Banavi hayaai-12 | Fenvaru Online\n01:10 - 19 ޖޫން 2020 -0ކޮމެންޓް\nޝެރިން ނީލްއާ ކައިރިވުމުން ނީލް ފަހަތަށް ޖެހިގަތެވެ.\n"އަހަރެން ގަބޫލެއްނުކާރަން. ބުނޭ ތީ ދޮގެކޭ!" ނީލް ފަހަތަށް ޖެހެމުން ބުނެލިއެވެ.\n"އަހަރެން ކީއްކުރަން ދޮގު ހަދަންވީ. ދޮގުހެދީމަ އަހަންނަށް ކޮންފައިދާއެއް ކުރާނީ. އަހަރެން ކިތަންމެ ބޭނުންވިޔަސް އަހަންނަށް ދެން ނީލް ނުލިބޭނެ." ޝެރިންގެ ލޮލުން ވެއްޓުނު ކަރުނަތިކި ފެނިފައި ނީލް ހުރީ ހައިރާންވެފައެވެ.\nޝެރިން މިކިޔަނީ ކީކޭބާއޭ ހިތަށް އެރިއެވެ. ޝެރިންއަށް ދެން ނީލް ނުލިބޭނޭ ބުނުމުން ނީލްހުރީ ބުނާނެ އެއްޗެއްވެސް ނޭގިފައެވެ.\n"ލޯބިވާ ނީލް. އަހަންނަށް މިތާގަ މާގިނައިރަކު ނުހުރެވޭނެ. އަހަރެން މިދައްކާ ވާހަކަ ގަބޫލުކޮށްބަލަ. އެއީ އަހަރެންގެ ސިފައިގައި ހުރި ޖިންނިއެއް. ގަބޫލުނުކުރެވެންޏާ އޭނައަށް ނާންގާ މިވަގުތު އެގެޔަށް ދޭބަލަ. އޭރުން ލޯބިވާގެ ލޮލަށް އޭތިގެ އަސްލު ސިފަ ފެންނާނެ. އަހަރެން ބުންޏަސް ގަބޫލެއް ނުކުރެވޭނެ އެކަމަކު އޭތި ކޮންމެ ރެޔަކު ލޯބިވާ ނީލްގެ ހަށިގަނޑުން ލޭބޯ. އެހެންވެ އެހާ އަވަސް އަވަހަށް ތިބަލިވަނީ. އަހަންނަށް ހުރިހާ ހަޤީގަތެއް އެގޭ. އެދެމީހުން އުޅެނީ އިންސާނުންގެ ސިފައިގައި. ދީމާ މިރަށުގައި ބަހައްޓައިފިއްޔާ އެމީހުން އޭނަވެސް މަރާލާނެ. އޭނަގެ ފުރާނަ ސަލާމަތްކުރަން ބޭނުުމިއްޔާ އޭނަ މިރަށުން ފޮނުވާލާ. އަހަރެން ދެން ދަނީ. މިވަގުތު ގޮސް ބެލިއްޔާ ހަޤީގަތް އެގޭނެ." ޝެރިން ވާހަކަ ދައްކަ ދައްކާ ހުއްޓާ ގެއްލިއްޖެއެވެ.\n"ޝެރިން. ޝެރިން." ހޮސްޕިޓަލުގެ ގޯތިތެރެ ހޯދާ ބެލުމުންވެސް ނީލްއަށް ޝެރިން ނުފެނުނެވެ. ނީލް ސިއްސައިގެން ގޮސް ހޭލެވުނުއިރު ނީލްއިނީ ދީމާ ކައިރީ ހޮސްޕިޓަލުގައެވެ.\n"އަހަންނަށް މިފެނުނީ ހުވަފެނެއްބާ!" ނީލް ހިތާހިތާ ކިޔާލިއެވެ.\nނީލް އަވަސް އަވުރާލާފައި ގެޔާ ދިމާލަށް މިސްރާބް ޖަހާލިއެވެ. ޔަޤީނުންވެސް ޝެރިން އޮންނާނީ މިހާރު ނިދާފައެވެ. މިހެން ހިތާ ގެޔަށް އައިސް ނީލްގެ ކޮޓަރީގެ ކުޑަދޮރު ފެންނަ ގޮތަށް ބޭރުގައި މަޑުކޮށްލިއެވެ. ޝެރިން ހޭލާ އުޅުމުން ނީލް ހައިރާންވިއެވެ. ނީލް ދިޔައިރު ނިދާފަ އޮތް މީހަކު ހޭލައިގެން ކޮޓަރީގެ ބޮކި ދިއްލައިގެން ކޮޓަރިތެރޭ އުޅޭތަން ނީލްއަށް ފެނުނެވެ. ނީލްހުރީ ގަހަކާ ނިވާވެގެން ޝެރިންއަށް ބަލަހައްޓައިގެންނެވެ. އިރުކޮޅަކުން ނީލްއަށް ފެނުނު މަންޒަރު ގަބޫލުކުރަންވެސް ދަތިއެވެ. ޝެރިން ކުޑަދޮރު ކައިރިޔަށް އައިސް ދެފިޔަގަނޑު ވިހުރާލައިގެން އުދުހިގަތީ ނީލް ފިލާހުރި ގަހުގެ މަތިންލާފައެވެ.\nނީލް އަވަސްއަވަހަށް ސައިކަލަށް އަރައިގެން ހޮސްޕިޓަލަށް ދިޔައެވެ. ބިރުގަތްވަރުން ހޮސްޕިޓަލުގެ ބޭރުގައި މަޑުކޮށްގެން ހުރެ ސިގިރެޓެއް ރޯކޮށްލިއެވެ. ހުވަފެނުން ފެނުނު ޝެރިން ދެއްކި ވާހަކަތައް ހަދާންކުރަނީއެވެ. އެއީ ތެދު ހަގީގަތެވެ. މިހާރު ގަބޫލުކުރެވިއްޖެއެވެ. އެހެންނަމަވެސް ހިތުގައި އެތައް ސުވާލެއް އުފެދިގެން ދިޔައެވެ. ނީލްއާއެކީ އުޅެނީ ޖިންނިއެއް ކަމަށް ވަންޏާ އަސްލު ޝެރިން ކޮބައި ހެއްޔެވެ. އޭނައަށް ވީ ކިހިނެއްބާއެވެ. އެތައް ދުވަސްފަހުން އެގޮތަށް ހުވަފެނުން ފެނުނު ސަބަބަކީ ކޮބައިހެއްޔެވެ. ނީލް ބޭނުމީ ޝެރިންއާއި ވާހަކަ ދައްކާށެވެ. އެހެންނަމަވެސް ދެން ހަދަންވީ ގޮތެއް ނުވިސްނުނެވެ.\nސިގިރެޓް އެއްލާލާފައި ހޮސްޕިޓަލުގެ ތެރެޔަށް ހިގައިގަތެވެ.\n''ނީލް!" ފަހަތުން މީހަކު ގޮވާލުމުން ނީލް ބަލާލިއެވެ.\nކުރިމަތީގައި ހިނިތުންވެފައި ހުރީ ޝެރިންއެވެ. އެކަމަކު އެއީ އަސްލު ޝެރިން ކަމެއް ނޭގޭތީ ބަލަހައްޓައިގެން ހުރީއެވެ. ޝެރިން މަޑުމަޑުން ހިގާފައި ނީލް ކައިރިޔަށް އައެވެ.\n"ކިހިނެއްވީ މިތާގަ ތިހިރީ. އަހަރެން މިއައީ ދީމާގެ ހާލު ބަލާލަން. އޭނަ މިހާރު ކިހިނެއްތަ؟" ޝެރިން އަހާލިއެވެ.\nނީލް ހުރީ ޝެރިންއަށް ބަލަހައްޓައިގެންނެވެ.\n"ނީލް. އަހަރެން ވާހަކަ މިދައްކަނީ ނީލްއާ އޭ. ކިހިނެއްވެފަ ތިހިރީ." ނީލް ވާހަކަ ނުދެއްކުމުން ޝެރިން އަހާލިއެވެ.\n"ކަމެއްނުވޭ! ޝެރިން ކީއްކުރަން މިތަނަށް ތިއައީ. އަހަރެން ބުނީމެއްނު ނިދާލާށޭ. ދީމާ ރަގަޅު މިހާރު. ނިދިފަ އޮތީ." ފާޑަކަށްހުރެ ނީލް ބުނެލިއެވެ.\n"ހިގާފަތަ ތިއައީ؟" ނީލް އަހާލިއެވެ.\n"ނޫން. އުދުހިފަ އަހަރެން އައީ." ޝެރިން މިހެން ބުނުމުން ނީލް ޝެރިންއަށް ބަލާލިއެވެ.\n"ސާބަސް ނީލް. މިއޮތް ދަންވަރު އަހަރެން އަންނާނީ ހިގާފައެއްނު. ނީލްވެސް ތިހިރީ ހޮސްޕިޓަލުގަ ވިއްޔާ." ޝެރިން މިހެން ބުނުމުން ކައިރީގައި މިހިރީ އަސްލު ޝެރިން ނޫންކަން ނީލްއަށް އެގުނެވެ. ޝެރިން ނީލްގެ އަތުގައި ހިފުމުން ފުރަތަމަ ފަހަރަށް ނީލް ބިރުން ޝެރިންގެ އަތް ފޮޅާލިއެވެ. ނީލް އެތެރެޔަށް ހިގައިގަތުމުން ޝެރިންވެސް ފަހަތުން ވަދެގެން ދިޔައީއެވެ.\n'' ނިދާފަ ދޯ." ދީމާގެ ބޮލުގައި ފިރުމާލަމުން ޝެރިން ބުނެލިއެވެ.\n"ހޫމް!" ނީލް ދިނީ ކުރު ޖަވާބެކެވެ.\n"އޯކޭތަ އަހަރެން ދީމާ ކައިރީ މިތާގަ މަޑުކޮށްލިޔަސް؟" ޝެރިން އަހާލިއެވެ.\nނީލް ބަލާލީ އެތާގައި ތިބި ނަރުސް ކުދިންނަށެވެ. އެންމެން ތިއްބާ ޝެރިންއަށް އެއްވެސް ކަމެއް ކުރާކަށް ނުކެރޭނޭ ހިތާ ނީލް ބޯޖަހާލިއެވެ.\n"އަހަރެން މިއިނީ ބޭރުގައި. މިތާގައި އެކަކަށްވުރެ ގިނަ މީހުންނަށް ނުތިބެވޭނެ." މިހެންބުނެ ނީލް ނުކުތީ ބޭރަށެވެ.\nޝެރިން އިނީ ދީމާއަށް ބަލަހައްޓައިގެންނެވެ. އޮބްޒަވޭޝަންގެ ތެރޭގައި އެހެން ބަލިމީހަކުވެސް އޮތުމުން އެމީހާގެ އާއިލާ މީހަކާއި ހަތަރު ނަރުހުން ތިއްބެވެ. ޝެރިން އެންމެނަށް ވަކިވަކިން ބަލާފައި މޫނުކުނިކޮށްލިއެވެ. އަގައިން ވައްތަރެއް ޖައްސާލަމުން ފޯނާއިކުޅެން އިނީއެވެ. ޝެރިންގެ ބޭނުމަކަށްވީ ދީމާ ކައިރީގައި ނީލް ނުބޭންދުމެވެ.\nނީލް ނުކުތީ ހޮސްޕިޓަލުގެ ގޯތިތެރެއަށެވެ.\n"ލޯބިވާ ނީލް!" ޝެރިން ގޮވާލިއަޑު އިވުނެވެ.\nނީލް ބަލާލިއިރު ޝެރިން ހުރީ ފެތިރޯނުގަހެއްގެ ދަށުގައެވެ. ޝެރިން ހުރީ ތެމިފޯވެގެންނެވެ. އެހެންނަމަވެސް ނީލް އެދިޔަގޮތަށް ގޮސް ޝެރިންގެ ގައިގައި ބައްދައިގަތެވެ. ނީލްއަށް ރޮވުނެވެ.\n"ލޯބިވާ ނީލް. ދެން ނޮރޮއި ހުއްޓާލާ." ޝެރިން ނީލްގެ ކަރުނަ ފޮހެދިނެވެ.\n"އަހަރެން ކުރާ ސުވާލުތަކަށް ޖަވާބު ދީފާނަންތަ.؟" ނީލް އަހާލުމުން ޝެރިން ބޯޖަހާލިއެވެ.\n"ޝެރިން ތިއުޅެނީ ކޮންތާކު. ކީއްވެ ޝެރިން ކުރިން އަހަރެން ކައިރީ ތިހުރިހާ ވާހަކައެއް ނުދެއްކީ. އެއީ ކާކުތަ ޝެރިން ކަމަށް ހެދިގެން އައިސް އެއުޅެނީ. ޝެރިންއަށް އެގޭތަ ޝެރިންގެ މަންމަ އާއި އަހަރެންގެ ބައްޕަވެސް މަރުވެއްޖެ. އަހަރެން މުޅިން އެކަނިވެއްޖެ." ނީލް އަމިއްލައަށް ކަރުނަފޮހެމުން ވާހަކަ ދެއްކިއެވެ.\n"ލޯބިވާ ނީލް. އަހަންނަށް އެގޭ އަހަރެންގެ މަންމަ މަރާލިކަންވެސް."\n'' މަރާލީއޭ! ކާކު ޝެރިންގެ މަންމަ މަރާލީ. ކީއްވެ ތިހެން ތިބުނީ؟" އަނެއްކާވެސް ނީލްގެ ހިތުގައި އުފެދުނީ ސުވާލެކެވެ.\n"އާ. އަހަރެންގެ މަންމަ މަރާލީ އަހަރެން ކުރިމަތީގައި. އެމީހުން އަހަންނަށްވުރެ މާ ބާރުގަދަ. އަހަރެން މަސައްކަތްކުރިން މަންމަ ސަލާމަތްކުރަން އެކަމަކު."\n"ޝެރިން. އާދޭސްކޮށްފަ ބުނަން. ތިހުރިހާ ވާހަކައެއް އަހަންނަށް އެގޭހެން ކިޔައިދީބަ." ނީލް ބުނެލިއެވެ.\n"އެންމެ ރަނގަޅު. އަޑުއަހާ. އަހަރެން ދަތުރުދިޔަ ދުވަހު އެކަނި އިންދާ ޝައުނާ ކިޔާ ކުއްޖަކާ އަހަންނާ ދިމާވި. އަހަރެން އޭނަ ކައިރީ ވަރަށް ގިނަ ވާހަކަތައް ދެއްކިން. އެއީ ވަރަށް އެކުވެރި ކުއްޖެއް. ވަރަށް ހިތްހަމަޖެހުނު އޭނަޔާ ވާހަކަ ދައްކާލުމުން ދެންނޭގެ ވީގޮތެއް. ހޭލެވުނުއިރު މުޅިރަށުގަވެސް ހުރީ އަހަރެން އެކަނި. ދަތުރުދިޔަ އެންމެން އަހަރެން ބަހައްޓާފައި ފުރައިގެން ދިޔައީ. އެހެން ހިގަމުން ދަނިކޮށް އަހަންނަށް ފެނުނީ އަހަރެންގެ ހަށިގަނޑު. ދެން އެގުނީ އަހަރެން މަރުވެއްޖެކަން."\n"މަރުވީއޭ!" ނީލްއަށް އަހާލެވުނެވެ.\n"ހޫމް. މަރުވީ. ދެން އަހަންނަށް ފެނުނީ ލޯބިވާ ނީލް އަހަރެންގެ ސިފައިގައި ހުރި މީހަކާއެކީ އުޅޭތަން. އަހަރެން ވަރަށް ދެރަވި. އަހަރެން މިއުޅެނީ އެމީހުންނަށް ފިލައިގެން. އެމީހުންނަށް އެގޭނަމަ އަހަރެން ލޯބިވާ ނީލްއާ ހަމައަށް އަޔަކަ ނުދޭނެ." ޝެރިން ހުރިހާ ވާހަކައެއް ދެއްކިއިރު ނީލް ހުރީ ބިރުން ބުނާނެ އެއްޗެއް ނޭގިފައެވެ.\n"ކިހިނެއް ޝެރިން މަރުވީ؟"\n"ބަޔަކު އަހަރެން މަރާލީ."\n"އަހަރެން މަރާލީ...." ޝެރިންއަށް މިހިސާބަށް ބުނެވުނުތަނާ ހޮސްޕިޓަލުގެ ތެރެއިން ބަޔަކު ގޮވައިގަތް އަޑުއިވުނެވެ. ނީލް ހޮސްޕިޓަލާ ދިމާލަށް ބަލާފައި ޝެރިންއަށް ބަލާލިއިރު ޝެރިން ފެންނާކަށް ނެތެވެ.\n"ޝެރިން.. ޝެރިން..!" ނީލް ގޮވަމުން ދިޔައެވެ.\nހޮސްޕިޓަލުގެ ތެރެއިން ބަޔަކު ގޮވަމުން ނުކުމެގެން އަންނަތަން ފެނިގެން ނީލް ދުއްވައިގަތީ އެދިމާލަށެވެ. ވެގެން އުޅޭގޮތެއް ބަލާށެވެ.\nހޮސްޕިޓަލު ދޮރުން ނުވަދެވެނީސް ޝެރިން ދުވެފަ އައިސް ނީލްގެ ގައިގައި ބައްދައިގަތެވެ.\n"ނީލް. ދީމާ!" ޝެރިން އެހެން ބުނުމުން ނީލް ޝެރިން ދުރަށް ޖައްސާލާފައި އެތެރެޔަށް ވަދެގެން ދިޔައެވެ. އޮބްޒަވޭޝަނުގައި އަލިފާން ރޯވެގެން އެތާގައި ތިބި ބަލިމީހުން އެތަނުން ނެރެން އެންމެން ދިޔައީ މަސައްކަތްކުރަމުންނެވެ. ނީލް އެތެރެޔަށް ވަންނަން ދިއުމުން އެހެން މީހަކު ނީލްގެ ގައިގައި ހިފެހެއްޓިއެވެ.\n"އެތެރެޔަށް ނުވަދެވޭ. އަލިފާން ރޯވެފައި ހުރީ ނުކުންނަ ދޮރާ ދިމާލަށް." އެމީހާ ބުނެލިއެވެ.\nނީލް ނުކުތީ ބޭރަށެވެ. ބޭރަށް ހުރި ކުޑަދޮރެއްގެ ބިއްލޫރިގަނޑެއް ނީލް ތަޅާލިއެވެ. ނީލްގެ އަތްވެސް ކަޑާއިގެން ދިޔައެވެ. ހޮސްޕިޓަލުގެ މުވައްޒަފަކާއި ނީލް އޮބްޒަވޭޝަންގެ އެތެރެޔަށް ފުންމާލިއެވެ. ބަލިމީހުންގެ އެދާހަމަޔަށް އަލިފާންގަނޑު ނާންނަނީސް އަވަހަށް ބަލިމީހުން ކުޑަދޮރުން ބޭރަށް ނެރުނީއެވެ. ނީލްގެ އަތްމައްޗަށް ދީމާ ނަގައިގެން ނީލް ހޮސްޕިޓަލުގެ އެތެރެޔަށް ވަންތަން ބަލަހައްޓައިގެން ޝެރިން އިނެވެ.\nހޮސްޕިޓަލުގެ މުވައްޒަފުން އަލިފާންގަނޑު ނިއްވާލިއެވެ.\nނީލް އިނީ ދީމާ ކައިރީ އަންހެނުންގެ ވޯޑުގައެވެ. އެހެން އިންދާ ޝެރިންއައެވެ.\n"ނީލް. އަހަރެން މަޑުކޮށްލާނަން މިތާގައި. ނީލް ދާންވީނުން ގެޔަށް ޖައްސާލަން." ޝެރިން ގޮސް ލޯބިން ބުނެލިއެވެ.\n"ދެންމެވެސް ފެނިއްޖެއެއްނު ޝެރިން ބައިންދާފައި އަހަރެން ބޭރަށް ނުކުތުމުން ވީގޮތް ދޯ." ނީލް ހިތްހަމަނުޖެހިފައި ބުނެލިއެވެ.\n"ތިހެން ބުނީމަ ހީވަނީ އެއީ އަހަރެން ކުރިކަމެއްހެން." ޝެރިން ދެރަވެލާފައި ބުނެލިއެވެ.\n"ދެން ކިހިނެއް އަލިފާން ރޯވީ!"\n"އަހަންނަށް ކިހިނެއް އެގޭނީ." ޝެރިން ރުޅިއައިސްގެން ނުކުމެގެން ހިގައްޖެއެވެ. އިރުކޮޅަކުން ނީލްގެ ފޯނަށް މެސެޖެއް ލިބުނެވެ. ނީލް މެސެޖް ބަލާލިއެވެ.\n"އަހަރެން މިތާގަ ހުރެގެން ނީލްއަށް އުދަގޫވަންޏާ އަހަރެން ހިގައިދާނަން. ދަނީ." ޝެރިންގެ މެސެޖް ލިބުމުން ނީލް އަޅާވެސްނުލިއެވެ. ނީލް ގޮސް ވަނީ ފާޚާނާއަށެވެ. ތަޅުލައިގެން ހުރެ ރޯން ފެށިއެވެ. އެންމެ ދެރަވަނީ ފުރާނަފަދައިން ލޯބިވި ޝެރިން މިދުނިޔޭގައި ނެތްކަން އެގުމުންނެވެ.\n"ޝެރިން!" ނީލްއަށް ބުނެވުނެވެ. ބައިގަޑިއިރުވަންދެން ފާޚާނަތެރޭގައި ރޯން އިދެފައި ނީލް ނުކުމެން އައިއިރު ވޯޑުޑގައި ޝެރިން އިންދާ ފެނުނެވެ.


ކުރީގެ ރައީސް މުހައްމަދު ނަޝީދު ރާއްޖެ ވަޑައިގަންނަވައިފި\nރައީސް ނަޝީދުގެ ވާހަކަފުޅު\nރައީސް ނަޝީދު މާލެ ވަޑައިގަންނަވައިފި\nނަޝީދު ވަޑައިގަންނަވާ ފްލައިޓް ވެލާނާ އިންޓަނޭޝަނަލް އެއާޕޯޓްގައި ޖައްސާނީ މެންދުރުފަހު 2:20 ގައި\n1 ނޮވެންބަރ 2018 | ބުރާސްފަތި 06:16\nގުޅިފައިވާ ޕާޓީތަކުން މަސައްކަތް ކުރާނީ ރައްޔިތުންގެ އުންމީދުތައް ހަގީގަތަކަށް ހެދުމަށްޓަކައި. ތަރައްގީގެ ނާރެހަކީ ރައްޔިތުންގެ ޖީބަށް ވަންނަ އެއްޗެއް. ތަރައްގީއަކީ މީހާއަށް އަންނަ ބަދަލެއް.\n1 ނޮވެންބަރ 2018 | ބުރާސްފަތި 17:16\nގުޅިފައިވާ ސިޔާސީ ޕާޓީތަކުގެ އަމާޒަކީ ރައްޔިތުންނަށް ބޭނުންވާ ކަންކަން ކޮށްދެއްވުން. އިބްރާހިމް މުހައްމަދު ސޯލިހުގެ ސަރުކާރު ދެމެހެއްޓުން.\n1 ނޮވެންބަރ 2018 | ބުރާސްފަތި 17:14\nހުދުމުހުތާރު ކަމާއި އަނިޔާވެރިކަމަކީ ރައްޔިތުން ބޭނުންވާ ކަމެއް ނޫން ކަން ދައްކުވައިދީފި. ރައްޔިތުން ބޭނުންވާ އުންމީދުތައް ހަގީގަތަކަށް ހައްދަވައިދެއްވާނަން. ގުޅިފައިވާ ސިޔާސީ ޕާޓީތަކުން ވަނީ ހުރިހާ ރައްޔިތުންނަށް ބޯހިޔާވހި ކަމަށް ދަރާފައިި.\n1 ނޮވެންބަރ 2018 | ބުރާސްފަތި 17:12\n"ސެޕްޓެމްބަރު 23 ގައި މުޅި ދުނިޔެ ސިއްސުވާލައިފި. ދިވެހިން ދައްކައިދީފި ދިވެހިންނަކީ ފަހަތަށް ޖެހޭނެ ބައެެއް ނޫންކަން.\n1 ނޮވެންބަރ 2018 | ބުރާސްފަތި 17:10\nރައީސް ނަޝީދަށް މަރުހަބާ ދެއްނެވުނުމުގެ ހަރަކާތްތަކުގައި އަދާތަލު ޕާޓީގެ ރައީސް ޝެއިހު އިމްރާނު ބައިވެރިވެވަޑައިގަންނަވައިފި. ގުޅިފައިވާ ސިޔާސީ ޕާޓީތަކުގެ އިސް ފަރާތްތަކުން ވަނީ ބައިވެރިވެފައި\n1 ނޮވެންބަރ 2018 | ބުރާސްފަތި 17:06\nRaees @MohamedNasheed ge supporterun Majeedhee magu furaalun | @Raajje_tv pic.twitter.com/4JDjxgL4kg\n— RaajjeTV Live (@RaajjeTVLive) November 1, 2018\n1 ނޮވެންބަރ 2018 | ބުރާސްފަތި 17:04\nރައީސް ނަޝީދު ދޮޅު ގަޑިއިރު ހިންގެވުމަށްފަހު އާޓިފިޝަން ބީޗު ސަރަހައްދު ވަޑައިގަންނަވައިފި\n1 ނޮވެންބަރ 2018 | ބުރާސްފަތި 17:03\nމުޅި މަޖީދީ މަގު ވަނީ މަރުހަބާ ދެއްނެވުމަށް އެއްވެފައިވާ މީހުނުން ފުރިފަ. ރައީސް ނަޝީދަށް މަރުހަބާ ދެންނެވުމަށް ސަޕޯޓަރުން ތިބީ ތަފާތު ބެނާތަކުން.\n#PHOTO: thousands gather in capital Malè City to welcome former President Nasheed | @Raajje_tv pic.twitter.com/Ew5lkMPoqr\n— Raajjemv English (@RaajjeEnglish) November 1, 2018\n1 ނޮވެންބަރ 2018 | ބުރާސްފަތި 16:51\nRaees @MohamedNasheed ah maaruhabaa dhennevun #HithaaHithugeGulhun pic.twitter.com/Pf66EVlGx4\n— MDP News (@MDPnews) November 1, 2018\n1 ނޮވެންބަރ 2018 | ބުރާސްފަތި 16:46\nRaees @MohamedNasheed ah maruhabaa kiyumah gina adhadhehgge bayaku ehvvefai | @Raajje_tv pic.twitter.com/MO2FlRXw8R\n1 ނޮވެންބަރ 2018 | ބުރާސްފަތި 16:22\nRaees @MohamedNasheed ah maruhabaa kiyumah majeedhee maguga gina adhadhehgge bayaku ehvvefa | @Raajje_tv pic.twitter.com/AlfgrOigwl\n1 ނޮވެންބަރ 2018 | ބުރާސްފަތި 16:19\nރައީސް ނަޝީދު ޗާންދަނީ މަގުން ހިންގަވާފައި ހަރުގެއަށް ހިންގަވަނީ. ގިނަ ބަޔަކު ވަނީ މަރުހަބާ ދެއްނެވުމަށް އެއްވެފައި\n1 ނޮވެންބަރ 2018 | ބުރާސްފަތި 16:15\nރައީސް މުހައްމަދު ނަޝީދު އަރުގެއާ ދިމާލަށް ހިންގަން ފަށައިފި.\nRaees @MohamedNasheed ah maruhabaa dhehnnevumah maguthakugai gina adhadhehgge bayaku vanee ehvvefai | @Raajje_tv pic.twitter.com/FXqrDvbyS7\n1 ނޮވެންބަރ 2018 | ބުރާސްފަތި 16:13\nRaees @MohamedNasheed raajje vadaigehnnevun | @Raajje_tv pic.twitter.com/7IZASGoRaY\n1 ނޮވެންބަރ 2018 | ބުރާސްފަތި 15:16\nއިންތިހާބީ ނައިބު ރައީސާއި ރައީސް ނަޝިދު ސަލާމް ކުރައްވަނީ\n1 ނޮވެންބަރ 2018 | ބުރާސްފަތި 15:15\nރައީސް ނަޝީދަށް މަރުހަބާ ދެންނެވުން\n1 ނޮވެންބަރ 2018 | ބުރާސްފަތި 15:14\nއިންތިހާބީ ރައީސާއި ރައީސް ނަޝީދު\n1 ނޮވެންބަރ 2018 | ބުރާސްފަތި 15:12\n"މިއަދަކީ އަނެއްކާވެސް ގައުމު އާ ހަރުފަތަކަށް އެރުނު ދުވަހެއް، މުސްތަގްބަލު ނުގެއްލޭކަން އެނގިގެން ދިޔަ ދުވަހެއް" ގުޅިފައިވާ ސިޔާސީ ޕާޓީތަކުގެ ކެންޑިޑޭޓް އިބްރާހިމް މުހައްމަދު ސާލިހު\n1 ނޮވެންބަރ 2018 | ބުރާސްފަތި 15:10\nރައީސް ނަޝީދަށް މަރުހަބާ ދެންނެވުމަށްޓަކައި އިންތިހާބީ ނައިބު ރައީސް ފައިސަލް ނަސީމާއި ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ އިތުރުންވެސް ގުޅިފައިވާ ސިޔާސީ ޕާޓީތަކަށް ނިސްބަތްވާ ގިނަ ބަޔަކު ވަނީ އެއަރޕޯޓް ސަރަހައްދަށް ޖަމާވެފައި.\n1 ނޮވެންބަރ 2018 | ބުރާސްފަތި 14:45\nRaees @MohamedNasheed adhi inthihaabee raees @ibusolih ekugai | @Raajje_tv pic.twitter.com/puruuCLajl\n1 ނޮވެންބަރ 2018 | ބުރާސްފަތި 14:41\nރައީސް ނަޝީދަށް މަރުހަބާ ދެންނެވުމަށްޓަކައި ސަފުގެ އެންމެ ކުރީގައި ހުންނެވީ މަންމާފުޅު\nޖަލުގައި ގާތްގަނޑަކަށް 10 މަސް ދުވަހު ހޭދަ ކުރެއްވުމަށް ފަހު، ބޭސްފަރުވާ އަށް އިނގިރޭސި ވިލާތަށް ރައީސް ނަޝީދު ފުރާވަޑައިގަތީ 2016 ވަނަ އަހަރުގެ ޖެނުއަރީ މަހުގެ 18 ވަނަ ދުވަހުއެވެ. ރައީސް ނަޝީދު ރާއްޖެއިން ބޭރަށް ވަޑައިގަތުމުގެ ހުއްދައަކަށް އެދިވަޑައިގަތީ އެމަނިކުފާނުގެ މައިބަދައާއި ގުޅިފައިވާ ނާރެއް ފިތޭތީ އެމަނިކުފާނަށް ކުރިމަތިވާ ސިއްހީ މައްސަލަތަކަށް ފަރުވާ ހޯދުމަށް ޑޮކްޓަރުން ލަފާ ދެއްވާފައިވާތީއެވެ.\nRaees @MohamedNasheed dhathuru kurehvvi flight @VelanaAirport ah land kurun | @Raajje_tv pic.twitter.com/kYr5L61EzK\n1 ނޮވެންބަރ 2018 | ބުރާސްފަތި 14:36\nކްރިމިނަލް ކޯޓްގެ ކުރީގެ އިސް ގާޒީ އަބްދުﷲ މުހައްމަދު ހައްޔަރުކުރި މައްސަލައިގައި 13 އަހަރަށް ޖަލަށް ލުމަށް ހުކުމްކޮށްފައިވާ ރައީސް ނަޝީދު އިނގިރޭސި ވިލާތުން ހިމާޔަތް ހޯއްދަވައިގެން ރާއްޖޭން ބޭރުގައި އުޅުއްވާތާ ތިން އަހަރަށް ފަހު، ރާއްޖެ ވަޑައިގަތީ ސްރީލަންކަން އެއާލައިންގެ ފްލައިޓެއްގައި މެންދުރު ފަހު 02:25 ގައެވެ.\n1 ނޮވެންބަރ 2018 | ބުރާސްފަތި 14:35\n1 ނޮވެންބަރ 2018 | ބުރާސްފަތި 14:32\nރައީސް ނަޝީދު ރާއްޖެވަޑައިގަންނަވާ ފްލައިޓް ކޮލަމްބޯ އެއަރޕޯޓުން ފުރައިފި\nBelt Alhuvaa Baarah #HappeningNow #HeIsComingHome pic.twitter.com/r4k6BJmMG1\n— #JazeeraRaajje (@Simwarr) November 1, 2018\n1 ނޮވެންބަރ 2018 | ބުރާސްފަތި 13:21\nރައީސް ނަޝީދު އަދި އިންތިހާބީ ރައީސް އިބްރާހިމް މުހައްމަދު ސޯލިހު ފްލައިތަރށް އަރާވަޑައިގެންފި.\nRaees @MohamedNasheed adhi Inthihaabee raees @ibusolih raajje vadaigathumah flight ah araivadaigahnnavaifi | @Raajje_tv pic.twitter.com/9vGX80GnQn\n1 ނޮވެންބަރ 2018 | ބުރާސްފަތި 13:14\nއެއް ނަންބަރު ފާލަން ބަންދުކޮށްފި\n1 ނޮވެންބަރ 2018 | ބުރާސްފަތި 13:11\nރައީސް ނަޝީދާއެކު މާލެ ވަޑައިގަތުމަށްޓަކާއި އިންތިހާބީ ރައީސް އިބްރާހިމް މުހައްމަދު ސޯލިހު ލަންކާ އެއަރޕޯޓުގައި.\nRaees @MohamedNasheed adhi Inthihaabee Raees @ibusolih raajje vadai gathumah Lanka airport gai | @Raajje_tv pic.twitter.com/asUSOYm1Pl\n1 ނޮވެންބަރ 2018 | ބުރާސްފަތި 12:31\nރައީސް ނަޝީދު މާލެ ވަޑައިގެން ދަތުރު ކުރައްވާނެ މަގުތަކުގެ ތަފްސީލު\nދަތުރު ފައްޓަވަނީ އެއް ނަންބަރު ޖެޓީއިން\n1 ނޮވެންބަރ 2018 | ބުރާސްފަތި 12:25\nރައީސް ނަޝީދު މިހާރު އިންނެވީ ލަންކާ އެއަރޕޯޓުގެ ވީއައިޕީ ލައުންޖު ގައި.\nRaees @MohamedNasheed raajje vadaigathumah mivaguthu Lanka airport gai | @Raajje_tv pic.twitter.com/8VXnxacHkG\n1 ނޮވެންބަރ 2018 | ބުރާސްފަތި 12:20\nނަޝީދު ވަޑައިގަންނަވާ ފްލައިޓް ވެލާނާ އިންޓަނޭޝަނަލް އެއާޕޯޓްގައި ޖައްސާނީ މެންދުރުފަހު 2:20 ގައި. އެމަނިކުފާނު މާލެ ވަޑައިގަންނަވާނީ ހަވީރު4ޖަހާއިރު. ރައީސް ނަޝީދު ދެއްވާ ނޫސްވެރިންގެ ބައްދަލުވުމެއް އިރުއޮއްސި 6:00 ޖަހާއިރު އޮންނާނެ.\nއެމްޑީޕީގެ 85 ދާއިރާތަކުގެ މީހުން ދާއިރާތައް ނިސްބަތްވާ ގޮތަށް މާލޭގެ މަގުތަކަށް ހަވީރު ގަޑީގައި ނިކުތުމަށް ވަނީ ހަމަޖެހިފައި.\n1 ނޮވެންބަރ 2018 | ބުރާސްފަތި 12:15\nރައީސް ނަޝީދަށް މަރުހަބާ ދެންނެވުމަށް ރާއްޖޭގެ އެކި ކަންކޮޅުތަކުން މާލެ އަންނަނީ\nރައީސް ނަޝީދު ރާއްޖެ ވަޑައިގަންނަވާތީ ރާއްޖޭގެ އެކި ކަންކޮޅުތަކުން މީހުން ވަނީ މާލެ އަންނަން ފަށާފައި. ރާއްޖޭގެ އެކި ހިސާބުތަކުން ރީނދޫ ކުލައިގެ ދިދަފަތި ދަމައި ޒީނަތްތެރިކޮށްފައިވާ އޮޑިދޯނިފަހަރާއި ލޯންޗުތަކުގައި މީހުން އަންނަނީ މާލެ އަށް ޖަމާވަމުން. ނަޝީދަށް މަރުހަބާ ދެންނެވުމުގެ ހަރަކާތްތައް ފެށޭނީ ކަނޑުމަތިން.\n1 ނޮވެންބަރ 2018 | ބުރާސްފަތި 12:11\nރައީސް ނަޝީދު ކޮލަމްބޯ އިމިގްރޭޝަން ކައުންޓަރުގައި\nRaees @MohamedNasheed aai Madam #LailaAli adhi Team mi vaguthu #Colombo immigration counter gai.\n? މިއީ ހިތާ ހިތުގެ ގުޅުމެއް ? #VeehaaleggaVaan #HeIsComingHome pic.twitter.com/3LE5WpFeqU\n— #JazeeraRaees (@MDP_Thilafaiy) November 1, 2018\n1 ނޮވެންބަރ 2018 | ބުރާސްފަތި 12:05\nMahibadhoo dhaairaa In Raees @MohamedNasheed ah marhabaa dhennevumah meehun annamun dhany saabahey rayyathun ???\nSaabahey @jalleMahibadhoo #HeIsComingHome #Veehaaleggaavaan pic.twitter.com/v8mvubdMZw\n— Azwar®?? (@axvastaine7) November 1, 2018\n1 ނޮވެންބަރ 2018 | ބުރާސްފަތި 12:02\nރައީސް ނަޝީދަށް މަރުހަބާ ދެންނެވުމަށް ތޮއްޑޫ އިން އަންނަ ދޯނި\nRaees MohamedNasheed maruhabaa dhennevumah AA.#Thoddhoo dhoani Malé aumah furaifi\n? މިއީ ހިތާ ހިތުގެ ގުޅުމެއް ? #HeIsComingHome #VeehaaleggaVaan pic.twitter.com/eWFhfRA8w4\n— ???❔June Abdul (@JuneAbdul) November 1, 2018\n1 ނޮވެންބަރ 2018 | ބުރާސްފަތި 11:57\nރައީސް ނަޝީދު ރާއްޖެ ވަޑައިގެންނެވުމުގެ މަސައްކަތްޕުޅު ފައްޓަވައިފި\nރައީސް ނަޝީދާއި އެމަނިކުފާނުގެ އަނބިކަނބަލުން ލައިލާ އަލީ\nރައީސް ނަޝީދާއި އެކު ވަޑައިގެންނެވުމަށް އިންތިޚާބީ ރައީސް އިބްރާހިމް މުހައްމަދު ސޯލިހު ވެސް ވަނީ ލަންކާއަށް ވަޑައިގެން ފައި. އެމަނިކުފާނާއި އެކު ގާނޫނީ ވަކީލުންގެ ޓީމް ވެސް ރާއްޖެ ވަޑައިގަންނަވާނެ.އެމަނިކުފާނަށް ޚާއްސަކޮށްގެން އެމްޑީޕީން ބާއްވާ މަރުހަބާ ހަރަކާތްތައް ޗާންދަނީމަގު ރީފްސައިޑް ކަންމަތިން ފެށިގެން މަޖީދީމަގުން ގޮސް އާޓިފިޝަލް ބީޗް ސަރަހައްދުގައި ހުންނަ އެމްޑީޕީގެ ހަރުގެއާއި ހަމައަށް ކުރިއަށް ދާނެ ކަމަށް އެޕާޓީން ވަނީ ބުނެފައި.\n1 ނޮވެންބަރ 2018 | ބުރާސްފަތި 12:14\n“Ummeedhu kuramun airey ufalaigen aee noonhey,\nHuvafen hageegee dhuniyeyn dhen fennagoi veenoonhey”.. ? #HithaaHithugeGulhun Maruhabaa Raees @MohamedNasheed & Madam Laila. ?? ?? pic.twitter.com/UkQLdUh67I\n— Mohd Shifaz?#FreePN (@mdpshippe) November 1, 2018\n1 ނޮވެންބަރ 2018 | ބުރާސްފަތި 11:33\nRaees MohamedNasheed maruhabaa dhennevumah AA.#Thoddhoo dhoani nattaalaifi. #Malé ah 14:30gai MMA kurimahchah bandharu kuraane\n? މިއީ ހިތާ ހިތުގެ ގުޅުމެއް ? #HeIsComingHome #VeehaaleggaVaan pic.twitter.com/gVZGdWgU6y\n1 ނޮވެންބަރ 2018 | ބުރާސްފަތި 11:29\nRaees @MohamedNasheed aai Madam Laila Ali Raajje vadaigathumah furaavadaigathumah Bandaranaike International Airport ah vadaigathun. pic.twitter.com/wn1Q5FrmmT\n— MDP Secretariat (@MDPSecretariat) November 1, 2018\nރައީސް ނަޝީދު ފުރާ ވަޑައިގަތުމަށްޓަކައި އެއަރޕޯޓަށް ދަތުރުފައްޓަވައިފި\n1 ނޮވެންބަރ 2018 | ބުރާސްފަތި 11:28\nރައީސް ނަޝީދު 2005 ވަނަ އަހަރަށް ފަހު ރާއްޖެ ވަޑައިގެންނެވުން\nApril 30, 2005: UK ge siyaasee himaayathugai hunnevumah fahun Raees @MohamedNasheed enburi Raajje vadaigathun. pic.twitter.com/EHua9aP4Uc\n— Mohamed Zahir (@fatharaasy) October 31, 2018\n1 ނޮވެންބަރ 2018 | ބުރާސްފަތި 08:43\nRN 2005 male vadaigenneviiru urugaiin manje mihaaru evani zuvaanakahvefai. Aharuthakehvehje masahkaithakeh kurahvaathaa. Mikamaa hasadhaverivaakah jaagaehneh. Gaumaigen emmen ekugaa MDP aai coalition ekugaa hinganvi. KKBK. Hithaa hithuge gulhun . pic.twitter.com/5JTAvX4Is9\n— Shifa Mohammed? (@etna295) October 31, 2018\n1 ނޮވެންބަރ 2018 | ބުރާސްފަތި 08:42\nMiadhu Raees Nasheed Raajje vadaigannavaane.\nMee miaharuge ves emme ufaaveri 1 tweet.#WeLOVEanni#VeehaaleggaVaan#HeIsComingHome pic.twitter.com/pfUzeVoy47\n— Nauty ?⚖❓ (@nautymatox) November 1, 2018\n1 ނޮވެންބަރ 2018 | ބުރާސްފަތި 08:23\nRaees @MohamedNasheed ah mahukhaba dhennevumah L. Funadhoo dhaairaa in meehun male athuvejje pic.twitter.com/4StPzC6u4M\n1 ނޮވެންބަރ 2018 | ބުރާސްފަތި 08:16\n#JazeeraaRaajje #JazeeraRaees ah maruhabaa dhehnevumah\nharuge kaaree T shirt vihkun baarah kuriah@Simwarr @mezzomohamed @Lucasjalyl pic.twitter.com/EZhpqNCqra\n— ??Shifaan?? (@MvShifaan) October 31, 2018\n1 ނޮވެންބަރ 2018 | ބުރާސްފަތި 08:15\nބ.ހިތާދޫގެ ގިނަ ބަޔަކުވެސް ވަނީ މާލެ އައިސްފައި.\n"ރައީސް ނަޝީދު ގައުމުގެ ކަންކަން އިސްލާހު ކުރުމަށް ކުރި މަސައްކަތްތަކަކީ ރައްޔިތުންގެ ހިތުގެ ފުން މިނުން ބަލައިގަންނަން."ހިތާދޫ ކައުންސިލް މެންބަރެއް\nބ އަތޮޅުން މާލެއާއި ދޯނި\n1 ނޮވެންބަރ 2018 | ބުރާސްފަތި 07:49\nބ.ތުޅާދޫއިން ގިނަ އަދަދެއްގެ މީހުން ރައީސް ނަޝީދަށް މަރުހަބާ ދެންނެވުމަށް. ތުޅާދޫ އިން 160 މީހުން ވަނީ އައިސްފައި. އެރަށުން އިތުރު ދެ ދޯނި އައުމަށް ވަނީ ހަމަޖެހިފައި.\n"ރައީސް ނަޝީދު ދެކިލުމަށް މިތިބީ ކެންމަދުވެފައި" ތުޅާދޫ ރައްޔިތަކު ބުނި.\nތުޅާދޫ އިން މާލެ އާއި ދޯނި\n1 ނޮވެންބަރ 2018 | ބުރާސްފަތި 07:46\nރައީސް ނަޝީދަށް ޓެރަރިޒަމްގެ ހުކުމް ކުރުމާއި ގުޅިގެން އދ. ގެ ހިއުމަން ރައިޓްސް ކޮމެޓީގެ އެމަނިކުފާނު ވަގުތުން ދޫކޮށްލުމަށް 2015 ވަނަ އަހަރު ގޮވާލައްވާފައިވޭ.\nއެގޮތުން ރައީސް ނަޝީދުގެ ޝަރީއަތް ނިންމާލީ މަދު ދުވަސްކޮޅެއްގެ ތެރޭގައި ކަމަށާއި ޝަރީއަތުގެ ތެރެއިން ވަރަށް ގިނަ އުނިކަންތައްތަކެއް ފާހަގަކުރެވިފައިވާ ކަމަށް ބުނި. އަދި ކުރި ދައުވާއިން ސަލާމަތްވުމަށް އެކަށީގެންވާ ފުރުސަތު ނުދިނުމާއި ހެކިން ގެނައުމުގެ ފުރުސަތު ދީފައިނުވާ ކަމަށް ބުނި.\nމީގެ އިތުރުން އދ. ވޯކިންގ ގްރޫޕް އޮން އާބިޓްރަރީ ޑިޓެންޝަނުން ވަނީ ރައީސް ނަޝީދު މިނިވަން ކުރުމަށް ގޮވާލެއްވި.\nRayyithunge meehaa @MohamedNasheed annanee! #HeIsComingHome #1November2018 pic.twitter.com/rkIapNQEgO\n— Ghalib (@GhalibSalym) October 31, 2018\n1 ނޮވެންބަރ 2018 | ބުރާސްފަތި 06:56\nރައީސް ނަޝީދަށް 13 އަހަރުގެ ޖަލު ހުކުމްކޮށްފައިވަނީ 2012 ވަނަ އަހަރު އަބްދުﷲ ގާޒީ ހައްޔަރުކޮށް ކ.ގިރިފުށީގައި ބަންދުކޮށްގެން ގެންގުޅުނު މައްސަލައިގައި.\nނަޝީދަށް ހުކުމްކޮށްފައިވަނީ 2015 ވަނަ އަހަރު. އޭގެ ފަހުން 2016 ވަނަ އަހަރުގެ ޖޫން މަހުގެ 27 ވަނަ ދުވަހު ރައީސް ނަޝީދުގެ ހުކުމަށް ޗެލެންޖު ކުރުމުގެ ފުރުސަތު ނެތް ކަމަށް ސުޕްރީމް ކޯޓުން ނިންމި.\nReendhoo husvejje. Kalhu husvanee. pic.twitter.com/ZorEH5mo1T\n— Mujoo? (@mujookeynee) October 31, 2018\n1 ނޮވެންބަރ 2018 | ބުރާސްފަތި 07:01\nޕްރޮސެކިއުޓާ ޖެނަރަލްގެ އޮފީހުން ސުޕްރީމް ކޯޓަށް އެ މައްސަލަ މުރާޖައާ ކުރުމަށް ހުށަހަޅާފައި ވަނީ ރައީސް ނަޝީދަށް އިއްވި ހުކުމަކީ އާންމު މައްސަލަހަތު މަތީ ދަރަޖައަކަށް ހިމެނިގެންވާ މައްސަލައެއް ކަމަށް ބުނެ.\nRaees @MohamedNasheed ah maruhabaa dhennevumah fahuge thayyareetha Afiringe Jagaha gai kuriyah dhanee\n? މިއީ ހިތާ ހިތުގެ ގުޅުމެއް ?#HeIsComingHome #VeehaaleggaVaan pic.twitter.com/PfavtlIto2\n— #JazeeraRaajje (@Simwarr) October 31, 2018\n1 ނޮވެންބަރ 2018 | ބުރާސްފަތި 06:58\nކުރީގެ ރައީސް ނަޝީދުގެ މައްޗަށް ކްރިމިނަލް ކޯޓުން ކޮށްފައިވާ 13 އަހަރުގެ ޖަލު ހުކުމް ތަންފީޒްކުރުން ފަސްކުރަން ސުޕްރީމް ކޯޓުން އަމުރު ކޮށްފައިވަނީ އޮކްޓޫބަރު މަހުގެ 30 ވަނަ ދުވަހު. އެކޯޓުން ނެރުނު އަމުރުގައި ބުނެފައިވަނީ، ކްރިމިނަލް ކޯޓުން ކޮށްފައިވާ ހުކުމް ރިވިއު ކުރުމަށް ސުޕްރީމް ކޯޓަށް ހުށަހަޅާފައިވާ މައްސަލައާ މެދު ވަކި ގޮތެއް ނިމެންދެން ނަޝީދާ މެދު އެއްވެސް ފަރާތަކުން ފިޔަވަޅެއް ނޭޅުމަށް ދައުލަތުގެ އެންމެހާ އިދާރަތަކުގެ މައްޗަށް އަމުރުކުރާ ކަމަށް.\nPresident Elect @ibusolih Sri Lanka ah vadaigenfi pic.twitter.com/ZoGEGsX5yb


Fahathun Arai Valencia In Real Bali Kohfi – adduLIVE\nފަހަތުން އަރައި ވެލެންސިއާ އިން ރެއާލް ބަލިކޮށްފި\nNov 09, 2020, 10:59 ހަސަން ރަޝީދު\nސްޕެނިޝް ލީގުގައި ރޭ ފަހަތުން އަރައި 4-1 އިން ވެލެންސިއާ އިން ރެއާލް މެޑްރިޑް ބަލިކޮށްފިއެވެ.\nމި ނަތީޖާއާއެކު ރެއާލް އޮތީ 16 ޕޮއިންޓާ އެކު ލީގުގެ ހަތަރުވަނައިގައެވެ. ވެލެންސިއާ އޮތީ 11 ޕޮއިންޓާ އެކު ލީގުގެ9ވަނައިގައެވެ. އެއްވަނައިގައި 20 ޕޮއިންޓާ އެކު އޮތީ ރެއާލް ސޮސިއެޑާޑް އެވެ.\nރޭ ވެލެންސިއާގެ ދަނޑުގައި ކުޅުނު މި މެޗުގެ 23 ވަނަ މިނެޓްގައި ކަރީމް ބެންޒެމާ ވަނީ ރެއާލް އަށް ލީޑު ނަގާދީފައެވެ. ނަމަވެސް މެޗުގެ 35 ވަނަ މިނެޓްގައި ލިބުނު ޕެނަލްޓީ އަކުން ސޮލާ ވަނީ ވެލެންސިއާ އަށް ނަތީޖާ އެއްވަރުކޮށްދީފައެވެ. އަދި މެޗުގެ 43 ވަނަ މިނެޓްގައި ރެއާލްގެ ރަފޭލް ވަރާން އަތުން ބައިކޮޅަށް ވަތް ގޯލާއެކު ވެލެންސިއާ އިން ވަނީ ލީޑު ނަގާފައެވެ.\nވެލެންސިއާގެ ތިންވަނަ ގޯލު މެޗުގެ 54 ވަނަ މިނެޓްގައި ލިބުނު ޕެނަލްޓީ އަކުން ސޮލާ ކާމިޔާބުކޮށްދިންއިރު، އެޓީމުގެ ތިންވަނަ ގޯލުވެސް ލިބުނު ޕެނަލްޓީ އަކުން ކާމިޔާބުކޮށްދީ ސޮލާ ވަނީ އޭނާގެ ހެޓްރިކް މި މެޗުގައި ފުރިހަމަކޮށްފައެވެ.\nމިއީ 2018 ގެ އޮކްޓޫބަރު މަހު ބާސެލޯނާ އިން ރެއާލް ކޮޅަށް ފަސް ގޯލް ޖެހި ފަހުން އެ ޓީމު ކޮޅަށް ހަތަރު ލަނޑު ނުވަތަ އެއަށް ވުރެ ގިނައިން ވަން ފުރަތަމަ މެޗެވެ. އަދި މިއީ އެންމެފަހުން ކުޅުނު ފަސް މެޗުގެ ތެރެއިން ވެލެންސިއާ އިން ހޯދި ފުރަތަމަ މޮޅެވެ.


Nafsaanee baleege faruvaa ehen harufathakah! | Mihaaru\n26 މާޗް 2019 - 08:086comments\nމިހާތަނަށް އައިޖީއެމްއެޗާއި ސަރުކާރުން ސިއްހީ ހިދުމަތް ދޭ ހުރިހާ ތަނެއްގައި ވެސް ނަފްސާނީ ބަލިތަކަށް ފަރުވާ ދެމުން އައީ މުޅިންހެން ބޭސް ދީގެންނެވެ. އެއީ ގިނަ ބަޔަކު ފަރުވާއަށް ދާން ބޭނުންނުވާ އެއް ސަބަބެވެ. ބޭހުގެ ބަދަލުގައި ނުވަތަ ބޭހާ އެކު ދޭން ޖެހޭ ތެރަޕީގެ ފަރުވާނުދޭތީ އެވެ. ހަމައެއާ އެކު ނަފްސާނީ ބައްޔާ މެދު އުފެދިފައިވާ ކުށްހީތަކާ ވެސް އެކުގަ އެވެ.\nނަފްސާނީ ބަލިތަކުގެ ތެރަޕީ ނަގަން މިހާތަނަށް މުޅިންހެން ޖެހެނީ އަމިއްލަ ކްލިނިކްތަކަށް ދާށެވެ. އެއް ގަޑިއިރުގެ ތެރަޕީ ސެޝަނެއްގެ އަގު އާއްމުކޮށް އުޅެނީ 500ރ. އަށެވެ. ނަފްސާނީ ހާލަތު ދެނެގަތުމަށް ހަދާ އެސެސްމަންޓްތަކުގެ އަގު އުޅެނީ 1،500ރ. އާއި 3،000ރ. އާ ދޭތެރޭ އަގުތަކެއްގަ އެވެ. އެހެންކަމުން ކިތަންމެ ހާލެއްގައި އުޅެން ޖެހުނަސް ގިނަ ބަޔަކަށް އޮތީ އެ ބައްޔަށް ފަރުވާ ހޯދަން ނުކުޅެދިފަ އެވެ.\nނަފްސާނީ ބަލީގެ މީހުންނަށް ފަރުވާދޭ މަރުކަޒެއް އައިޖީއެމްއެޗުގައި އިއްޔެ ރައީސް އިބްރާހިމް މުހައްމަދު ސޯލިހް، ހުޅުވައިދެއްވިއިރު މިއީ މާޔޫސީ ބައްޔާއި އެކިއެކި ނަފްސާނީ ބަލިތައް ޖެހިފައިވާ އެކި އުމުރުގެ ގިނަ ބަޔަކު އުޅޭ ރާއްޖޭގައި މިހާތަނަށް އެފަދަ ސެންޓަރެއް ހުޅުވި ފުރަތަމަ ފަހަރެވެ. ހިތުގެ ބައްޔާއި ކިޑްނީގެ ބަލިތަކުގެ އިތުރުން ލޮލުގެ ބަލި ފަދަ ބަލިތަކަށް ހާއްސަ ފަރުވާ ދެވޭ ޑިޕާޓްމަންޓްތައް ހިންގާ ފަދައިން ކުރިއަށް އޮތް ތަނުގައި ނަފްސާނީ ބަލިތަކަށް ވެސް އައިޖީއެމްއެޗުން ފަރުވާ ލިބޭނެ އެވެ. އާސަންދައިގެ ތެރެއިން ހިލެ އެވެ.\nނަފްސާނީ ބަލިތަކަށް ފަރުވާ ދޭ ހާއްސަ ސެންޓަރު ރައީސް ހުޅުއްވައި ދެއްވަނީ: އެ ބަލީގެ ފަރުވާ ރަނގަޅު ކުރުމަކީ ސަރުކާރުގެ ވައުދެއް-- ފޮޓޯ: ރައީސް އޮފީސް\nމީގެ ކުރިން އާއްމު ޑޮކްޓަރީ ކޮޓަރިތަކުގައި ބަލިމީހުން ބަލަމުން އައި ނަފްސާނީ ޑޮކްޓަރުންނަށް ހާއްސަ ކޮޓަރިތަކެއް އެ ސެންޓަރުގައި ވަނީ ހަދައިފަ އެވެ. އެތަން ފަރުމާކޮށްފައި ހުރީ ބަލި މީހާ އާއި ފަރުވާދޭ ފަރާތަށް ވެސް ހިތްހަމަޖެހޭ ގޮތަކަށެވެ. ހިތްގައިމު ގޮތަކަށެވެ. ކުޑަކުދިން ޝައުގުވެރިވާ އެކިއެކި ކަންތައްތަކާ އެކު ފަރުވާ ދެވޭ ގޮތަަށެވެ.\nސެންޓާ ފޯ މެންޓަލް ހެލްތު ޑިޕާޓްމަންޓުގެ ހެޑް، އަދި ނަފްސާނީ ބަލިތަކަށް ފަރުވާ ދެއްވާ ޑރ. ޝަނޫހާ މަންސޫރު ވިދާޅުވި ގޮތުގައި އަމާޒަކީ ނަފްސާނީ ސިއްހަތަށާއި ބަލިތަކަށް އެކަށީގެންވާ ފަރުވާއެއް ދިނުމެވެ. އެގޮތުން ކުރިއަށް އޮތް ތަނުގައި ނަފްސާނީ ބަލިތަކަށް ބޭހުން ދޭ ފަރުވާއާ އެކު ތެރަޕީތައް ވެސް ދެވިގެންދާނެ ކަމަށް ޝަނޫހާ ވިދާޅުވި އެވެ.\n"ސްކޫލުގައި ކިޔަވާއިރު ނުވަތަ ވަޒީފާގައި އުޅޭއިރު އުނދަގޫވާ ނަމަ ރިހިބިލިޓޭޝަންއަށް ތެރަޕިސްޓުންގެ އެހީތެރިކަން ދެވިގެން ދާނެ. ރިލޭޝަންޝިޕްގައި ދިމާވާ ކަންކަމަށް ވެސް ސައިކޯ ތެރަޕީ އާއި ފަންނީ އެކި ކަހަލަ ތެރަޕީތައް ދެވިގެންދާނެ،" އާ ހިދުމަތްތަކުގެ ތަފްސީލް ދެއްވަމުން ޝަނޫހާ ވިދާޅުވި އެވެ.\nޑރ. ޝަނޫހާ: ކުރިއަށް އޮތް ތަނުގައި އާ ސެންޓަރުގެ ހިދުމަތްތައް ފުޅާވާނެ --ފޮޓޯ: ނިޝާން އަލީ/މިހާރު\nސައިކްލޮޖިކަލް ތެރަޕީތަކުގެ އިތުރުން އެ ސެންޓަރުން ކުރިއަށް އޮތް ތަނުގައި އެސެސްމެންޓްތައް ހެދޭނެ އެވެ. އޭރުން ނަފްސާނީ ބައްޔާއި ހާލަތު ޒަމާނީ ފެންވަރެއްގައި ދެނެގަނެވޭނެ އެވެ.\n"އަޅުގަނޑުމެން މިގެންނަ ޓޫލްސްތަކަކީ ވަރަށް އެކިއުރޭޓް އެވިޑެންސް ބޭސްޑް އެއްޗެހި. އެހެންވީމަ ދުނިޔޭގެ އެހެން ތަންތަނެކޭ އެއްފެންވަރަށް ޑައިގްނޯސް [ބަލިދެނެގަނެވޭނެ] ކުރެވިގެންދާނެ،" ރާއްޖޭގައި ތިބި އެންމެ ތަޖުރިބާކާރު ޑޮކްޓަރުންގެ ތެރޭގައި ހިމެނޭ ޝަނޫހާ ވިދާޅުވި އެވެ.\nއާ ސެންޓަރުގެ ހިދުމަތް އިއްޔެ ފެށީ ތިން ސައިކޭޓްރިސްޓުންނާ އެކު އެވެ. ޝަނޫހާ ވިދާޅުވި ގޮތުގައި ކުރިއަށް އޮތް ތަނުގައި އެ އަދަދު ހަތަކަށް އިތުރުކުރައްވާނެ އެވެ. އަދި ތެރަޕީތައް ދިނުމަށް އަށް ސައިކޮލިޖިސްޓުން މަސައްކަތް ކުރައްވާނެ ކަމަށް ވެސް ވިދާޅުވި އެވެ.\nއެތައް ވައްތަރެއްގެ ނަފްސާނީ ބަލިތަކަށް ދިވެހިން ފަރުވާ ހޯދާއިރު އޭގެން ބައެއް ބަލިތަކަށް އެޑްމިޓްކޮށްގެން ހޯދަން ޖެހޭ ފަރުވާ ވެސް ހިމެނެ އެވެ. އެއީ މީހާއަށް ހަގީގަތް އޮޅޭ ހިސާބަށް ދިއުމެވެ. ނުވަތަ އެއްވެސް ވަރަކަށް އަމިއްލަ ނަފްސު ކޮންޓްރޯލް ނުކުރެވުމެވެ.\nނަފްސާނީ ބައްޔަށް ހާއްސަ ސެންޓަރު: މިއީ ނަފްސާނީ ބައްޔަށް ޒަމާނީ ފެންވަރެއްގައި ރާއްޖޭގައި ފަރުވާ ދޭން ފަށާ ފުރަތަމަ ފަހަރު-- ފޮޓޯ: ނިޝާން އަލީ/މިހާރު\nމިހާރު އައިޖީއެމްއެޗްގައި އެފަދަ ބަލިތަކަށް އެޑްމިޓްކޮށްގެން ފަރުވާ ދިނުމަށް ހާއްސަކޮށްފައި ވަނީ އެންމެ ހަތަރު އެނދެވެ. ޑރ. ޝަނޫހާ ވިދާޅުވި ގޮތުގައި ކުރިއަށް އޮތް ތަނުގައި އަށް އެނދުގެ ވޯޑެއް ނަފްސާނީ ބަލިތަކަށް ހާއްސަކޮށްގެން ގާއިމްވާނެ އެވެ.\nއެ ހިސާބުން އަދި ނިމުނީއެއް ނޫނެވެ. ފަރުވާއާ އެއްވަރަށް އެކަމަށް އާއްމުން ހޭލުންތެރިކުރުވުން ވެސް މުހިންމެވެ. މިއަދު ދިވެހި މުޖުތަމައުގައި ނަފްސާނީ ބަލިތަކަށް ފަރުވާ ހޯދަން ފަސްޖެހޭ ސަބަބަކީ އެފަދަ މީހުންނާ މެދު މުޖުތަމައު ދެކޭ ގޮތެވެ. އެއީ މީހާގެ އީމާންތެރިކަން ދަށްވުމުން ނުވަތަ މީހާ ފިނޑިވުމުން ދިމާވާ ކަމެއް ކަމަށް ގަބޫލުކުރާ މީހުން ގިނަ ވުމެވެ.\nނަމަވެސް ހަގީގަތަކީ ސިކުނޑިއަކީ ވެސް ހަށިގަނޑުގެ އެހެނިހެން ގުނަވަންތަކަކެކޭ އެއް ފަދައިން ތަފާތު ބަލިތައް ޖެހޭ ގުނަވަނަކަށް ވުމެވެ. އެހެންކަމުން އެހެން ބަލިތަކަށް ފަރުވާ ހޯދަން ފަސްނުޖެހޭއިރު ނަފްސާނީ ބަލިތަކަށް ފަރުވާ ހޯދަން ފަސް ޖެހެންވީ ސަބަބެއް ނެތެވެ.\nޑރ. ޝަނޫހާ "މިހާރު" އަށް އިންޓަވިއު ދެއްވަނީ: އޭނާ ވިދާޅުވީ ހިދުމަތުގެ ފެންވަރު ރަނގަޅު ކުރާނެ ކަމަށް-- ފޮޓޯ: ނިޝާން އަލީ/މިހާރު\nޝަނޫހާ ވިދާޅުވީ ސައިކްލޮޖިސްޓުންނާއި ސައިކޭޓްރިސްޓުން ބޭނުންކޮށްގެން އާއްމުން ހޭލުންތެރިކުރުވުމަށް ގިނަ ހަރަކާތްތަކެއް ކުރިއަށް އޮތް ތަނުގައި ހިންގާނެ ކަމަށެވެ. އަދި ނަފްސާނީ ބަލިތަކަށް ދިގު މުއްދަތެއް ވަންދެން ފަރުވާ ހޯދާ މީހުންގެ ބެލެނިވެރިން ހޭލުންތެރިކުރުވަން ހާއްސަ ޕްރޮގްރާމްތައް ހިންގަން ވެސް ވަނީ ނިންމައިފަ އެވެ.\nނަފްސާނީ ބައްޔަށް ޒަމާނީ ފެންވަރެއްގެ ހިދުމަތް ދިނުމަކީ މި ސަރުކާރުގެ ވައުދެކެވެ. އާ ސެންޓަރާ އެކު އެ ހިދުމަތް އިތުރަށް ފުޅާ ވެގެންދާނެ އެވެ.\nއެ ސެންޓަރުގެ ހިދުމަތް އަދި ހޯދަން ޖެހެނީ އައިޖީއެމްއެޗްގެ އާއްމު ހިދުމަތްތައް ހޯދާ އުސޫލުންނެވެ. ނަމަވެސް ކުރިއަށް އޮތް ތަނުގައި ސެންޓަރުން އެޕޮއިންޓްމެންޓްތައް ހެދޭ ގޮތް ހަމަޖައްސާނެ އެވެ.\nމިއީ ނަފްސާނީ ބަލީގެ ނުރައްކާ ބޮޑުވަމުން ދާ ރާއްޖެއަށް ސިއްހީ ގޮތުން އިތުރު ކުރިއެރުމެއް ލިބޭކަމުގެ ހެއްކެކެވެ. ނަފްސާނީ ބަލިތަކަށް ދޭ ފަރުވާ އެހެން ހަރުފަތަކަށް ގެންދިއުމުގެ ދޮރު ރައީސް އިބްރާހިމް މުހައްމަދު ސޯލިހުގެ ސަރުކާރުން އިއްޔެ އެވަނީ ހުޅުވައިފަ އެވެ.\nއިތުރު ލިޔުންތައް ސިއްހަތު އައިޖީއެމްއެޗު ސައިކޮލޮޖީ މެންޓަލް ހެލްތް ނެޝަނަލް މެންޓަލް ހެލްތް ޕޮލިސީ ނަފްސާނީ ފަރުވާދޭ މަރުކަޒު


Raajjeyge team thakah mubaaraiy nimijje | Mihaaru\nލެބަނަންއާ ދެކޮޅަށް އިއްޔެ ރާއްޖޭގެ ގަލޮޅު ކުޅުނު މެޗުގެ ތެރެއިން.-- ފޮޓޯ: ހުސެއިން ވަހީދު/ މިހާރު\nރާއްޖޭގެ ޓީމުތަކަށް މުބާރާތް ނިމިއްޖެ\n08 ސެޕްޓެމްބަރ 2019 - 11:06\nމާލޭގައި މިހާރު ކުރިއަށްދާ ފީބާގެ ތުރީއޮންތުރީ ބާސްކެޓްބޯޅަ މުބާރާތުގެ އޭޝިއާ ކޮލިފިކޭޝަނުގައި ވާދަކުރި ރާއްޖޭގެ ހަތަރު ޓީމު މުބާރާތުގެ ފުރަތަމަ ބުރުން ކަޓައިފި އެވެ.\nއޭޝިއާގެ 15 ގައުމަކުން 28 ޓީމެއް ވާދަކުރި މި މުބާރާތުގައި ރާއްޖޭގެ ހަތަރު ޓީމެއް ކުޅުނެވެ. އެއީ އަންހެން ދެ ޓީމަކާއި ފިރިހެން ދެ ޓީމެވެ. އޭޝިއާގެ އެންމެ ރަނގަޅު ޓީމުތައް ވާދަކުރި މި މެޗުގައި ރާއްޖޭގެ ޓީމުތަކަށް މުބާރާތް ނިމުނީ މޮޅެއް ނުލިބި އެވެ.\nމާފަންނު ޔޫތު ސެންޓަރުގައި ކުރިއަށްދާ މި މުބާރާތުގައި މައްޗަންގޯޅި ނަމުގައި ކުޅޭ އަަހުމަދު އަފްސަން ރަޝާދު، އަހުމަދު ހުޝާމް، އަހުމަދު ނަޖީލް އަދި އަހުމަދު އަލީ މުސްތަފާ ހިމެނޭ ޓީމު އިއްޔެ މެންދުރު ތުރުކުމެނިސްތާންގެ އަޝްގަބާތު އަތުން 21-12 އިން ބަލިވިއިރު، އިއްޔެ ހަވީރު ކިރްގިސްތާންގެ ބިޝްކެކާ ދެކޮޅަށް ކުޅުނު މެޗުން ބަލިވީ 21-12 އިންނެވެ. ރާއްޖޭގެ ގަލޮޅު ޓީމުގައި ހިމެނެނީ ހައިޝަމް ދާއުދު، އަލީ އަޝްހަމް، އަފްލާހު ޝަރީފް އަދި ހުސެއިން ހަލީމް އެވެ. ގަލޮޅު އިއްޔެ މެންދުރު ލެބަނަންގެ ބައިބްލޯސް ޕިއޮނީސްއާ ވާދަކުރި މެޗުން ބަލިވީ 13-20 އިންނެވެ. އަދި ހަވީރު ލަންކާގެ ކޮލަމްބޯ ލަޔަންސްއާ ވާދަކުރި މެޗުން ގަލޮޅު ބަލިވީ 21-05 އިންނެވެ.\nމުބާރާތުގައި ރާއްޖޭގެ މާފަންނު ކުޅުނު މެޗެއްގެ ތެރެއިން އެ ޓީމުގެ ޝައިލާން. -- ފޮޓޯ: މުހައްމަދު އަހުސަން\nމި މުބާރާތުގައި މާފަންނުގެ ނަމުގައި ކުޅޭ ރާއްޖޭގެ އަންހެން ޓީމުގައި ހިމެނެނީ އައިމިނަތު އިޝްރާއު، އައިމިނަތު ޝިއުރާ، ފާތިމަތު ރިޝްމާ އަދި ޝައިލާން އަފްޒަލް އެވެ. އަދި ހެންވޭރުގެ ނަމުގައި ކުޅޭ ޓީމުގައި ތިބީ ރާއިފާ އިބްރާހިމް، އައިޝަތު ޒަނާ ޖިނާހު، ހައުމާ އުބައިދުﷲ އަދި މަރިޔަމް ޒައިނާ އެވެ. މުބާރާތުގައި ރޭ ޗައިނީސް ޓައިޕޭގެ ޓައިޕޭ ބެއާސްއާ ވާދަކޮށް ހެންވޭރު ޓީމު ބަލިވީ 21-07 އިންނެވެ. އަދި މާފަންނު ބަލިވީ އިންޑިއާގެ ކޯޗީ ސްޓާސްއާ ބައްދަލުކޮށް 17-11 އިންނެވެ.\nމި މުބާރާތުގައި މިއަދު ކުރިއަށްދާނީ ކުއާޓާ ފައިނަލާއި ސެމީ ފައިނަލް އަދި ފައިނަލް މެޗުތަކެވެ. ފައިނަލް މެޗުތައް އޮންނާނީ ހަވީރު އެވެ.\nމިއީ 2017 ވަނަ އަހަރުގެ މެއި މަހު ބޭއްވި ދެކުނު އޭޝިއާގެ ބާސްކެޓްބޯޅަ މުބާރާތް (ސާބާ ޗެމްޕިއަންޝިޕް) އަށް ފަހު ރާއްޖޭގައި ބާޢްވާ ބާސްކެޓްބޯޅައިގެ ބައިނަލްއަގުވާމީ ފުރަތަމަ މުބާރާތެވެ. މިއީ ތުރީ އޮން ތުރީ ކުޅުންތެރިންނަށް ހާއްސަކޮށްގެން ރާއްޖޭގައި ބާއްވާ ބައިނަލްއަގުވާމީ ފުރަތަމަ މުބާރާތެވެ. ރާއްޖޭގެ ކުޅުންތެރިން ވަނީ ފާއިތުވި އަހަރުތަކުގައި އެހެން ގައުމުތަކުގައި ކުރިއަށް ދިޔަ ތުރީ އޮން ތުރީ މުބާރާތުގައި ވާދަކޮށްފަ އެވެ.\nއިތުރު ލިޔުންތައް ބާސްކެޓް ތްރީ އޮން ތްރީ ބާސްކެޓްބޯޅަ


Sophie Furathama Faharah Eynaage Loabi Veriya Aaeku Chuhty Heydhakohlumah Reyakah 45,000 Dollar - Vaguthu\nސޯފީ އޭނާގެ ލޯބިވެރިޔާއާއެކު ފުރަތަމަ ފަހަރަށް ޗުއްޓީ ހޭދަކޮށްލުމަށް ރެޔަކަށް 45،000 ޑޮލަރު\nސޯފީ ރާއްޖޭގައި ހުރެ ކޮށްފައިވާ ޕޯސްޓް\nގިނަ ބަޔަކު ބަލަމުން އަންނަ މަޝްހޫރު ޓީވީ ސީރީޒް "ގޭމް އޮފް ތްރޯންސް" ގެ ސަޕޯޓަރުންގެ މެދުގައި އެންމެ މަގުބޫލް އެންމެންގެ ލޯބި ލިބިފައިފާ ސަންސާ ސްޓާކް ނުވަތަ ފުރިހަމަ ނަމުން ނަމަ ސޯފީ ޓާނާ ރާއްޖޭގައި ހޭދަކުރަމުންދާ ޗުއްޓީގައި ރެއަކަށް 45،000 ޑޮލަރު (ގާތްގަނޑަކަށް 693900ރ.) ހޭދަކުރާކަމަށް މީޑިއާ ރިޕޯޓުތައް ބުނެފި އެވެ.\nކޮކޯ ޕްރައިވެޓް އައިލެންޑުގައި ސޯފީ އޭނާގެ ލޯބިވެރިޔާއެކު ޗުއްޓީ ހޭދަކުރަމުންދާރި އޭނާ ޗުއްޓީ ހޭދަކުރަމުންދާ ގޮތް އިންސްޓަގްރާމް މެދުވެރިކޮށް ދުނިޔެއަށް ދައްކަމުންނެވެ. އަދި މިއީ އެންގޭޖްވިފަހުން ސޮފީ އޭނާގެ ލޯބިވެރިޔާއެކު ހޭދަކުރާ ފުރަތަމަ ޗުއްޓީއެވެ. ސޯފީ އެންގޭޖް ވެފައިވަނީ މިިދިޔަ މަހުގައެވެ.\nސޯފީ "ގޭމް އޮފް ތްރޯންސް" ގައި އަދާކޮށްފައިވާ މުހިންމު ރޯލުގެ ސަބަބުން އޭނާ އަށް ވަނީ ބޮޑު މަޝްހޫރު ކަމެއް ލިބިފައެވެ. ބައްޕަގެ މަރަށް ފަހު އަލުން ހިތްވަރުކޮށް އެތައް އުނދަގުލަކާއި އެކު ސޯފީ ކުރަމުންދާ މަސައްކަތް ދައްކައިދޭ ރޯލުން ގިނަ ބައެއްގެ ހަމްދަރުދީ ވަނީ ލިބިފައެވެ.\nގޭމް އޮފް ތްރޯންސްގެ ހަތް ސީޒަން ނިމިފައި ވާއިރު ދެން އޮތީ އެސީރީޒްގެ އެންމެ ފަހު ސީޒަނެވެ.\nފެބުރުއަރީ 21, 2018 12:39\n45 ހާސް ޑޮލަރު އެމީހުނަށްވާނީ 45 ހާސް ރުފިޔާ އަށެވެ. އެއީ މާބޮޑު އެއްޗެއްނޫނެވެ.\nފެބުރުއަރީ 22, 2018 03:59\nހަހާ ގެ ކޮމެންޓާއް ތާއީދު .. ދޭ ޑޯންޓް ކޮންވާޓް އިޓް ޓް ލޯކަލް ކަރަންސީ .. އެމީހުންގެ ކަރަންސީ އަކީ ޑޮލާރ ސޯ 45 ތައުސަން އިސް ނަތިން ފޯރ ދެމް ވަރަށް ސަލާން


Forbes ge emme bodu aamdhany liste ge eh vana Diddy ah | Mihaaru\nޑިޑީ: ފާއިތުވި އަހަރު ދުވަހުގެ ތެރޭގައި އެންމެ ބޮޑު އާމްދަނީއެއް ލިބުނު މިއުޒިޝަނަކީ މިއީ.\nފޯބްސްގެ އެންމެ ބޮޑު އާމްދަނީ ލިބުނު މިއުޒިޝަންގެ އެއް ވަނަ ޑިޑީ އަށް\n10 ޑިސެމްބަރ 2017 - 06:38 1 comment\nފާއިތުވި އަހަރު ދުވަހުގެ ތެރޭގައި އެންމެ ބޮޑު އާމްދަނީއެއް ލިބުނު މިއުޒިޝަނަކީ ޝޯން ޖޯން ކޮމްބްސް ނުވަތަ މަޝްހޫރު ނަމުން ނަމަ ޑިޑީ ކަމަށް ފޯބްސްގެ 2017 ގެ އާމްދަނީގެ ލިސްޓުން ދައްކައިފި އެވެ.\nލިސްޓްގެ އެއް ވަނައިން ޑިޑީ ޖާގަ ހޯދީ 130 މިލިއަން ޑޮލަރުގެ އާމްދަނިއަކާ އެކުގަ އެވެ. ލިބުނު އާމްދަނީ ބަލާފައި ވަނީ ޖޫން، 1، 2016 އިން ޖޫން، 1، 2017 އާ ހަމައަށެވެ. މި މުއްދަތުގެ ތެރޭގައި ޑިޑީ ފޯބްސްގެ ލިސްޓްގެ އެއް ވަނަ އަށް އެރީ އޭނާގެ ބޭޑް ބޯއި ފެމިލީ ރިޔުނިއަން ޓުއާއިންނާއި ސިރޯކް ވޮޑްކާއާ އެކު ހަދާފައިވާ އެއްބަސްވުމުން ލިބުނު އާމްދަނީއާ އެކުގަ އެވެ.\nމި ކާމިޔާބީއަކީ ޑިޑީ، 48، ބުނީ އޭނާ އަބަދު ވެސް ގަބޫލުކުރަނީ "އެވްރެޖް މީހެއް" ގެ ގޮތުގައި ކަމަށެވެ. އަދި މަޝްހޫރު މިއުޒިޝަނަކަށްވުމުގެ ކުރިން ނޫސް ބަހަން އުޅުނު ވާހަކަ އާއި ގޭސް ސްޓޭޝަނެއްގެ ފާހާނާ ސާފުކުރަން ވަރަށް ޅައިރުން ފެށިގެން އުޅުނު ހަނދާންތައް ވެސް އާކޮށްފައިވެ އެވެ.\nމި އަހަރުގެ ގްރެމީ އެވޯޑް ހަފުލާގައި ބިޔޯންސޭ: ފޯބްސްގެ ލިސްޓްގެ ދެވަނަ ލިބުނި އޭނަ އަށް.\nއަހަރުގެ އެންމެ ބޮޑު އާމްދަނީ ލިބުނު ފަންނާނުންނާ އެކު ފޯބްސް އިން އެކުލަވާލި ލިސްޓަށް ބަލާ އިރު، ދެވަނާގައި އޮތީ 105 މިލިއަން ޑޮލަރާ އެކު އަންހެން ލަވަ ކިޔުންތެރިޔާ ބިޔޯންސޭ އެވެ. އޭނާގެ މި އާމްދަނީއަކީ ފޮމޭޝަން ވޯލްޑް ޓުއާ އިން ލިބުނު އާމްދަނީއާ އެކުގަ އެވެ.\nލިސްޓްގެ ތިން ވަނަ އިން ޖާގަ ލިބުނީ މަޝްހޫރު ރެޕާ ޑްރޭކަށެވެ. އޭނާ އަށް 94 މިލިއަން ޑޮލަރުގެ އާމްދަނީއެއް ފާއިތުވި އަހަރު ދުވަހުގެ ތެރޭގައި ލިބުނީ ބޯއިސް މީޓް ޓުއާ އާއި އެޕަލް، ސްޕްރައިޓް އަދި ނައިކްއާ އެކު ހަދާފައިވާ އެއްބަސްވުންތަކުން ބައި އެޅިގެންނެވެ.\nލިސްޓްގެ ގަދަ 10 ގައި ދެން ހިމެނޭ ފަންނާނުންތަނަށް ބަލާ އިރު، 92 މިލިއަން ޑޮލަރުގެ އާމްދަނީއަކީ ދަ ވީކެންޑް ހަތަރު ވަނާގައި އޮތް އިރު، ފަސް ވަނާގައި ކޮލްޑްޕްލޭ އޮތީ 88 މިލިއަން ޑޮލަރުގެ އާމްދަނިއަކާ އެކުގަ އެވެ.\nޖަސްޓިން ބީބާ: އޭނާ އޮތީ ލިސްޓްގެ ހަތް ވަނާގައި.\nޖުމްލަ 84 މިލިއަން ޑޮލަރުގެ އާމްދަނީއަކާ އެކު ގަން އެން ރޯސެސް ހަ ވަނާގައި އޮތް އިރު، ހަތް ވަނަ އިން ޖާގަ ހޯދީ ޖަސްޓިން ބީބާ އެވެ. އޭނާގެ އާމްދަނީއަކީ 83.5 މިލިއަން ޑޮލަރެވެ.\nފޯބްސްގެ ލިސްޓްގެ އިތުރު ޖާގަތަކަށް ބަލާ އިރު އަށް ވަނަ 75 މިލިއަން ޑޮލަރުގެ އާމްދަނީއާ އެކު ބްރޫސް ސްޕްރިންގްސްޓީން އޮތް އިރު، ނުވަ ވަނާގައި އޮތީ އެޑެލް އެވެ. އޭނާގެ އާމްދަނީއަކީ 69 މިލިއަން ޑޮލަރެވެ.\nގަދަ 10 ގެ ލިސްޓްގެ ފުލުގައި އޮތީ މެޓަލިކާ އެވެ. އެއީ 66.5 މިލިއަން ޑޮލަރާ އެކުގަ އެވެ.\nއިތުރު ލިޔުންތައް ބިޔޮންސޭ އަޑެލް ޖަސްޓިން ބީބާ


Ziney ah Nasheed hivvaru dhin kamah bune faadu kiyanee | Mihaaru\n17 ޖެނުއަރީ 2019 - 19:10 119 comments\nއެމްޑީޕީގެ ޕްރައިމަރީގައި ވާދަކުރާ ކެންޑިޑޭޓެއްގެ ކެމްޕެއިން އިފްތިތާހު ކުރަން ބޭއްވި އެއްވުމެއްގައި ނަޝީދު ވިދާޅުވީ ނުވިހާ އޮޕަރޭޝަން ކުރެވެން އޮންނަނީ ވެސް މީހަކާ ކައިވެނި ކުރުމުން އެކަނި ކަމަށާއި އެއީ އެކަން އޮންނަން ޖެހޭ ގޮތް ނޫން ކަމަށެވެ.\n"ކައިވެނީގެ ބޭރުން ކުއްޖެއް މި ހޯދަނީ. ހޯދާފައި އެކަމަށް އަޅުގަނޑުމެންނަށް ހައްލެއް ގެނެވެން އޮތީ ނުވިހާ ގޮތް އަންހެން މީހާ ވެސް ހަދައިގެން،" ނަޝީދު ވިދާޅުވި އެވެ.\nއެމަނިކުފާނު ވިދާޅުވީ މީހުން ވިހައިގެން އުޅޭ ތަނަށް ވަރަށް ގިނައިން ވަޑައިގެން އުޅުއްވާ ކަމަށާއި ނުވިހާ އޮޕަރޭޝަން ކޮށްދޭނީ މީހަކާ އިނދެގެން އުޅޭ މީހުންނަށް އެކަނި ކަމަށް ބުނާ ކަމަށެވެ. އެއާ އެކު ނަޝީދު ވިދާޅުވީ "ދެން އޮތީ އަޅުގަނޑު އެއިން ކޮންމެ މީހަކާ އިނުން" ކަމަށެވެ.\nނަޝީދު ދެއްކެވި ވާހަކައިގެ ވީޑިއޯ\nނަޝީދު ވިދާޅުވީ ދަރިން ނުލިބޭ ގޮތް ހެދުމުގެ އިހްތިޔާރު މައިންނަށް އޮންނަން ޖެހޭނެ ކަމަށެވެ. އަދި ކައިވެނިން ބޭރުން ދަރިން ލިބުމުގައި، ފިރިހެން މީހާގެ ބޭވަފާތެރިކަން ބޮޑު ކަމަށް ވެސް ވިދާޅުވި އެވެ.\nނަޝީދުގެ އެ ވާހަކަ ސޯޝަލް މީޑިއާގައި ދައުރު ވަމުންދާއިރު، ބައެއް އިލްމުވެރިންނާއި އާންމުން ވެސް އަންނަނީ އެކަމަށް ފާޑުކިޔަމުންނެވެ.\nޝައިހް އަލީ ޒައިދު އެކަމާ ގުޅިގެން ކުރެއްވި ޓްވީޓެއްގައި ވިދާޅުވީ އެއީ ކަނޑައެޅިގެން އިސްލާމްދީނާ ޚިލާފް ވާހަކައެއް ކަމަށާއި އެ ވާހަކަތަކުގައި ނުސީދާކޮށް ބާރުދެނީ ނުބައި މަގަކަށް ކަމަށެވެ. އެއީ ވަރަށް ހިތާމަ ހުރި ކަމެއް ކަމަށް ވެސް ޒައިދުގެ ޓްވީޓްގައިވެ އެވެ.\nIndirect koh meehaku mibunanee ziney 'ok' ey. Aslu massalayakee faleehai vumey! Faleehai vanee bandu bodu vaathee ey! Ekan huttuveynee 'nuvihaa operation' kohgenney!! What rubbish is this?! Mee kandaelhigen dheenaa khilaaf vaahakaeh. Mi fadha kankan haru adun kuhveri kuran.\n— Ali Zaid (@alizaid1000) January 17, 2019\nޝައިހް ޒައިދުގެެ ޓްވީޓް\nޝައިހް ޝަފީއު އަބްދުﷲ ކުރެއްވި ޓްވީޓެއްގައި ވިދާޅުވީ ޒިނޭކުރުން ފަދަ ނުބައި ކަންކަން ޕްރޮމޯޓް ކުރުމަކީ އެންމެ ބޮޑު ނުބައި ކަންކަމުގެ ތެރޭގައި ހިމެނޭ ކަމެއް ކަމަށެވެ.\nNahalaalah balive innaathy oiy hallakee dharimai nuvaa goiy hedhumeh noon. Ziney nukurun. Ziney nukoh nuhureveynama, kaiveni kurun.\nMaiy Allah ah biruvethive, ziney fadha bodethi faahish kankamun dhuruvaan jeheyne. Ekankan promote kurumakee emme bodu nubai kamuge therein kameh.\n— Shafeeu Abdullah (@shafeeu26) January 16, 2019\nޝައިހް ޝަފީއުގެ ޓްވީޓް\nމީގެ ކުރިން ވެސް ދީނީ އެކި ކަންކަމާ ގުޅޭ ގޮތުން ނަޝީދު ދައްކަވާފައިވާ ބައެއް ވާހަކަތަކުގެ މައްސަލަ ހޫނުވެފައިވެ އެވެ.\nއިތުރު ލިޔުންތައް ރައީސް މުހައްމަދު ނަޝީދު ކުށްކުރުން އިސްލާމް އިސްލާމީ ޝަރީއާ ބަދުއަޚުލާގީ ރާއްޖޭގެ ދީނީ މައްސަލަތައް އެމްޑީޕީ ދީން


Riyaasathu hatharu aharah hahdhavan ulhuhvi Sirisena ah fas aharuves madhu\nދައުރު ހަތަރު އަހަރަށް ހައްދަން އުޅުނު ސިރިސޭނާއަށް5އަހަރުވެސް މަދު!\nސްރީލަންކާގެ ރައީސް މައިތިރިޕާލާ ސިރިސޭނާ. ފޮޓޯ: ލަންކާގެ ރައީސް އޮފީސް\nސްރީލަންކާގެ ކުރީގެ ރައީސް މަހިންދާ ރާޖަޕަކްސާގެ ކެބިނެޓުން މިހާރުގެ ރައީސް މައިތިިރިޕާލާ ސިރިސޭނާ އިސްތިއުފާ ދެއްވީ ރާޖަޕަކްސާ ތިން ވަނަ ދައުރަކަށް ކުރިމަތި ލައްވަން އުޅުއްވުމުން އެކަމާ ހިތްޕުޅާ ނުވެގެންނެވެ. އެހިސާބުން ދެން ސްރީލަންކާގެ އޭރުގެ އިދިކޮޅު ފަރާތްތަކުން އޭނާގެ އަތްޕުޅުގައި ހިފިއެވެ. ނަމަވެސް އެއީ އޭނާއަކީ މާ ވަރުގަދަ ސިޔާސީ ލީޑަރަކަށް އޭރު އަދި ވެވަޑައިގެން ހުންނެވީމައެއް ނޫނެވެ. ރަނގަޅު ވަގުތުގައި ރަނގަޅު ފަޅިއަށް އެރުއްވީމަ އެވެ.\nގުޅިަފއިވާ އިދިކޮޅު ޕާޓީތަކުގެ ރިޔާސީ ކެންޑިޑޭޓަކަށް ސިރިސޭނާ ނެރުނީ އަވަށްޓެރި އިންޑިއާގެ ވެސް މަދަދާ އެކުގައި ކަމަށް އޭރު އަޑު ފެތުރުނެވެ. ލަންކާގައި 2015 ވަނަ އަހަރު ބޭއްވި ރިޔާސީ އިންތިހާބު ކުރިއަށް ދިަޔައީ ހަމަ އެކަނި އެ ގައުމުގެ އިންތިހާބެއްގެ ގޮތުގައެއް ނޫނެވެ. އަވަށްޓެރި އިންޑިއާއާއި ޔޫރަޕްގެ ބައެއް ގައުމުތަކުން އުޅުނު ގޮތުން ހީވީ ރާޖަޕަކްސާއަކީ ސާޅީހަކަށް އަހަރު ޚުދުމުޚުތާރު ވެރިކަމެއް ކުރެއްވި ބޭފުޅެއް ހެނެވެ.\nއެ އެންމެންގެ އެހީތެރިކަމާ އެކު ރިޔާސީ އިންތިހާބު ކާމިޔާބު ކުރައްވައި ލަންކާގެ ހަތްވަނަ ރައީސަަށް ސިރިސޭނާ ވެވަޑައިގެންނެވުމާ އެކު ސިރިސޭނާ އެޅުއްވި ފާހަގަކޮށްލެވޭ އެންމެ މުހިއްމު ފިޔަވަޅަކީ ރިޔާސީ ދައުރު ހަ އަހަރުން ފަސް އަހަރަށް ކުރު ކުރެއްވުމެވެ. ގުޅިފައިވާ ޕާޓީތަކުން އެއްބަސްވެގެން އެގޮތަށް ނިންމައި ގާނޫނު އަސާސީއަށް ވަނީ އެ ބަދަލު ގެނެސްފަ އެެވެ.\nއޭރުގައި ސިރިސޭނާ ވަރަށް ގިނައިން ވިދާޅުވީ ފަސް އަހަރު ވެސް އެއީ ދިގު މުއްދަތެއް ކަމަށެވެ.\n"އަޅުގަނޑު ބާރު އެޅިން ރިޔާސީ ދައުރު ހަތަރު އަަހަރަށް ކުޑަ ކުރަން. އެކަމަކު ގާނޫނު އަސާސީއާބެހޭ މާހިރުން އެކަމުގައި އަޅުގަނޑާ އެއްބަސްވެވަޑައެއް ނުގަތް. އެބޭފުޅުން ވިދާޅުވީ ކޮންމެ ހަތަރު އަހަރަކުން އިންތިހާބު ބޭއްވުމަކީ ގައުމަކަށް ރަނގަޅު ކަމެއް ނޫނޭ،" މައިތިރިޕާލަ ސިރިސޭނާ އޭރު ވިދާޅުވި ކަމަށް ލަންކާގެ ރައީސް އޮފީހުގެ ވެބްސައިޓްގައި މިހާރުވެސް ބުނެފައި ވެއެވެ.\nސިރިސޭނާ އޭރު ވިދާޅުވީ އޭނާ މިސާލު ނަންގަވަނީ ދެކުނު އެފްރިކާގެ ލީޑަރު ނެލްސަން މަންޑޭލާގެ މަސައްކަތްޕުޅުން ކަަމަށެވެ.\nއެ ހުރިހާ ވާހަކަފުޅު ތަކަކަށް ފަހު ރިޔާސީ ދައުރު ފެއްޓެވި ސިރިސޭނާގެ ދައުރު ނިމެންދާއިރު އޭނާ މިހާރު ދައްކަވަނީ އެހެން ވާހަކަ ފުޅެކެވެ. އޭނާ މިހާރު އެދިވަޑައިގަންނަވަނީ ރިޔާސީ ދައުރު ދިގު ކުރައްވާށެވެ. އެގޮތުން ލަންކާގައި ކުރިން އޮތް ގޮތަށް ރިޔާސީ ދައުުރެއްގެ މުއްދަތަކީ ހަ އަހަރު ކަމަށް ކަނޑައަޅައި 2021 ވަނަ އަހަރާ ހަމައަށް މަގާމުގައި ދެމިހުންނެވުމާ މެދު ސުޕްރީމް ކޯޓުގެ ރައުޔަކަށް މިހާރު ވަނީ އެދިވަޑައިގެންފަ އެވެ.\nލަންކާގެ ނޫސްތަކުން މިއަދު ބުނީ ރައީސްގެ އެ އެދިވަޑައިގެންނެވުމާ މެދު ގޮތެއް ނިންމަން ސްުޕްރީމް ކޯޓުން މިހާރު ވަނީ ފަސް ފަނޑިޔާރުންގެ ބެންޗެއް އެކުލަވާލާފަ އެވެ. ނަމަވެސް އެކަމާ މެދު ގޮތެއް ނިންމާނެ ތާރީހެއް އެކޯޓުންް އަދި ހާމައެއް ނުކުރެއެވެ. ސިރިސޭނާ އެދިވަޑައިގެންފައި ވަނީ ޖެނުއަރީމަހުގެ 14 ވަނަ ދުވަހުގެ ކުރިން އެކަމާ މެދު ގޮތެއް ނިންމާާށެވެ.\nއިންޑިއާއިން ސިރިސޭނާ އަވަހާރަކޮށްލަން އުޅުނު ކަމުގެ ތުހުމަތު\nލަންކާގެ މަޖިލިސް ހުޅުވައި ދެއްވައިފި\nސިރިސޭނާ ސަރުކާރަށް ތިން އަހަރު، ރާޖަޕަކްސާގެ ހަމަލާތަކެއް\nލަންކާގެ ކަންކަމާ ބެހެން ބޭރު ފަރާތްތަކަށް ފުރަސަތެއް ނެތް: ސިރިސޭނާ


Pfizer Vaccine Kuda Kudhinnah Jahan EU In Huhdha Dheefi - Vaguthu\nކޮވިޑް-19 އާއި ގުޅުންހުރި "ބަލިތަކަށް" ހައްލެއް ބޭނުން! - 1 ގަޑިއިރު ކުރިން\nފައިޒާ ވެކްސިން ކުޑަކުދިންނަށް ޖަހަން އީޔޫއިން ހުއްދަ ދީފި\nފައިޒާ އާއި ބިއޯންޓެކުން ތައްޔާރު ކޮށްފައިވާ ކޮވިޑް ވެކްސިން އުމުރުން 15 އަހަރާއި 12 އަހަރާ ދެމެދުގެ ކުދިންނަށް ދިނުމަށް ޔޫރަޕިއަން ޔޫނިއަން (އީޔޫ) އިން ހުއްދަ ދީފިއެވެ.\nވެކްސިން ޖެހުމުން ކުޑަކުދިންގެ ހަށިގަނޑާއި ނުގުޅި، ބޮޑުވަރުވާ ސައިޑް އިފެކްޓެއް ފެނުން ފަދަ ކަމެއް ދިމާ ނުވާނެ ކަމަށް ޔޫރަޕިއަން މެޑިސިންސް އެޖެންސީ (އީއެމްއޭ) އިން އިއްޔެ ވަނީ ބުނެފައެވެ. ކޮވިޑްގެ އާލަމީ ވަބާއިން ސަލާމަތްވުމަށް އަޅާ ފިޔަވަޅުތަކުގެ ތެރޭގައި ބަލިން ކުޑަކުދިން ރައްކާތެރިވުމަކީ މުހިންމު ފިޔަވަޅެއް ކަމާއި، ބަލިން ދިފާއު ވުމަށް ވެކްސިން ޖެހުން ރަނގަޅު ކަމަށް އީއެމްއޭއިން ބުނެއެވެ.\nއެެމެރިކާ އާއި ކެނެޑާގައި މިހާރު ވެސް ކުޑަކުދިންނަށް ވެކްސިން ދެމުންދާ ކަން ފާހަގަ ކޮށްލެވެއެވެ.\nއީއެމްއޭއިން ބުނީ ވެކްސިންގެ ދެ ޑޯޒް ކުޑަކުދިންނަށް ޖަހާނެ ކަމަށާއި، ބޮޑެތި މީހުންނެކޭ އެއްފަދައިން ވެކްސިން ޖަހާއިރު ދެވަނަ ޑޯޒް ޖަހާނީ ފުރަތަމަ ޑޯޒް ޖަހާތާ ތިން ހަފްތާ ފަހުން ކަމަށެވެ. އުމުރުން 15-12 އަހަރުގެ ކުދިންނަށް ވެކްސިން ޖަހަން ފަށާނެ ދުވަހެއް އަދި ކަނޑައަޅާފައެއް ނުވެއެވެ.\nޖަރުމަނުން ބުރާސްފަތި ދުވަހު އިއުލާން ކުރި މައުލޫމާތައް ބަލާއިރު، 12 އަހަރުން މަތީގެ ކުދިންނަށް ވެކްސިން ދިނުމަށް އެގައުމުން ތައްޔާރު ވަމުންދާކަމަށް ބުނެފައިވެއެވެ. އެކުދިންނަށް ވެކްސިން ޖަހަން ފަށާނެ ކަމަށް ލަފާކޮށް ބުނެފައިވަނީ އަންނަ މަހުގެ ހަތް ވަނަ ދުވަހުއެވެ. މީގެ އިތުރުން އިޓަލީގައި ވެސް ކުޑަކުދިންނަށް ވެކްސިން ޖަހަން ފެށުމުގެ ތައްޔާރީތައް ދަނީ ވަމުންނެވެ.\nފައިޒާ-ބިއޯންޓެކުން ކުޑަކުދިންނަށް ވެކްސިން ރައްކާތެރިކަން ކަށަވަރު ކުރުމަށް 15-12 އަހަރުގެ 2,260 ކުދިން ބައިވެރިކޮށްގެން ދިރާސާއެއް ކޮށްފައިވެއެވެ، ނަތީޖާތަކުން ދައްކާ ގޮތުން ކުޑަކުދިންނަށް ފައިޒާ ވެކްސިނަކީ 100 އިންސައްތަ ރައްކާތެރި ވެކްސިނެކެވެ.\nމެއި 29, 2021 21:19\nކޮބާ ތީގެ ދިރާސާގެ ނަތީޖާ؟ ޕިއަރ ރިވީވް ދިރާސާއެއް ހެދިގެން ކަމަށް ގަބޫލުކުރަނީ؟ މިހާ ކުރު މުއްދަތެއްގެ ތެރޭގަ މިވަރުގެ ވެކްސިނެއް އަންނަން އަދި ވަގުތު ނަގާނެ. ރައްޔިތުންނަށް އޮޅުން އަރާގޮތަށް މިކަހަލަ ކަންކަން ކުރުމަކީ ކޮށްގެން ވާނެ ކަމެއް ނޫން. މިއީ ހަދާލާ ހެދިކާއެއް ނޫން އެމީހަކު ބޭނުން ގޮތަކަށ


އެމްޑީޕީން އިސްލާމިކް މިނިސްޓްރީގެ ބޭފުޅުންނާ ބައްދަލުކޮށްފި – Maldivian Democratic Party\n09 މެއި 2011\nއެމްޑީޕީން އިސްލާމިކް މިނިސްޓްރީގެ ބޭފުޅުންނާ ބައްދަލުކޮށްފި\nދިވެހި ރައްޔިތުންގެ ދިމޮކްރެޓިކް ޕާޓީގެ ފަރާތުން އިސްލާމިކް މިނިސްޓްރީގެ އިސް ވެރިންނާ މިއަދު ބައްދަލުކޮށްފިއެވެ.\nއެމްޑީޕީ ސެކްރެޓޭރިއަޓްގެ ކޮންފަރެންސް ހޯލުގައި މިއަދު ބޭއްވި މި ބައްދަލުވުމުގައި އިސްލާމިކް މިނިސްޓްރީގެ ފަރާތުން އިސްކޮށް ބައިވެރިވެވަޑައިގެންނެވީ މިނިސްޓަރ ޑރ.އަބްދުލް މަޖީދު ޢަބްދުލް ބާރީއެވެ. އަދި އެމްޑީޕީން ބައިވެރިވެވަޑައިގެންނެވީ އެޕާޓީގެ ރައީސް ޑރ.އިބްރާހީމް ދީދީ އެވެ.\nމި ބައްދަލުކުރެއްވުމުގައި އެމްޑީޕީގެ މެނިފެސްޓޯ ތަންފީޒް ކުރުމުގެ ގޮތުން އިސްލާމިކް މިނިސްޓްރީން ކުރަމުން ގެންދާ ކަންތައްތަކާއި ބެހޭ މައުލޫމާތު މިނިސްޓަރ އެމްޑީޕީއާ އެކު ހިއްސާކޮށްލެއްވިއެވެ. އަދި ދީނީ ގޮތުން ހައްދު ފަހަނައަޅައިދިއުމުގެ މައްސަލަ މިހާރު ރަގަޅު ވަމުންދާ ކަމަށާއި، ޤުރުއާނާއި އިސްލާމް ކިޔަވައިދެއްވާ ޓީޗަރުން ލިބުމުގެ ދަތިކަން ފާހަގަކުރެވިފައިވާތީ އެކަން ހައްލުކުރުމަށް އެޑިއުކޭޝަން މިނިސްޓްރީއާ ގުޅިގެން ކުރައްވަމުން ގެންދަވާ ކަމަށް މިނިސްޓަރ ވިދާޅުވިއެވެ.\nޕާޓީގެ ރައީސް ޑރ.ޑީޑީގެ ވާހަކަފުޅުގައި އިސްލާމް އަދި ގުރުއާން މުދައްރިސުން ބިނާ ކުރުމަކީ އެމްޑީޕީގެ މެނިފެސްޓޯ އިން ވަރަށް ބޮޑަށް އިސްކަން ދީފައިވާ ކަމަކަށް ވުމާއެކުވީހާވެސް ފުޅާ ދާއިރާއެއްގައި ލުއި ފަސޭހަގޮތެއްގައި މީހުން ބިނާ ކުރުމުގެ މަސައްކަތް ޕްރޮވިންސްތަކުގައި ކުރިޔަށް ގެންދެވޭނެ އިންތިޒާމް ރާވައި ހަމަޖެއްސުމަށްކަމާއި ބެހޭ3މުޥައްސަސާ އެއްގެ މަޝްވަރާ ބައްދަލުވުމެއް ކުރިޔަށް ގެންދެވުމަށް އިލްތިމާސް ކުރެއްވިއެވެ. އެގޮތުން ގައުމީ ޔުނިވަރސިޓީ އާއި، ތައުލީމާއި ބެހޭ ވުޒާރާއާއި، އިސްލާމިކް މިނިސްޓްރީ ބައިވެރިވާ ބައްދަލުވުމެއް ވީ އެންމެ އަވަހަކަށް ބާއްވައިދިނުމަށް ޕާޓީގެ ރައީސް ހުށަހެޅުއްވިއެވެ.\nމި ބައްދަލުކުރެއްވުމުގައި އެމްޑީޕީގެ ޗެއަރޕާސަންގެ ނައިބު މުޙައްމަދު އިމްތިޔާޒާއި، ހޯމްއެފެއަރޒްގެ ސްޓޭޓް މިނިސްޓަރ ފާރޫޤް މުޙައްމަދު ހަސަން ބައިވެރިވެވަޑައިގެންނެވިއެވެ. އަދި އިސްލާމިކް މިނިސްޓްރީގެ ނައިބު އައްޝައިޚް މުޙައްމަދު ފާރޫޤް އާއި، އެ މިނިސްޓްރީގެ ސްޓޭޓް މިނިސްޓަރ އައްޝައިޚް ޙުސައިން ރަޝީދު އަހުމަދު ވެސް ބައިވެރިވެވަޑައިގެންނެވިއެވެ.


Fayyaz vakikuran majileehah hushahalhaakah noolhen: Raees Nasheed\nފައްޔާޒް ވަކިކުރަން މަޖިލީހަށް ހުށަހަޅާކަށް ނޫޅެން: ރައީސްނަޝީދު\nއިކޮނޮމިކް މިނިސްޓަރ ފައްޔާޒް އިސްމާޢީލް މަޤާމުން ވަކިކުރަން ރައްޔިތުންގެ މަޖިލީހަށް ހުށަހަޅަން މަސައްކަތް ނުކުރައްވާ ކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nނަޝީދު މިހެން ވިދާޅުވީ ރައްޔިތުންގެ މަޖިލިސްގައި މިއަދު ކުރިއަށް ނޫސްވެރިންގެ ބައްދަލުވުމެއްގައި ނޫސްވެރިއަކު ކުރެއްވި ސުވާލަކަށް ޖަވާބު ދެއްވަމުންނެވެ.\nނަޝީދު ވިދާޅުވީ ފައްޔާޒްގެ އިތުބާރު ނެތްކަމުގެ މަސައްކަތް ކުރިއަށްގެންދަވާނީ މަޖިލީހުގެ ތެރެއިން ނޫން ކަމަށާއި އެ މަސައްކަތް ކުރައްވާނީ އެމްޑީޕީގެ ތެރެއިން ކަމަށެވެ.\n"އެނގިވަޑައިގަންނަވާނެ އަޅުގަނޑުމެން ދެކޭ ގޮތުގައި އަޅުގަނޑުމެންގެ ޕާޓީގެ އެތެރޭގެ ބަހުސްތައް ހިންގަން ޖެހޭ. އެ ބަހުސްތަކަކީ އެމްޑީޕީގެ އެތެރޭގެ އެކިއެކި ގުނަންތަކުގައި ހިންގާ ބަހުސްތައް. އެއީ ގައުމީ މަޖިލީހުގައި، ހިންގާ ކޮމިޓީގައި ހިންގާ ބަހުސްތައް އަދި އެމްޑީޕީގެ ކޮންގްރެސްގަ އެއެއް އޮތީމަ. ވަކި ވަޒީރަކާއި އަޅުގަނޑުމެން ރުހޭތޯ ނޫންތޯ؟ ކޮބާތޯ ޕާޓީ އަށް އެންމެ ރަނގަޅު ގޮތެއްތޯ؟ އެއީ އަޅުގަނޑު ފާހަގަކުރާން ޖެހޭ ކަމަކީ." ރައީސް ނަޝީދު ވިދާޅުވިއެވެ.\nފައްޔާޒް މަގާމުން ވަކިކުރެއްވުމުގެ މަސައްކަތް ރައްޔިތުންގެ މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދު އިސްކޮށް ހުންނަވައިގެން މަސައްކަތްތަކެއް ފެށިތާ ކުޑަ ދުވަސްކޮޅެއްވެއްޖެއެވެ. އެ މައްސަލަ ވައްދަވަން ނޫޅުއްވާކަމަށް ރައީސް ނަޝީދު ވިދާޅުވި ނަމަވެސް، ފައްޔާޒްގެ އިތުބާރު ނެތް ކަމުގެ މައްސަލަ ރައްޔިތުންގެ މަޖިލިހަށް ވެއްދުމަށްޓަކައި އެމްޑީޕީގެ 30 މެމްބަރަކު ވަނީ ސޮއި ކުރައްވާފައިވާކަމަށް ބައެއް މީޑިޔާތަކުން ރިޕޯޓްކުރިއެވެ.\nފައްޔާޒްގެ މައްޗަށްކުރެވޭ ނުރަނގަޅު ނުފޫޒުގެ ތުހުމަތުތަކާއި އެބޭފުޅާގެ މައްޗަށް ނެގުމަށް މަސައްކަތްކުރި އިތުބާރުނެތްކަމުގެ ވޯޓުގެ މައްސަަލައާ ގުޅޭގޮތުން އެހި ސުވާލަކަށް އިއްޔެ އެބޭފުޅާ ވަނީ ވަރުގަދަ ޖަވާބެއް ދެއްވާފައެވެ. ސަންގުޓީވީގެ ޕްރޮގްރާމެއްގައި ވާހަކަ ދައްކަވަމުން މިނިސްޓަރ ފައްޔާޒް ވިދާޅުވީ އެމަގާމުގައި އިންނެވުމުން ތުހުމަތުތައް ވަރަށް ބޮޑަށް އަންނާނެ ކަމަށާއި، އެއީ އިގްތިސާދީ ކަންކަމަށްވުމުން މެންޑޭޓް ބޮޑުވާތީ ކަމަށެވެ.\nއެބޭފުޅާ ވިދާޅުވީ ތުހުމަތުތަކާ ވޯޓު ނަގަން އުޅުމުން ފުރަތަމަ ކަންބޮޑުވެ ދެރަވެސް ވެވަޑައިގެންނެވިކަމަށެވެ. ފައްޔާޒް ވިދާޅުވީ އިކޮނޮމިކް މިނިސްޓަރކަމުގެ މަގާމާއި ހަވާލުވެ ވަޑައިގެންނެވީ އިންޓެގްރިޓީ ފިޔަވައި މާގިނަ އެއްޗެހިތަކެއް އޮވެގެން ނޫންކަމަށެވެ. ނަމަވެސް މިއަދު ކޮންމެވެސް ސަބަބަކާ ހުރެ އެކަމާ މެދު ސުވާލު އުފައްދާފައިވާކަމަށްވެސް ވަނީ ފާހަގަކުރައްވާފައެވެ\nޒުވާނުން ބޭނުންވާ ބޯހިޔާވަހިކަމުގެ ބަދަލުގައި ލަތީފް ހުށަހެޅީ މިއުޒިކާއި މަޖާކޮށްލެވޭނެ މަރުކަޒެއް ޤާއިމްކުރުމަށް!03 weeks ago\nއެޖެންޑާ19 އަށް އެމްޑީޕީން ނޫނެކޭ: ޖޭއެސްސީ އެކުލެވިފައިވާގޮތް އިސްލާހުކުރަން ހުށަހެޅި ބިލް މަޖިލީހުން ބޭރުކޮށްލައިފި 14weeks ago


Iraq jaluthakugai covid vaccine dheyn fashaifi\nއީރާގުގެ ޖަލުތަކުގައި ތިބިހާ ބަޔަކަށް ކޮވިޑް ވެކްސިން ދީފައިވާ ކަމަށް އެގައުމުން ބުނޭ\nއީރާގުގެ ޖަލުތަކުގައި ތިބި ކުށްވެރިންނަށް ޒިޔާރަތް ކުރަން އެދޭ މީހުންނަށް އެ ފުރުސަތު ހުޅުވާލައިފި އެވެ. ކޮވިޑާ ގުޅިގެން އެ ގައުމުގައި އަޅާފައި އޮތް ހަރުކަށި ފިޔަވަޅުތަކަށް ފަހު ވެކްސިން ފުރިހަމަ ކުރެވޭ ނިސްބަތުން ލުއިތައް ވަނީ ދޭން ފަށާފަ އެވެ.\nއީރާގުގެ ސިއްހަތާ ބެހޭ އިދާރާއިން ޖަސްޓިސް މިނިސްޓްރީއާ ހަވާލާދީ ބުނި ގޮތުން އެ ގައުމުގެ ޖަލުތަކުގައި އަދި އެނޫން ތަންތަނުގައި ހައްޔަރު ކޮށްފައި ތިބިހާ ކުށްވެރިނަށް ކޮވިޑް ވެކްސިން ދީފި އެވެ. އަދި ބަންދުގައި ތިބި މީހުނަށް ޒިޔާރަތް ކުރަން ފުރަސަތު އޮތް ކަމަށް ވެސް ވަނީ ބުނެފަ އެވެ.\nސިއްހީ އިދާރާތަކުން ބުނާ ގޮތުން އީރާގުގެ ޖަލުތަކުގައި ކޮވިޑް ނުފެތުރެ އެވެ. ކޮވިޑް ޖެހިގެން ރިޕޯޓްކޮށްފައި ނުވާ ކަމަށް ވެސް ވެއެވެ. އެއީ ކޮވިޑުން ރައްކާތެރިވުމަށް އެޅި ހަރުދަނާ ފިޔަވަޅުތަކުން ކަމަށް ވެސް ވަނީ ބުނެފަ އެވެ.\nއީރާގުގައި ކޮވިޑް ފެތުރިގަނެ ބާރުބޮޑުކުރަން ފެށުމުން ވަނީ ޖަލުތަކަށް ޒިޔާރަތްކުރުން ހުއްޓުވާފަ އެވެ. އިދާރާތަކުން ބުނީ ޖަލުތަކުގައި ތިބި މީހުންގެ ފަރާތުން ވެސް ވަރަށް ބޮޑު އެއްބާރުލުމެއް ލިބުނު ކަމަށެވެ.\nއީރާގުގައި 1،345،904 މީހުންނަށް ކޮވިޑް ޖެހުނު ކަމަށް ރިކޯޑްކޮށްފައި ވެއެވެ. ކޮވިޑްގައި 17،186 މީހުން މަރުވި ކަމަށް ވެސް ރެކޯޑްތަކުން ދައްކަ އެވެ. އިރާގުގައި މިހާތަނަށް 896،063 މީހުންނަށް ކޮވިޑް ވެކްސިން ދީފައިވާ ކަމަށް އިދާރާތަކުން ބުނެ އެވެ.\nއިރާގު ކޮވިޑް-19 ކޮވިޑް ވެކްސިން\nފައިޒާ-ބަޔޮންޓެކް ވެކްސިނަށް އާންމު ހުއްދަދީފި


World Cup feshen baakee3dhuvahah vejje\nވޯލްޑް ކަޕް ފެށެން ބާކީ ތިން ދުވަހަށް ވެއްޖެ\n1 އަހަރު,6މަސް, 13 ގަޑި, 49 މިނެޓް, 43 ސިކުންތު ކުރިން 4740އަހުމަދު ތޯޢިލް\nދުނިޔޭގެ ފުޓްބޯޅައިގެ މައި އިދާރާ، ފީފާއިން އިންތިޒާމްކޮށްގެން ބާއްވާ ވޯލްޑް ކަޕަކީ ދުވަހަކު ފުޓްބޯޅަ ނުބަލާ މީހަކުވެސް ކެކި އަރައި އެ މުބާރާތަކަށް އޭނާގެ ސަމާލުކަން މުޅިން ހުއްޓޭ މުބާރާތެކެވެ.\nއެ މުބާރާތަކީ ދުނިޔޭގެ ތާރީޚުގައިވެސް، އެންމެ ގިނަ ބަޔަކު އެ ކުޅިވަރެއް ބަލާލުމަށް ފޯރިގައި އެކި ކަހަލަ ހަރަކާތްތައް ބާއްވާ ގައުމީވަންތަކަން ދިރުވައި ކުޅިވަރަކުން ދުނިޔެ އެއްބައިވަންތަ ކުރުވާ ހަމައެކަނި މުބާރާތޭ ބުނުމަކުން ދޮގަކަށް ނުވާނެ އެވެ. ދިވެހިރާއްޖޭގެ ޤައުމީ ފުޓްބޯޅަ ޓީމް އަދި ދުނިޔޭގެ ފެންވަރަށް ވާސިލްވެފައި ނެތް ނަމަވެސް، ދިވެހި ފުޓްބޯޅަވެސް އެ މައިދާނާ އަރާ ހަމަކުރާ ތަން ހަމަ ލޮލަށް ފެނުމަކީ ކޮންމެ ދިވެއްސެއްގެވެސް އުންމީދެކެވެ.\nނަމަވެސް، ދިވެހިންނަށް މިއަދު އޮތީ އެހެނިހެން ގައުމުތަކުގެ ފޯރީގައި ބައިވެރިވެ، އަމިއްލަ އަށް ފޯރި ނެގުން. ވޯލްޑް ކަޕްގެ އެންމެ ކާމިޔާބު ޓީމުގެ ގޮތުގައި އެ މުބާރާތް އެންމެ ގިނައިން ކާމިޔާބުކޮށްފައިވަނީ ބްރެޒިލް އެވެ. ޖުމްލަ ފަސް ވޯލްޑް ކަޕް ޓްރޮފީ އެ ޓީމުގެ އަތް ދަބަސް ތެރެއަށް ވައްޓާލި ނަމަވެސް، އެ ޓީމަށް އެންމެ ފަހުން ވޯލްޑް ކަޕެއް ކާމިޔާބުކުރެވުނީ 2002 ވަނަ އަހަރުގަ އެވެ.\nއަދި 2014 ވަނަ އަހަރު އަމިއްލަ ގައުމުގައި ބޭއްވި ވޯލްޑް ކަޕްގެ ސެމީ ފައިނަލުގައި ޗެމްޕިއަން ޖަރުމަނު އަތުން 7-1 އަކުން ބަލިވި ހަނދާންތައް ފޮހެވިފައި ނުވާ އިރު، މިފަހަރުގެ ވޯލްޑް ކަޕްގައި އެކަންތައް ބަދަލުކޮށްލުމަށް އެ ގައުމުން ގަދައަޅާ މަސައްކަތްކުރާނެ އެވެ. ބްރެޒިލް އިން ޖުމްލަ ފަސް ފަހަރެއްގެ މަތިން ވޯލްޑް ކަޕްގެ ތަށި ހާސިލްކުރި އިރު، ދެވަނައަށް އެންމެ ކާމިޔާބު ގައުމުގެ ގޮތުގައި ޖަރުމަނު ވަނީ މުޅިއެކު ހަތަރު ފަހަރު އެ މުބާރާތް ކާމިޔާބުކޮށްފައެވެ.\nއެހެން ކަމުން، މިފަހަރުގެ ވޯލްޑް ކަޕް ވެގެން ދާނީ ބްރެޒިލް އާއި ޖަރުމަނުގެ ވާދަވެރިކަން ފެނިގެންދާނެ މުބާރާތެއްގެ ގޮތުގައި ބެލެވޭ. ޖަރުމަނު ޗެމްޕިއަންކަން ހޯދައިފި ނަމަ، ޓްރޮފީގެ ގޮތުން ބްރެޒިލްއާއި އެ ޓީމުން އަރާ ހަމަކުރާއިރު، ބްރެޒިލް ޗެމްޕިއަންކަން ހޯދައިފިނަމަ، ޖަރުމަނާއެކު އެ ދުވާ ހަލުވި ރޭހުން ބްރެޒިލަށް އަނެއްކާވެސް ޖަމްޕް ސްޓާޓެއް ލިބިގެން ދާނެ އެވެ. ވޯލްޑް ކަޕްގެ ތަށި އެންމެ ގިނައިން ހޯދި ތިންވަނަ ގައުމުގެ ގޮތުގައި އިޓަލީ އޮތް އިރު، މިފަހަރުގެ ވޯލްޑް ކަޕްގައި އިޓަލީ ވާދަނުކުރާ ކަމީ އެ ގައުމަށް ލިބުނު ބޮޑު ހުތުރެކެވެ. އިޓަލީވެސް ވަނީ މުޅިއެކު ހަތަރު ފަހަރު ވޯލްޑް ކަޕްގެ ތަށި ކާމިޔާބުކޮށްފައެވެ.\nވޯލްޑް ކަޕްގެ ބައެއް ތަފާސް ހިސާބުތަކަށް ބަލާލާއިރު، އެ މުބާރާތުގައި އެންމެ ގިނައިން ލަނޑު ޖަހައިދިން ކުޅުންތެރިންނަކީ ކޮބައިތޯ ބަލާލުމަކީ ކޮންމެހެންވެސް ކުރަން ޖެހޭ ކަމެކެވެ. އެގޮތުން، ވޯލްޑް ކަޕްގައި އެންމެ ގިނައިން ލަނޑު ޖެހި ކުޅުންތެރިއާގެ ގޮތުގައި ރެކޯޑް ފޮތްތަކުގައި ޖަރުމަނުގެ މިރޮސްލާވް ކްލޯސާގެ ނަން ފަވާލެވިގެން ގޮސްފައިވާއިރު، ތަލަ ރޮނާލްޑޯގެ ފަހަތުން ތިންވަނަ އަށް އެންމެ ގިނައިން ލަނޑު ޖަހާފައިވަނީ ޖަރުމަނުގެ ގާޑް މުލާކަން ފާހަގަކޮށްލެވެ އެވެ.\nމިއަހަރުގެ ވޯލްޑް ކަޕުގައި ވާދަކުރާ ކުޅުންތެރިންނަށް ބަލާލާއިރު، ވޯލްޑް ކަޕް މުބާރާތެއްގައި މުޅިއެކު ދިހަ ލަނޑު ޖެހި ކުޅުންތެރިއެއްގެ ގޮތުގައި ފާހަގަކޮށްލެވެނީ ޖަރުމަނުގެ ތޯމަސް މުލާ. އޭނާގެ ފަހަތުން ހަމެސް ރޮޑްރިގޭޒް ހަ ލަނޑު ޖަހާފައިވާ އިރު، މެސީ، ހިގުއައިން، ކޭހިލް އަދި ސުއަރޭޒް، މި ކުޅުންތެރިން ވަނީ މުޅިއެކު ފަސް ލަނޑު ގޯލުގެ ތެރެއަށް ވައްދާލާފައެވެ.\nފީފާ ވޯލްޑް ކަޕް ޓްރޮފީ ފީފާ ފީފާ ވޯލްޑް ކަޕް


Rilwan'ge massalaigai High Court'ge fan'diyaaru Hassan Ali...\nހައިކޯޓުގެ ފަނޑިޔާރު ހަސަން އަލީ\nމަަސްއޫލިއްޔަތުން ދުރުކުރީ ނޫސްވެރިޔާ ރިލްވާންގެ މައްސަލައިގައި\nމަރުތައްބަލާ ކޮމިޝަނުން ވަނީ ހަސަން އަލީގެ މައްސަލަ ތަހުގީގުކުރަމުން ދާކަމަށް ރަސްމީކޮށް ޖޭއެސްސީއަށް އަންގާފައި\nހަސަން އަލީގެ މައްޗަށް ތުހުމަތުކުރެވެނީ ރިލްވާން ގައުމުން ބޭރަށް ދިޔަކަން ދައްކަން ޓްރެވަލް ޑޮކިއުމެންޓެއް ތައްޔާރުކުރަން މަސައްކަތްކުރި ކަމަށް\nކ. މާލެ | 16 ސެޕްޓެންބަރ 2019 | ހޯމަ 19:02 | 7,500\nފަނޑިޔާރު ހަސަން އަލީ (ކ) އަދި ސުޕްރީމް ކޯޓުގެ ފަނޑިޔާރު އަދި ޖޭއެސްސީގެ ރައީސް އަބްދުﷲ އަރީފް (ވ) - ސަން އޮންލައިން\nގެއްލުވާލާފައިވާ ނޫސްވެރިޔާ ރިލްވާންގެ މައްސަލައިގައި ހައިކޯޓުގެ ފަނޑިޔާރު ހަސަން އަލީ، ފަނޑިޔާރުކަމުގެ މަސްއޫލިއްޔަތުތަކުން އެކަހެރިކޮށް، ވަޒީފާއަށް ނުނިކުމެ މަޑުކުރުމަށް އަންގައިފިއެވެ.\nފަނޑިޔާރު ހަސަން އަލީ ސަސްޕެންޑްކުރުމަށް ނިންމާފައިވަނީ ހޯމަ ދުވަހު ބޭއްވި ޖުޑީޝަލް ސަރވިސް ކޮމިޝަން (ޖޭއެސްސީ) ގެ ޖަލްސާގައެވެ. މިކަމާއި ގުޅިގެން ޖޭއެސްސީން ނެރުނު ބަޔާނެއްގައި ބުނެފައިވަނީ ފަނޑިޔާރު ހަސަން އަލީ މަގާމުގެ މަސްއޫލިއްޔަތުތަކުން އެކަހެރި ކުރަން ނިންމީ، އަހްމަދު ރިލްވާން އަބްދުﷲގެ މައްސަލައިގައި މަރާލާފައިވާ މީހުންނާއި، ގެއްލުވާލާފައިވާ މީހުންގެ މައްސަލަތައް ތަހުގީގުކުރާ ކޮމިޝަނުން ހަސަން އަލީ ގެ މައްޗަށް ކުރެވޭ ތުހުމަތުތަކެއް ތަހުގީގުކުރަމުން އަންނަ ކަމަށް އެ ކޮމިޝަނުން ރަސްމީކޮށް ޖޭއެސްސީއަށް އަންގާފައިވާތީ ކަމަށެވެ.\nފަނޑިޔާރު ހަސަން އަލީގެ މައްޗަށް ކުރެވެނީ މޯލްޑިވްސް ޕޮލިސް ސަރވިސްގެ އިންޓެލްގައި މަސަައްކަތްކުރާ ދެ ފުލުހުންނާއި ގުޅިގެން ޓްރެވަލް ޑޮކިއުމެންޓެއް ތައްޔާރުކުރައްވަން މަސައްކަތް ކޮށްފައިވާކަމުގެ ތުހުމަތެވެ. އެ ޑޮކިއުމެންޓް ތައްޔާރުކުރަން އުޅުނީ އަހްމަދު ރިލްވާން ރާއްޖެއިން ބޭރަށް ގޮސް މަރުވެފައިވާކަން ދެއްކުމަށްޓަކައެވެ. ފަނޑިޔާރު ހަސަން އަލީ އޭރު ހުންނެވީ އިމިގްރޭޝަންގެ ކޮންޓްރޯލަރގެ މަގާމުގައެވެ.\nހަސަން އަލީ ހައި ކޯޓުގެ ފަނޑިޔާރުކަމަށް އައްޔަނު ކުރެވުނީ 2018 ވަނަ އަހަރުގެ މަރޗް މަހުގެ 18 ވަނަ ދުވަހުގައެވެ. އޭނާ ވަނީ ކުރިން ހައި ކޯޓުގެ ރަޖިސްޓްރަރގެ މަގާމުވެސް އަދާކުރައްވާފައެވެ. އަދި ރައީސް ޔާމީންގެ ސަރުކާރުގައި އާސަންދައިގެ މެނޭޖިންގ ޑިރެކްޓަރުގެ މަގާމުގައި ހައުސިން މިނިސްޓްރީގެ ނައިބުގެ މަގާމުވެސް ފުރުއްވިއެވެ.


ބައްޔިނާ ސޫރަތުގެ ތަފްސީރު6– DhiSalafiyyah\n﴿إِنَّ الَّذِينَ ءَامَنُواْ وَعَمِلُواْ الصَّلِحَتِ أُوْلَئِكَ هُمْ خَيْرُ الْبَرِيَّةِ﴾\nމާނައީ: “ހަމަކަށަވަރުން، އީމާންވެ ޞާލިޙު ޢަމަލުތައް ކުޅަމީހުން (ދަންނައެވެ!) އެއުރެންނީ، މީސްތަކުންކުރެ ހަމަ އެންމެ ހެޔޮމީހުންނެވެ”.\nފަހެ އަޅުތަކުންކުރެ އެންމެ ހެޔޮ މީހުންނަކީ އީމާންވެ ޞާލިޙު ޢަމަލުކުރި މީހުންނެވެ. އެބައިމީހުންވަނީ ހަތަރު ދަރަޖައެއްގައެވެ. އެކަންވަނީ ﷲ ތަޢާލާ ބަޔާންކުރައްވާފައެވެ. ވަޙީކުރެއްވިއެވެ.\n﴿وَمَن يُطِعِ اللَّـهَ وَالرَّسُولَ فَأُولَـٰئِكَ مَعَ الَّذِينَ أَنْعَمَ اللَّـهُ عَلَيْهِم مِّنَ النَّبِيِّينَ وَالصِّدِّيقِينَ وَالشُّهَدَاءِ وَالصَّالِحِينَ﴾ [النساء: 69]\nފަހެ އީމާންވެ ޞާލިޙުޢަމަލުކުރި މީހުންގެ ދަރަޖަތައް ތަފާތުވިޔަސް އެއެންމެންވެސްވަނި އެންމެ ހެޔޮ މަޚްލޫޤުންގެ ތެރެއިންނެވެ. ދެން އެއަށްފަހުން އެބައިމީހުންގެ ޖަޒާ ﷲ ތަޢާލާ ބަޔާންކުރެއްވިއެވެ.


Fiyaz ge kusheh neiy, haggah nasru libeyne: Raajje TV | Mihaaru\nރާއްޖެ ޓީވީގެ ސީއޯއޯ ފިޔާޒް (ވ) ކްރިމިނަލް ކޯޓަށް ވަޑައިގަންނަވަނީ. - ފޮޓޯ: މިހާރު\nފިޔާޒްގެ ކުށެއް ނެތް، ހައްގަށް ނަސްރު ލިބޭނެ: ރާއްޖެ ޓީވީ\n10 އޯގަސްޓް 2017 - 09:577comments\nރާއްޖެ ޓީވީގެ ސީއޯއޯ އަދި ނޫސްވެރިޔާ ހުސެއިން ފިޔާޒް މޫސާގެ ކުށެއް ނެތް ކަމަށާއި، ކުށެއް ނެތް ބޭފުޅަކަށް އަދަބު ދިނުމަށް ޕްރޮސެކިއުޓާ ޖެނެރަލް (ޕީޖީ) އައިޝަތު ބިޝާމް ކުރެއްވި މަސައްކަތް މިއަދު ނާކާމިޔާބު ވާނެ ކަމަށް އެ ޓީވީން ރޭ ބުނެފި އެވެ.\nނޫސްވެރިކަމުގެ ދާއިރާގައި 17 އަހަރު ހޭދަކުރައްވާފައިވާ ފިޔާޒް ފުލުހެއްގެ ގަޔަށް އަތްލި ކަމަށް ބުނެ ކުރާ ދައުވާގެ ހުކުމް އިއްވުމަށް ބާއްވާ ޝަރީއަތުގެ މަޖިލިސް މިއަދު މެންދުރު ފަހު ދޭއް ޖަހާއިރު ކްރިމިނަލް ކޯޓުގައި އޮންނާނެ އެވެ.\nރާއްޖެ ޓީވީން ނެރުނު ބަޔާނެއްގައި ބުނީ ފިޔާޒްގެ މައްޗަށް ޖިނާއީ ކުށެއް ކުރި ކަމަށް ތުހުމަތުކޮށް ދައުލަތުން ކޮށްފައިވާ ދައުވާއަކީ ވުޖޫދުގައި ނެތް މައްސަލައެއް އުފައްދައިގެން ޕީޖީ ހުށަހެޅުއްވި ދައުވާއެއް ކަމަށެވެ. އެހެންކަމުން މި މައްސަލާގައި ހައްގަށް ނަސްރު ލިބޭ ފަދަ ހުކުމެއް އިއްވާނެ ކަމަށް އުންމީދު ކުރާ ކަމަށް އެ ޓީވީން ބުންޏެވެ.\nފިޔާޒުގެ މައްޗަށް ކުރާ ދައުވާގައި ބުނެފައި ވަނީ މުލީއާގެ ކައިރިން ނޮވެމްބަރު 2015 ގައި ފެނުނު ބޮމެއް، މާފަންނު ސްޓޭޑިއަމް ސަރަހައްދުގައި ނައްތާލުމަށް ސަލާމަތީ ބާރުތަކުން ހަރަކާތްތެރިވަމުން ދަނިކޮށް، އެ ސަރަހައްދުން ފިޔާޒް ނުގޮސް، ފުލުހެއްގެ މޭ މަތީގައި ޖަހާފައިވާ ކަމަށެވެ.\nއެ މައްސަލާގައި ފިޔާޒުގެ މައްޗަށް ފުރަތަމަ އުފުލީ ޖެހުމުގެ ދައުވާ ނަމަވެސް އޭނާގެ މައްޗަށް މިހާރު ކުރަނީ ގާނޫނުލް އުގޫބާތުގެ 120 ވަނަ މާއްދާގެ ދަށުން ގައިގައި އަތްލުމުގެ ދައުވާ އެވެ.\nރާއްޖެ ޓީވީގެ ބަޔާނުގައި ބުނި ގޮތުގައި ފާއިތުވެދިޔަ ދޮޅު އަހަރުގެ ތެރޭގައި އެކި ދުވަސް މަތިން ފިޔާޒް ކޯޓަށް ގެންގޮސް، އޭނާގެ މައްޗަށް ކުށް ސާބިތުކުރަން ޕީޖީ ކުރެއްވި މަސައްކަތުން ދޭހަވީ އެއީ އަސްލެއް ނެތް މައްސަލައެއް ކަމެވެ.\nދައުލަތުން ހުށަހެޅި ހެކިންނަށް ޝަރީއަތުގެ މަޖިލީހުގައި އެކަށީގެންވާ ހެކި ޝައްކެއް ނެތް މިންވަރަށް ހުށަހަޅާފައި އޮތް ކަމަށް ދިފާއީ ވަކީލުން ވެސް ގަބޫލުނުކުރާ ކަމަށާއި އެއީ ހެކިންގެ ހެކިބަހުގައި ފުށުއެރުންތަކެއް ހުރުމުން ކަމަށް ވެސް އެ ބަޔާނުގައިވެ އެވެ.\n"ފިޔާޒްގެ މައްސަލާގައި ދައުލަތުން ހުށަހެޅި ތިން ހެކިންގެ ތެރޭގައި ރުހުމަކާ ނުލައި ފިޔާޒް އަތްލި ކަމަށް ބުނެ މައްސަލަ ހުށަހެޅި ފުލުހުންގެ މީހާ ވެސް ހިމެނެ އެވެ. އަދި އޭނާގެ ހެކިބަސް މި މައްސަލާގައި ނެގިއިރު އޭނާގެ ގައިގައި ފިޔާޒް އަތްލި ގޮތް ސާފުކޮށް ކިޔައިދެވިފައެއް ވެސް ނުވެ އެވެ. އަދި ފިޔާޒް އެ އަމަލު ހިންގި ކަމަށް ބުނެ ހެކި ބަސް ދިން އިތުރު ހެކި ބަހުގައި އެންމެ ކުޑަމިނުން އެމީހުންނާ ފިޔާޒް އާއި ދެމެދު ހުރި ދުރުމިން އެއްގޮތަށް ބުނެ ނުދެވުނެވެ،" ރާއްޖެ ޓީވީގެ ބަޔާނުގައިވެ އެވެ.\nފިޔާޒްގެ މައްޗަށް ދައުވާ ސާބިތުވެއްޖެ ނަމަ، އަދަބު ކަނޑައެޅުމުގެ އަސާސީ މިންގަނޑުން ފިޔާޒްގެ މައްޗަށް އަންނާނެ އަދަބަކީ އެއް މަހާއި ހަ ދުވަހުގެ ޖަލު ހުކުމެކެވެ. އެކަމަކު ބައެއް ހާލަތްތަކުގައި އަދަބު ދަރަޖަ އެއަށް ވުރެ މަތިވުމުގެ ފުރުސަތު ނުވަތަ ދަށްވުމުގެ ފުރުސަތު ވެސް އޮވެ އެވެ.\nފިޔާޒްގެ މައްޗަށް ހުކުމް އިއްވާއިރު، ރާއްޖެ ޓީވީގެ އެހެން ދެ ނޫސްވެރިއެއްގެ މައްޗަށް ވެސް އުފުލައި ޝަރީއަތްކޮށް ހުކުމް އިއްވާފައިވެ އެވެ. އެއީ ނޫސްވެރިޔާ މުހައްމަދު ވިސާމާއި ލީވާން އަލީ ނާސިރުގެ މައްޗަށެވެ. އެ ދެ މީހުންގެ މައްޗަށް ގާނޫނު ތަންފީޒު ކުރާ މުވައްޒަފެއްގެ މަސައްކަތަށް ގަސްތުގައި ހުރަސް އެޅުމުގެ ދައުވާކޮށް، ކޮންމެ މީހަކު 28،800ރ. އިން ޖޫރިމަނާކޮށްފައިވެ އެވެ.\nއިތުރު ލިޔުންތައް މީޑިއާ ނޫސްވެރިކަން ފުލުހުން ކްރިމިނަލް ކޯޓް ރާއްޖެ ޓީވީ ނޫސްވެރިން


Gasim Jalah Laan MDP Gaumee Majileehuge Member Aku Govaalaifi - Vaguthu\nގާސިމް ޖަލަށްލާން އެމްޑީޕީ ޤައުމީ މަޖިލީހުގެ މެމްބަރަކު ގޮވާލައިފި\nޖުމްހޫރީ ޕާޓީގެ ލީޑަރު، ގާސިމް އިބްރާހީމް ޖަލަށްލާން އިދިކޮޅު އިއްތިހާދުގެ މައި ޕާޓީ، މޯލްޑިވިއަން ޑިމޮކްރެޓިކް ޕާޓީ (އެމްޑީޕީ)ގެ ޤައުމީ މަޖިލީހުގެ މެމްބަރެއް ކަމަށްވާ، އިބްރާހީމް ސަޢީދު ގޮވާލައިފިއެވެ.\nއިބްރާހީމް ސަޢީދު ކުރި ޓްވީޓެއްގައި ގާސިމަށް ވަރަށް ބޮޑަށް ފާޑުކިއުން އަމާޒުކޮށް އޭނާ ބުނެފައި ވަނީ، ގާސިމް "ހޭކުޑަވެގެން ތެޅެނީ،" ކަމުގައި އާއި އޭނާ އަކީ ސީދާ ގޮޅީގައި އޮންނާ ޖެހޭ މީހެއް ކަމަށެވެ. އަދި ގާސިމަކީ ޤައުމަށް އޮތް ވަބާއެއް ކަމަށްވެސް އޭނާ ބުނެފައި ވެއެވެ.\nއިބްރާހީމް ސަޢީދު އޭގެ ފަހުން ކުރި ޓްވީޓެއްގައި ބުނީ، ގާސިމަށް އެންމެ ހައްޤު ތަނަކީ "މެންޓަލް ޑިޓެންޝަން ސެންޓަރެއް" ކަމުގައި އާއި، "(ގާސިމްގެ) މުސީބާތުން ސަލާމަތްވާން ޖެހޭ" ކަމުގައެވެ. އޭނާ ވަނީ ގާސިމަކީ "ކޮން ދީނީ ސްކޫލެއްގެ ގްރެޖުއޭޓެއް" ކަމަށްވެސް ސުވާލުކޮށް ޓްވީޓު ކޮށްފައެވެ. މި ހުރިހާ ޓްވީޓެއްގައި ވެސް އިބްރާހީމް ސަޢީދު ވަނީ ގާސިމްގެ ޓްވީޓާ އެކައުންޓު ޓެގުކޮށްފައެވެ.\nއިބްރާހީމް ސަޢީދު ޑިލީޓް ކޮށްލާފައިވާ ބައެއް ޓްވީޓުތަކުގެ ސްކްރީން ޝޮޓެއް\nގާސިމަށް ތާއީދުކުރާ ފަރާތްތަކާއި އެނޫންވެސް ބައެއް މީހުންގެ ފާޑުކިއުންތައް، މި ޓްވީޓުތަކުގެ ސަބަބުން އިބްރާހީމް ސަޢީދަށް ރައްދުވާން ފެށުމުން ފަހުން އޭނާ ވަނީ ބައެއް ޓްވީޓުތައް ޑިލީޓުކޮށްލާފައެވެ. އެއަށްފަހު ކުރި ޓްވީޓެއްގައި އޭނާ ބުނެފައި ވަނީ، "ޔާމީނަށްވުރެ ގާސިމް އިބްރާހީމްގެ މުސީބާތް މި ޤައުމަށް ކުޑައެއް ނޫން" ކަމަށާއި މިހާރު އެންމެ މުޙިންމު ކަމަކީ، ":މި ބަލާއިން މިންޖުވުން" ކަމުގައެވެ.\nފޭދޫ ދާއިރާގެ ކުރީގެ މެމްބަރު އަލްހާން ފަހުމީ ކުރެއްވި ޓްވީޓެއް ގާސިމް މިއަދު ރީ-ޓްވީޓު ކުރެއްވުމާއި ގުޅިގެން އިދިކޮޅު އެމްޑީޕީގެ އެކްޓިވިސްޓުންނާއި ބައެއް އިސް ބޭފުޅުން، ގާސިމް ޓްގުކޮށް ހުތުރު ބަހުން ވާހަކަ ދައްކައި މަލާމާތްކުރަމުންދާއިރު، ގާސިމްގެ އާއިލާ އާއި އަނބިކަނބަލުންގެ ޒާތީ ކަންކަމާއި ބެހި ވަރަށް ދަށު ދަރަޖައިގެ ވާހަކަތައް ދައްކަމުންނެވެ.\nގާސިމް ރީ-ޓްވީޓު ކުރެއްވި އަލްހާނުގެ ޓްވީޓުގައި ވަނީ، "ޝަރީއަތުން ބޭރުން ހަވަރު އެއްކޮށްގެން" ކަންކަން ނިންމެން ނޯންނާނެ ކަމަށެވެ. ވެރިކަން ލިބުނީމާ ޤާނޫނާ ޚިލާފަށް ވެރިކަން ހިންގަން އުޅުމަކީ ހިތާމަހުރި ކަމެއް ކަމަށާއި އެހެން ބޭފުޅުންނެކޭ އެއްގޮތަށް ރައީސް ނަޝީދު ވެސް ކަންކަން ނިންމަވަން ވާނީ ދައުލަތުގެ ނިޒާމުގެ ތެރެއިން ކަމަށް އެ ޓްވީޓްގައި ވެއެވެ.\nއޮކްޓޯބަރ 10, 2018 17:52\nއޮކްޓޯބަރ 10, 2018 18:32\nމީހަކު ދައްކާ ތެދު ވާހަކައަކީ މިވެރިންނާ ދެކޮޅު ވާހަކަ އެއްވިޔާ، ދެން އެމީހަކު ހަވަރަށް ދޭންވީ، މީ އެންމެ ޑިމޮކުރެޓިކު ކަމަށް ދަވްވާ ކުރާ މީހުންގެ ފެންވަރަކީ، ހަޖަމް ކޮށްބަ..\nއޮކްޓޯބަރ 10, 2018 18:35\nއަންނިއާ އެމްޑީޕީގެ ބަލާ މިގައުމަށް އެންމެ ބޮޑީ...ސާފުވެއްޖެ؟؟؟....\nއޮކްޓޯބަރ 10, 2018 19:09\nކޮން ޚިޔާލު ތަފާތުވުމޭ ކިޔަންތޭ ތަމެން އެމްޑީޕީ އެއްޗިއްސަށް ޚިޔާލު ތަފާތުވުން ކެތެއް ނުކުރެވެއޭ ޑިމޮކްރަސީ އަކީ އެއީ ޚިޔާލު ތަފާތުވުމުގެ ތެރެއަށް ރެސްޕެކްޓެޑް މިލަފްޒް ގެނައުން ތަމެންނަށް ނޭގެއޭ މިކަން ކުރަން ކޮން ޚިޔާލު ތަފާތުވުމޭ ކިޔަންތޭ ކޮން ޑިމޮކްރަސީ އެއްތޭ ބޮޑު އެއް ޑިމޮކްރަސީ އޮންނާނީ އެއީ އެއާރޕޯރޓް ޖީއެމްއާރަށް ވިއްކާލާ އޮޅުދޫންނޭ ކިޔާ ރަންރީނދޫ ބޮޑޭ ކަޓް ކާލުން ދީސް އާރ ދަ ތިންގްްސް އައި ކާންޓް އިގްނޯރ އިޓްސް ގޮނާ ސަކް ދޯ އޯއް ޔޭއް.\nއޮކްޓޯބަރ 10, 2018 19:19\nމިރާއްޖޭގައި އުޅެނީ، ތަޞައްރަފު ނުފުދޭ ބަޔެއްކަމަށް ބަލައި، އެހާދަށު ދަރަޖައިގެ ވިސްނުން ޙިއްޞާކުރުމަކީ، ވަރަށްބޮޑު ގޯހެކެވެ. ބިދޭސީ ފުލުހުންނާއި ބިދޭސީ ސިފައިންނާއި ބިދޭސީ ފަނޑިޔާރުން މިރާއްޖެ އަށް އިމްޕޯޓް ކުރުމަކީ، މިރާއްޖޭގައި ކުރެވޭނެކަމެއްނޫނެވެ. މިކަންކަމަށް މިރާއްޖޭގެ ރައްޔިތުން ފާޅުގައި ބުނާނީ ނޫނެކެވެ.\nއޮކްޓޯބަރ 10, 2018 19:31\nކިހާދެރަކަމެއް މިވެރިން އަދި މި އުޅެނީ ހުވާކުރާހިސާބަޢް ނާދެވިގެން މިހާރު ކޯޅެންފެށީ . ޢިބޫވިސްނަވާފަ ނުނީ ކަމެއް ނުކުރުން އެދެން ޤާސިމަށް ގޯނާ ކޮށްގެން ވެރިކަން ނުހިންގޭނެ އެންޑީ\nއޮކްޓޯބަރ 10, 2018 20:00\nއަދި މިއުޅެނީ ހުވާ ނުކުރެވިގެން މިހާރު ބައިބައިވާކަމުގެ ކުލަވަރު ފެންނަން ފަށައިފި.ސާބަހޭ އަމިއްލަ އެދުމުން ފޯވެފަވާ އެމް.ޑީ.ޕީ\nއޮކްޓޯބަރ 10, 2018 20:23\nއެމް.ޑީ.ޕީ އަކީ މިގައުމުގެހަލާކު އެއީ މިތަނުގަ ނަޞާރާ ދީން ފެތުރުމައްޓަކާ ހުޅަނގުގެ ނަޞާރާއިން އަންނިއަށް އެހީވެދީގެން އުފައްދާފައިވާ ސެކިއުލާ ޕާޓީއެއް ޔާ ﷲ ދިވެހިރައްޔިތިން މިނުރައްކަލުން ސަލާމަތް ކުރައްވައިފާންދޭވެ. އާމީން\nއޮކްޓޯބަރ 11, 2018 16:07\nއެބުނީ ވަރަށް ބޮޑު ތެދެއް. ސޭޓު މީ ހަމަ ބޮޑު މުސީބާތެއް\nއޮކްޓޯބަރ 12, 2018 00:48\nމަމެން ދޭތެރެޖަސަން ތިބިިއްޔާ ބައި ބައި އަރުވާލާނަން... އަހަރުމެންގެ މަގްސަދަކީ މި ގައުމު އިނދަ ޖައްސާލުން...


SunOnline: Aeroflot ge dhathuru thahves Raajje ah ithuru kuranee\nއޭރޯފްލޯޓުގެ ދަތުރުތައް ވެސް ރާއްޖެއަށް އިތުރު ކުރަނީ\nއައިޝަތު ފަރީޙާ 23 Oct 2020, 09:26\nއޭރޯފްލޯޓުގެ ބޯޓެއް ވީއައިއޭގައި -- ފޮޓޯ: ވީއައިއޭ/ޓްވިޓާ\nމި މަހުގެ 24 އިން ފެށިގެން ރަޝިއާގެ ފްލެގް ކެރިއާ، އޭރޯފްލޯޓުން ރާއްޖެއަށް ކުރާ ދަތުރުތައް އިތުރު ކޮށް ހަފްތާއަކު ހަތަރު ފްލައިޓު ބާއްވަން ނިންމައިފިއެވެ.\nއޭރޯ ފްލޯޓުން ރާއްޖެއަށް ދަތުރުތައް މެދުކަނޑާލުމަށްފަހު އަލުން ދަތުރުތައް ފެށީ މިދިޔަ މަހުގެ 11 ވަނަ ދުވަހުއެވެ. އެ އެއާލައިނުން ރާއްޖެ އާއި ރަޝިއާ އާއި ދެމެދު މިހާރު ހަފްތާ އަކު ދެ ދަތުރު ބާއްވައެވެ.\nދަތުުރުތައް އިތުރުކޮށް ހަފްތާއަކު ހަތަރު ފްލައިޓު ރާއްޖެ އާއި ރަޝިއާ އާއި ދެމެދު ބާއްވަން ނިންމުމާ ގުޅިގެން މިހާރު އާދިއްތަ އަދި ހުކުރު ގައި ބާއްވާ ފްލައިޓުގެ އިތުރުން ހޮނިހިރު އަދި ހޯމަ ދުވަހުވެސް ފްލައިޓެއް ބާއްވާނެއެވެ.\nރާއްޖެ އާއި ރަޝިއާ އާއި ދެމެދު ދަތުރުތައް އިތުރު ކުރާއިރު އެ ގައުމުގެ ނޯޑްވިންޑް އެއާލައިނުން ވަނީ މިމަހުގެ 27 އިން ފެށިގެން ރާއްޖެ އާއި ރަޝިއާ އާއި ދެމެދު ދަތުރުތައް ފަށަން ނިންމައިފައެވެ. މީގެ އިތުރުން ރަޝިއާގެ އަޒުރް އެއާ ރަޝިއާ އިންވެސް ރާއްޖެއަށް ދަތުރު ފަށާނެ ކަމަށް ޓޫރިޒަމް މިނިސްޓްރީ އިން ވަނީ ބުނެފައެވެ.\nރަޝިއާގެ ފަތުރުވެރިންގެ މެދުގައި ރާއްޖޭގެ މަގުބޫލުކަން ދަނީ އިތުރުވަމުންނެވެ.\nކޮވިޑް19ގެ ހަލަތުގައި މާޗު މަހު ރާއްޖޭގެ ބޯޑަރު ބަންދުކުރުމަށްފަހު ޖުލައި 15 ގައި އަލުން ހުޅުވާލިފަހުން މިމަހުގެ 14ގެ ނިޔަލަށް އެންމެ ގިނަ ފަތުރުވެރިން ޒިޔާރަތް ކޮށްފައިވަނީ ރަޝިއާ އިންނެވެ. އެ މުއްދަތުގައި 6،026 ފަތުރުވެރިން ރަޝިއާ އިން ރާއްޖެއަށް ޒިޔާރަތް ކޮށްފައިވެއެވެ.\nއޭރޯފްލޯޓުން ދަތުރު ފެށިފަހުން މިހާތަނަށް 24 ފްލައިޓު މޫމަންޓް ރެކޯޑުކޮށްފައިވާއިރު އެ އެއާލައިނުން 3،961ފަސިންޖަރުން ރާއްޖެ އައިސްފައިވެއެވެ.


އަމާނާތްތެރިކަމުގެ ނަމޫނާއެއް، ހަދާން ނެތީ ޓެކްސީގައި ބެހެއްޓުނު "ލަގެޖު" ވެރިފަރާތާއި ހަވާލުކޮށްދީފި\nSeptember 11, 2019 14:46:44\nކޮންމެ ޓެކްސީ ޑްރައިވަރަކީ ރުންކުރު ޑްރައިވަރެއް ނޫނެވެ. ބައެއް ޓެކްސީ ޑްރައިވަރުންނަކީ ހިތްހެޔޮ އަދި އެހާމެ އަމާނާތްތެރި ޑްރައިވަރުންނެވެ. އެކަން މިފަހަރު ސާބިތުކޮށްދިނީ "އަވަސް ރައިޑް"ގެ ޓެކްސީ ޑްރައިވަރެއް ކަމަށްވާ އަހުމަދު ސާމީއެވެ.\nބިދޭސީ އަންހެނެއް މިއަދު ކޮށްފައިވާ ޓްވިޓާގައިވާ ގޮތުން ސާމީ ވަނީ ހަދާން ނެތީ ޓެކްސީގައި ބެހެއްޓުނު އޭނާގެ ލަގޭޖު އިތުރު ފީއަކާއި ނުލާ އަނބުރާ ރަށްދުކޮށްދީފައެވެ.\n"މިއަދު ހެނދުނު އަހަރެން "އަވަސް ރައިޑު" އެޕްލިކޭޝަނުން ނެގި ޓެކްސީއެއްގެ ފަހަތު ސީޓުގައި އަހަރެންގެ ލަގޭޖު ހަދާން ނެތީ ބެހެއްޓުނު. އަދި ޓެކްސީ ޑްރައިވަރަށް ގުޅުމުން އޭނާ ބުނީ ހުޅުމާލޭގައި ކަމަށް. ނަމަވެސް އަހަރެންގެ ލަޖޭގު ހިފައިގެން އޭނާ އެވަގުތު މާލެ އައި. އަދި އިތުރަށް އެއްވެސް ފައިސާއެއްވެސް އަހަރެންގެ އަތުން ނުނަގާ. މިއީ އަހަރެން މާލެ ދެކެ ލޯބިވާ ސަބަބު. ޝުކުރިއްޔާ އަހުމަދު ސާމީ" ޓެކްސީ ޑްރައިވަރުގެ ފޮޓޯއާއި އެކު ފެންގް ފެންގް ނަމަށް ކިޔާ އެ އަންހެން މީހާ ކޮށްފައިވާ ޓްވީޓުގައިވެއެވެ.\nސާމީގެ މި އަމަލަށް އެތައް ބަޔަކު ދަނީ މީސް މީޑިޔާގައި ތައުރީފު ކުރަމުންނެވެ. ބައެއް ފަރާތްތަކުން ވަނީ ސާމީ ކިބައިން ނަމޫނާ ލިނިގަތުމަށް އެހެން ޓެކްސީ ޑްރައިވަރުންނަށް ގޮވާލައިފައެވެ.\nޓެކްސީ ޑްރައވަރުން ފުލުހުން ޓްރާސްޕޯޓު މިނިސްޓްރީ\nލަގޭޖް އަނބުރާ ގެންގޮސްދިންކަން ރަނގަޅު، އަދި ތިޔަކަމަށް އަގެއްނެގިނަމަވެސް އެންމެރަނގަޅުވީސް، ތިޔައީ ކަސްޓަމަރުގެ ފަރުވާކުޑަކަމުން ދިމާވިކަމެއް، ޓެކްސީ އަނބުރާ ލަގޭޖްހިފައިގެން ދިއުމަށް ހަރަދުހިނގާނެ އަދި ވަގުތުވެސް ހޭދަވާނެ\nސާބަހޭ ބްރޯ ސާމީ ތީ ނަމޫނާ ބްރޯއެއް\nސާމީ ތިކުރީވަރަށް ރަގަޅުކަމެއް


Mash'hooru Four Seasons Restaurant bandhu koffi - vNews.mv\nމުޙައްމަދު އަފްރާޙް 10 June 2019, 22:34\nއެމެރިކާގެ ނިއު ޔޯކްގައި ހުންނަ ފޯ ސީޒަންސް ރެސްޓޯރެންޓްއަކީ އެތައް ގޮތަކުން މަޝްހޫރުކަން ހޯދާފައިވާ ތަނެކެވެ. މިތަނަށް 60 އަހަރު ވެފައިވާއިރު، މިއީ ވަރަށް ގިނަ ބަޔެއްގެ މެދުގައި މަގްބޫލް ތަނެކެވެ. ޚާއްސަކޮށް، މެންދުރުގެ ނާސްތާގެ ވަގުތުގައެވެ. މެންދުރުގެ ނާސްތާއަށް މި ރެސްޓޯރެންޓުން ޖާގައެއް ހޯދުމަކީ، ދުރާލައި ނޫޅެއްޖެނަމަ ކުރެވޭނެ ކަމެއް ނޫނެވެ.\nމެންދުރުގެ ނާސްތާގެ ވަގުތަކީ، މިތަން ފުރި ބާރުވެފައި އޮންނަ ވަގުތެކެވެ. މިތަނުން ޚިދުމަތް ހޯދާ މީހުންގެ ތެރޭގައި ހިމެނެނީ މަޝްހޫރު ވިޔަފާރިވެރިންނާއި، ލިޔުންތެރީންނާއި، ފިލްމު ޕްރޮޑިއުސަރުން ފަދަ މަޝްހޫރު މީހުންނެވެ. މިއީ، ބޮޑެތި ވިޔަފާރީގެ ބައްދަލުވުންތައް ބޭއްވުމަށް އެންމެ ކަމުދާ އެއް ތަނެވެ. ނަމަވެސް، 60 އަހަރަށްފަހު، މި ރެސްޓޯރެންޓް މިވަނީ ބަންދުކޮށްފައެވެ. މިއަދުގެ މެންދުރުގެ ނާސްތާއަށްފަހު، މިރެސްޓޯރެންޓް މިވަނީ ރަސްމީކޮށް ބަންދުކޮށްފައެވެ.\nމިފަދަ މަޝްހޫރު ރެސްޓޯރެންޓްއެއް ބަންދުކުރާން ޖެހުނު ސަބަބަކީ ކޮބައިބާއެވެ؟ ފޯ ސީޒަންސްގެ މެނޭޖިންގް ޕާޓްނަރ އެލެކްސް ވޮން ބިޑަރ ބުނީ، މި ރެސްޓޯރެންޓް ބަންދުކުރާން ޖެހުނީ، ކަސްޓަމަރުންގެ މެދުގައި މިތަނަށް އޮތް ލޯބި ފަނޑުވުމުގެ ސަބަބުން ކަމަށެވެ. މިއީ، ކުރީން ވަރަށް މަގްބޫލުކަން ހޯދާފައިވާ ރެސްޓޯރެންޓެއް ނަމަވެސް، މިތަނަށް އޮތް ލޯބި މިހާރު ނެތްކަމަށް އޭނާ ބުންޏެވެ.\nމިތަނަށް އޮތް މަގްބޫލުކަން ގެއްލޭން ފެށީ 2016 ވަނަ އަހަރާއި ހިސާބުން ފެށިގެންނެވެ. އެއް ސަބަބަކީ، މި ރެސްޓޯރެންޓް ހިންގަމުންދިޔަ ޕާކް އެވެނިއުގެ ސީގްރާމް ބިލްޑިންގް ކުއްޔަށް ހިފާފައިވާ މުއްދަތު ހަމަވުމެވެ. އަދި، އެއާއިއެކު ރެސްޓޯރެންޓް އެހެން ތަނަކަށް ބަދަލުކުރާން ޖެހުނެއެވެ. ބަންދުކޮށްފައި އޮތުމަށްފަހު، 30 މިލިއަން ރުފިޔާ ޚަރަދުކޮށް، މި ރެސްޓޯރެންޓް އެހެން އިމާރާތަކަށް ބަދަލުކުރެވުނީ އޭގެ2އަހަރު ފަހުންނެވެ.\nނަމަވެސް، ރެސްޓޯރެންޓް ބަންދުކޮށްފައި އޮތް2އަހަރު ވެގެންދިޔައީ، ރެސްޓޯރެންޓްގެ ވެއްޓުމަށެވެ. އެ2އަހަރުގެ ތެރޭގައި މި ރެސްޓޯރެންޓަށް އެންމެ ލޯބިކުރި ކަސްޓަމަރުންތައް ގެއްލުނެވެ. "މިތަނުގެ މަޝްހޫރު ކަސްޓަމަރުންނަކީ، ހަފްތާއަކު2ނުވަތަ3ފަހަރު މިތަނަށް ޒިޔާރަތް ކުރި ބައެއް. ނަމަވެސް، ރެސްޓޯރެންޓް ބަންދުކޮށްފައި އޮތް2އަހަރުގެ ތެެރޭގައި އެ ކަސްޓަމަރުން، އެހެން ރެސްޓޯރެންޓްތައް އިޚްތިޔާރު ކުރާން ޖެހުމުން، މިތަނަށް އޮތް ލޯބި ގެއްލުނީ،" ވޮން ބިޑަރ ބުންޏެވެ.


113 aharuge anhenaku covidun faseyha vejje\nސްޕޭނުގެ 113 އަހަރުގެ މީހަކު ކޮވިޑުން ފަސޭހަވެއްޖެ\nސްޕޭނުގައި މިވަގުތު ހުރި އުމުރުން އެންމެ ދުވަސްވީ އަންހެންމީހާ ކަމަށް ބެލެވޭ އުމުރުން 113 އަހަރުގެ މީހަކަށް ކޮރޯނާވައިރަސް ޖެހި އެ ބަލިން ފަސޭހަ ވެއްޖެ އެވެ.\nމި މީހާ ދިރިއުޅުނު ރިޓަޔަމަންޓް ހޯމްގައި ތިބި ވަރަށް ގިނަ މީހުންނަށް ބަލި ޖެހި މި ދުނިޔޭ ދޫކޮށްފައިވާއިރު އެ ތަނުގައި ހުރި އެންމެ އުމުރުން ދޮށީ މީހާ ސަލާމަތް ވުމަކީ ވަރަށް އަޖައިބެއް ފަދަ ގޮތަކަށް ދިމާވި ކަމެއް ކަމަށް ގިނަ ބަޔަކު ދެކެ އެވެ.\nއެމެރިކާއަށް އުފަން މާރިއާ ބުރަންޔަސް ކޮވިޑް-19 އަށް ޕޮޒިޓިވްވީ އެޕްރީލް މަހު އެވެ. އޭރު ސާންޓާ މާރިއާގައި ހުންނަ ރިޓަޔަމަންޓް ހޯމްގައި މާރިއާ ދިރިއުޅޭތާ 20 ވަރަކަށް އަހަރު ވެއްޖެ އެވެ. އަދި ކުރިއްސުރެ ވެސް އޭނާގެ ނޭވާލުމުގެ ނިޒާމުގެ ބައްޔެއް ހުންނާތީ ހުރިހާ ވަގުތެއް ހޭދަކުރަނީ އަމިއްލަ ކޮޓަރީގަ އެވެ.\nމާރިޔާ ދިރިއުޅޭ ތަނުގައި މަސައްކަތްކުރާ މީހަކު ބުނީ މާރިއާގެ ފަރާތުން ކޮވިޑް-19ގެ އަލާމާތްތައް ފެނުނީ ވަރަށް ކުޑަކޮށެވެ. އަދި މިހާރު އޭނާގެ ޓެސްޓް ނެގެޓިވްވެ ބަލި ނެތްކަން ވަނީ ޔަގީން ކުރެވިފަ އެވެ.\nމާރިއާ އަށް ފަރުވާ ދީފައިވަނީ ރިޓަޔަމަންޓް ހޯމްގައި އޭނާ ދިރިއުޅޭ ކޮޓަރީގައި ބާއްވައިގެންނެވެ. އޭނާއަށް ފަރުވާ ދިނުމަށް އެ ތަނުގައި މަސައްކަތްކުރާ މީހަކު ޕްރޮޓެކްޓިވް ގިއާ ލައިގެން ކޮންމެ ދުވަހަކުވެސް އޭނާ އޮންނަ ކޮޓަރިއަށް ވަދެ އޭނާގެ ހާލަތު ބަލައި ހަދަ އެވެ.\nސްޕޭނުގެ ނޫހަކަށް ދީފައިވާ އިންޓަވިއު އެއްގައި މާރިއާ ބުނެފައިވަނީ އޭނާ ހުންނަ ރިޓަޔަމަންޓް ހޯމުގެ މުވައްޒަފުން އޭނާއަށް ކަންތައް ކުރީ ވަރަށް ރަނގަޅަށް ކަމަށާއި އެމީހުން ވަރަށް ހެޔޮ ކަމަށެވެ.\nއޭނާގެ ދިގު އުމުރުގެ ސިއްރަކީ ކޮބައިތޯ ސުވާލު ކުރުމުން މާރިއާ ބުނީ އެއީ އޭނާ އެހާ ދިގު އުމުރެއްގައި ދުނިޔޭގައި ހުރީ ސަލާމަތް ސިއްހަތެއްގެ ވެރިއަކަށް ވާތީ ފެންނަ ކަމަށެވެ.\nމާރިއާ ހުރި ތަނުން ވަރަށް ގިނަ ބަޔަކު ކޮވިޑް-19އަށް ޕޮޒިޓިވްވެ އަދި ބައެއް މީހުން މަރުވެސް ވެފައި ވެއެވެ.\nކޮވިޑް-19 އިން މިހާ ދުވަސްވީ މީހަކު ރަނގަޅުވުމަކީ ސްޕޭނުން ވަރަށް ފަޚުރުވެރިވާ ކަމެކެވެ. އަދި މާރިއާގެ ވަރަށް ގިނަ އިންޓަވިއުތައް އެ ގައުމުގެ އެކި ޓީވީ ޗެނަލްތަކުން މިހާރު ދައްކަމުން އެބަދެ އެވެ.\nމާރިއާ އުފަންވީ މާޗް 4، 1907 ގައި ސެން ފްރެންސިސްކޯގަ އެވެ. އެ މާރިއާގެ ބައްޕައަކީ އޭރު އެ ރަށުގައި ނޫސްވެރިއެއްގެ ގޮތުގައި މަސައްކަތް ކުރި މީހެކެވެ.\nމާރިއާ އާއި އާއިލާ ސްޕޭނަށް ހިޖުރަކުރީ އެއްވަނަ ބޮޑު ހަނގުރާމައިގެ ދުވަސްވަރު ކަނޑު ބޯޓެއްގަ އެވެ. ސްޕެނިޝް ފުލޫގެ ވަބާ ދުނިޔެއަށް ކުރިމަތިވެ 1919-1918 އާ ދެމެދު އެތައް ލައްކަ ބަޔަކު މި ދުނިޔެ ދޫކުރިއިރު މާރިއާ ދިރިއުޅުނީ އެންމެ ބޮޑަށް ބަލި ފެތުރިފައިވާ ހިސާބުގަ އެވެ. އަދި ސްޕޭނުގައި 1939-1936 އަށް ކުރެވުނު އަހުލީ ހަނގުރާމައިގެ ދުވަސްވަރު ވެސް މާރިއާ ވަނީ ހަނގުރާމައިގެ ބިރުވެރިކަން ވެސް ތަޖުރިބާ ކޮށްފަ އެވެ.\nފަޅައިގެން ދިޔައީ ބައްޕައެއްގެ ހިތް!


MNU ge aa council ah kurimathilaan hulhuvaalaifi | Mihaaru\nއެމްއެންޔޫން ބޭއްވި ދަސްވެނިވުމެއްގައި އެ ޔުނިވާސިޓީގެ އިސްވެރިންނާއެކު ރައީސް އިބްރާހިމް މުހައްމަދު ސޯލިހު ބައިވެރިވެވަޑައިގަންނަވަނީ---ފޮޓޯ: ރައީސް އޮފީސް\n22 އޯގަސްޓް 2019 - 14:315comments\nއެ ޔުނިވާސިޓީން ކުރި އިއުލާނެއްގައި ބުނީ ކައުންސިލްގެ މެމްބަރުކަމަށް، އަށް ދާއިރާއަކުން ބޭފުޅުން ބޭނުންވާ ކަމަށެވެ. އެހެންވެ އެ ދާއިރާތަކަށް، އަންނަ ބުރާސްފަތި ދުވަހާ ހަމައަށް ކުރިމަތިލުމުގެ ފުރުސަތު ވަނީ ހުޅުވާލައިފަ އެވެ.\nއީމެއިލުން ފޮނުވާ ނަމަ ބުރާސްފަތި ދުވަހުގެ ރޭ 12:00 ގެ ކުރިން council.secretary@mnu.edu.mv އަށް ފޮނުވޭނެ އެވެ.\nކައުންސިލަށް ކުރިމަތިލާން ހުޅުވާލި ދާއިރާތައް\n1- ތައުލީމު ދިނުމާއި އުނގެނުން\n3- ޝަރީއަތާއި ގާނޫނު\n4- ފިނޭންސް/ ބިޒްނަސް/ އެކައުންޓިން/ ޓޫރިޒަމް\n5- ސައިންސް/ ޓެކްނޮލޮޖީ/ އިންޖީނިއަރިން\n6- ތިމާވެށި/ ކްލައިމެޓް ޗޭންޖް\n7- އާޓްސް/ ކަލްޗާ/ ސްޕޯޓްސް\n8- ގައުމީ ސަލާމަތްތެރިކަން/ ޑިޒާސްޓާ މެނޭޖްމަންޓް\nނަވާރަ ބޭފުޅުންގެ މައްޗަށް އެކުލެވޭ ކައުންސިލްގައި ހިމެނެނީ މަގާމުގެ ހައިސިއްޔަތުން ހިމެނޭ ދެ މެމްބަރުންނާއި ހަޔަ އެޑިއުކޭޝަން މިނިސްޓަރު އައްޔަންކުރައްވާ އަށް މެމްބަރުންނާއި އިންތިޚާބުކުރާ އަށް މެމްބަރުންގެ އިތުރުން ކައުންސިލަށް ފެނިއްޖެ ހިނދެއްގައި ކައުންސިލުން ކަނޑައަޅާ މުއްދަތަކަށް ކައުންސިލުން އައްޔަންކުރާ އެކަކެވެ.\nޔުނިވާސިޓީ ކައުންސިލަކީ، ޔުނިވާސިޓީ ހިންގާ އެންމެ އިސް ފަރާތެވެ. އެގޮތުން ޔުނިވާސިޓީ ހިންގުމާއި ކޮންޓްރޯލްކުރުމާއި އިދާރީ އަދި ތައުލީމީ މަގުސަދުތައް ހާސިލްކުރަން ކޮލެޖާއި ފެކަލްޓީ އާއި ސެންޓަރާއި ސްކޫލާއި ޑިވިޜަނާއި އިންސްޓިޓިއުޓް ފަދަ ތަންތަން އުފެއްދުމާއި އުވާލުން ހިމެނެ އެވެ.\nއެމްއެންޔޫގެ އާ ކައުންސިލް އެކުލަވާލަނީ، ޔުނިވާސިޓީގެ ގާނޫނަށް މި ފަހުން މަޖިލީހުން ގެނައި ބަދަލުގެ ސަބަބުންނެވެ. އެއާއެކު އެތަނުގައި ހުންނެވި ޗާންސެލަރުންނާއި ވައިސް ޗާންސެލަރުންގެ އިތުރުން ޑެޕިއުޓީ ވައިސް ޗާންސެލަރުން ވެސް ވަނީ ވަކިކޮށްފަ އެވެ. އެތަނުގެ ޗާންސެލަރުކަމަށް ރައީސް އިބްރާހިމް މުހައްމަދު ސޯލިހު ވަނީ ޑރ. ހަސަން ހަމީދު އަދި ވައިސް ޗާންސެލަރަކަށް ޑރ. މުހައްމަދު ޝަރީފް ހަމަޖައްސަވައިފަ އެވެ.\nއެ އިސްލާހު މި މަހުގެ5ވަނަ ދުވަހު ތަންފީޒުކުރަން ފެށިއިރު، އެއަށް އަމަލުކުރަން ފަށާތާ 30 ދުވަހުގެ ތެރޭގައި އާ ކައުންސިލް އުފައްދަންޖެހޭނެ އެވެ. އެ މުއްދަތުގެ ތެރޭގައި އާ ކައުންސިލް އުފައްދާނެ ކަމަށް ޔުނިވާސިޓީން ބުންޏެވެ.\nއިތުރު ލިޔުންތައް ތައުލީމް ދިވެހި ގައުމީ ޔުނިވަސިޓީ މަތީ ތައުލީމު ޔުނިވާސިޓީ މިނިސްޓްރީ އޮފް ހަޔާ އެޑިއުކޭޝަން


Boahiyaavahikamuge mashroou thah gendhiya goiy balan committee eh ufahdhanee | Mihaaru\nހިޔާ މަޝްރޫއުގެ ފްލެޓަށް އެދުމަށް ބަޔަކު ކިއު ދަމާލާފައި.-- ފޮޓޯ: ނިޝާން އަލީ/ މިހާރު\nބޯހިޔާވަހިކަމުގެ މަޝްރޫއުތައް ގެންދިޔަ ގޮތް ބަލަން ކޮމެޓީއެއް އުފައްދަނީ\n12 ޑިސެމްބަރ 2018 - 10:18 25 comments\nރައީސް އޮފީހުން ބުނި ގޮތުގައި "ހިޔާ މަޝްރޫއު" އާއި "ގެދޮރުވެރިކުރުމުގެ މަޝްރޫއު" އަދި "ގުޅިފަޅު ހައުސިން ޕްރޮޖެކްޓް" އާ ގުޅިގެން ރައްޔިތުން ހުށަހަޅާ ޝަކުވާތަކާއި އެ މަޝްރޫއުތަކާ ގުޅުންހުރި ހުރިހާ މައްސަލަތައް ބެލުމަށް ކޮމެޓީއެއް އުފައްދަން ނިންމެވީ ވަޒީރުންގެ މަޖިލީހުގެ ޖަލްސާގައި އެކަމާ މެދު މަޝްވަރާ ކުރެއްވުމަށް ފަހު ކަމަށެވެ.\nއެ ކޮމެޓީގެ މަސްއޫލިއްޔަތުތަކުގެ ތެރޭގައި ގެދޮރުވެރިކުރުމުގެ މަޝްރޫއާ ގުޅޭގޮތުން ސަރުކާރަށް ލިބޭ ޝަކުވާތައް ދިރާސާކޮށް، އެ ކަންކަމާމެދު އަމަލުކުރާނެ ގޮތުގެ ލަފައެއް ރައީސަށް އެރުވުން ހިމެނެ އެވެ. އަދި، ހިޔާ މަޝްރޫއުގެ ދަށުން ފްލެޓު ލިބުނު ކަމަށް ކަނޑައަޅާފައިވާ މީހުންގެ ލިސްޓްތައް އަލުން ރިވިއުކޮށް، ޕޮއިންޓް ދީފައިވަނީ އުސޫލާ އެއްގޮތަށްތޯ ކަށަވަރުކުރުން ވެސް ހިމެނެ އެވެ. އޭގެ އިތުރުން ފްލެޓްތައް ދިނުމުގައި އުސޫލުން ބޭރުން ކަންކަން ކުރުމުގައި އަމަލީގޮތުން ބައިވެރިވި ފަރާތްތައް ހޯދައި، އެ ފަރާތްތަކާމެދު އަމަލުކުރާނެގޮތުގެ ލަފާ ރައީސަށް އެރުވުމަކީ ވެސް އެ ކޮމިޓީގެ މަސްއޫލިއްޔަތުތަކުގެ ތެރޭގައި ހިމެނޭ ކަންކަމެވެ.\nހިޔާ މަޝްރޫއާއި ގެދޮރުވެރިކުރުމުގެ މަޝްރޫ އާއި ގުޅިފަޅު ހައުސިން ޕްރޮޖެކްޓުގެ ދަށުން ކަންކަން ކުރިއަށް ގެންގޮސްފައިވާ ގޮތް ރިވިއުކޮށް، ފްލެޓް ހައްގުވާ ފަރާތްތަކަށް އެންމެ އިންސާފުވެރިކޮށް ފްލެޓް ކަށަވަރުކޮށްދިނުމުގައި ރައީސުލްޖުމްހޫރިއްޔާ އަށް ލަފާ އަރުވާނީ އެ ކޮމިޓީން ކަމަށް ރައީސް އޮފީހުން ބުނެފައިވެ އެވެ.\nވަޒީރުންގެ މަޖިލީހުގެ ލަފައާ އެއްގޮތަށް ރައީސް ވަނީ ގުޅިފަޅު ހައުސިން ޕްރޮޖެކްޓަށް ފައިސާ ދައްކާފައިވާ މީހުންގެ ތެރެއިން ފްލެޓް ލިބިފައިނުވާ މީހުންނަށް ބަދަލު ދިނުމަށް ނިންމަވައިފަ އެވެ. ހުޅުމާލޭގެ ދެ ވަނަ ފިޔަވަހިން 80،000 މީހުންނަށް އަމާޒުކޮށް ކުރީގެ ރައީސް އަބްދުﷲ ޔާމީންގެ ސަރުކާރުން ފެށި ހިޔާ މަޝްރޫއުގެ ފްލެޓު ލިބޭ މީހުން ވަނީ އޭރުގެ ސަރުކާރުން ކަނޑައަޅައިފަ އެވެ. އަދި ފްލެޓު ލިބުނުކަމުގެ ލިޔުން ވެސް ހަވާލުކުރި އެވެ.\nގުޅިފަޅު ހައުސިންނަކީ ކުރީގެ ރައީސް މުހައްމަދު ނަޝީދުގެ ސަރުކާރުން ފެށި ޕްރޮޖެކްޓެކެވެ. ނަމަވެސް ޑރ. މުހައްމަދު ވަހީދުގެ ސަރުކާރުން އެ މަޝްރޫއު ވަނީ ހުއްޓާލައިފަ އެވެ.\nބޯހިޔާވަހިކަމާ ގުޅޭ އެ ނިންމުންތަކަކީ، ސަރުކާރުގެ ފުރަތަމަ 100 ދުވަހުގެ ތެރޭގައި ފުރިހަމަކުރަން ނިންމާފައިވާ ކަމެކެވެ.\nއިތުރު ލިޔުންތައް ބޯހިޔާވަހިކަން ހައުސިން މިނިސްޓްރީ ރައީސް އިބްރާހިމް މުހައްމަދު ސޯލިހް ރައީސް އޮފީސް ގުޅީފަޅު ފްލެޓް ހިޔާ މަޝްރޫއު


Atholhu fenvarugai hingaa “kudhi” noosthakah huri gonjehunthah\nއަތޮޅު ފެންވަރުގައި ހިންގާ “ކުދި” ނޫސްތަކަށް ހުރި ގޮންޖެހުންތައް\nމިއަދަކީ ބައިނަލްއަގުވާމީ ނޫސްވެރިކަމުގެ ދުވަހެވެ. ދުވަހާ ގުޅުވައިގެން ދުނިޔޭގެ އެކި ކަންކޮޅުތަކުގައި، ނޫސްވެރިކަމަށް ހުރި ގޮންޖެހުންތަކާއި، ނޫސްވެރިންނަށް ހުރި ދަތިތަކާއި، ނޫސްވެރިކަމުގެ މިނިވަންކަމަށް ހުރަސް އެޅޭ ސަބަބުތަކަކާ ބެހޭގޮތުން އަންނަނީ ވާހަކަ ދައްކަމުންނެވެ.\nމިފަދަ މުނާސަބު ދަނޑިވަޅެއްގައި، “ކުޅުދުއްފުށި އޮންލައިން” ފަދަ އަތޮޅު ފެންވަރުގައި ނުވަތަ ސަރަހައްދީ ފެންވަރެއްގައި ނޫސްވެރިކަން ކުރަމުން އަންނަ ނޫސްތަކަށް ހުރި ގޮންޖެހުންތަކާ ބެހޭ ގޮތުން ވާހަކަ ދެއްކުމަކީ މުހިއްމު ކަމެއްކަމުގައި ދެކެމެވެ.\nރާއްޖޭގައި އަދިވެސް ބޮޑެތި ނޫސްތަކުގެ ގޮތުގައި ހިފަހައްޓާލެވިފައިވާ ހަމައެކަނި ނޫހަކީ ނުވަތަ މީޑިޔާއަކީ “ހަވީރު” ނޫހާއި “ޓީވީ މޯލްޑިވްސް” ކަމުގައި ދެންނެވުމަކީ ގޯހަކަށް ނުވާނެއެވެ. އޭގެ ކުރިން ހިންގަމުން އައި އާފަތިސް ނޫހާއި މިއަދު ނޫސް މިހާރުވަނީ އޮއްސިފައެވެ. މިހާރު މައިގަނޑުގޮތެއްގައި ބޮޑެތި ނޫސްތަކުގެ ގޮތުގައި ގުނާލެވެނީ، ހަވީރު ނޫހާއި ސަން އޮންލައިން އަދި ސީއެންއެމް ފަދަ މަދު ނޫސްތަކެކެވެ.\nނޫސްވެރިކަމުގެ މިނިވަންކަމުގެ ދުވަހެއް ފާހަގަކުރަމުން އަންނައިރު، މިފަދަ ކުދި ނޫސްތަކަށް ދިމާވަމުން އަންނަ ގޮންޖެހުންތަކަކީ ނިސްބަތުން ގިނަ އެހެންނަމަވެސް އެކަމުގެ ހައްލު ހޯދަން ފަސޭހަ ކަންކަމެއް ނޫނެވެ. ސަރުކާރުގެ އިދާރާއަކުން މައުލޫމާތެއް ހޯދަން ގުޅާލުމުންވެސް، “ކުޑަ” ނޫހަކަށް ވީތީ މައުލޫމާތު ދޭން ދެކޮޅުހަދާ ފަހަރު އާދެއެވެ. ގިނަ ދުވަސްވެ އޮފީސްތަކާ ގުޅުން ބަދަހިވި ވަރަކަށް މި މައްސަލައާ ކުރިމަތިލާން މިހާރު ކުރިއަށްވުރެ ފަސޭހައެވެ. މި ފަދަ ކަންތައްތަކަށް ބަލާއިރު މޯލްޑިވްސް ޕޮލިސް ސާރވިސަސް އަކީ މައުލޫމާތު ދިނުމުގައި މީޑިޔާގެ ސައިޒަށް ބަލައިގެން މައުލޫމާތު ހިފެހެއްޓުމުގެ ސަގާފަތެއް ނެތް، އެންމެ ގާތް މުއައްސަސާ ކަމުގައި ފާހަގަކޮށްލަންޖެހެއެވެ.\nކުދި ނޫސްތައް ބައެއް ފަރާތްތަކުން ބަލައި ނުގަތުމުގައި ވެސް ސަބަބުތަކެއް އެބަހުއްޓެވެ. އޭގެ ތެރޭގައި ނޫސްވެރިކަމުގެ ހަމަތަކާ ހިލާފަށް ބައެއްގެ އަބުރު ނަގާލުމަށް ނަމެއްގައި ނޫސްތަކެއް ނެރެވެން ފެށުމެވެ. ނުވަތަ ސިޔާސީ ފައިދާއެއް ހޯދުމަށް، ނުވަތަ ބަޔަކު ކަމެއް ކުރާތީ އެކަމާ ދެކޮޅަށް ވަކި ކަމަކަށް އަމާޒުކޮށްގެން ނޫސްތަކެއް ނެރެވެން ފެށުމެވެ. އެހެންނަމަވެސް އެފަދަ ނޫސްތަކަކީ މާ ގިނަ ދުވަހު އެއް ފެންވަރެއްގައި ހިންގާލެވޭނެ ނޫސްތަކެއް ނޫނެވެ.\nނޫސްވެރިކަމަކީ ފުރިހަމަ ޑިމޮކްރަސީއެއް ހިންގުމަށް މުހިއްމު ގުނަވަނެކެވެ. ރާއްޖޭގެ ވެރިރަށުގައި ހިންގަމުން އަންނަ ބޮޑެތި ނޫސްތަކަށް އަތޮޅު ފެންވަރުގައި ހިނގާ ކަންކަމާއި އަތޮޅު ފެންވަރުގައި ޑިމޮކްރަސީ ފުރިހަމަކުރުމަށް މީޑިޔާ އަދާކުރަންޖެހޭ ދައުރު އޮންނަނީ އަދާނުކުރެވިފައެވެ.\nމިފަދަ ކަންކަން ކުރުމަށް ރަށު ފެންވަރުގައި ހިންގަމުން އަންނަ ނޫސްތަކަށް ދިމާވެފައިވާ އެންމެ ބޮޑު އެއް ހުރަހަކީ ރަނގަޅު ފެންވަރުގެ ނޫސްވެރިން ނުލިބުމެވެ. އަދި ނޫސްވެރިކަމަކީ ކޮބައިކަމާއި ނޫސްވެރިންގެ ކިބައިގައި ނޫސްވެރިކަން ކުރުމަށް ހުންނަންޖެހޭ ޝައުގުވެރިކަމާއި އެ ހުނަރު ލިބިފައިތިބި މީހުން ނުލިބުމެވެ. ބޮޑެތި ހުރިހާ ނޫސްތަކެއްގެ ނޫސްވެރިންވެސް ގަބޫލުކުރާނެ ފަދައިން މި ކަމަކީ އާމްދަނީ ހޯދުމަށް ކުރަންއޮތް އެންމެ ރަނގަޅު މަސައްކަތް ކަމަށް ނުވެދާނެއެވެ. ނުވަތަ ނޫސްވެރިކަން ކޮށްގެން ލިބޭ އާމްދަނީ އަކީ އެކުރަންޖެހޭ މަސައްކަތާ އަޅާބަލާއިރު އެއް ހަމައަކުން ވަޒަންކުރެވޭނެ އެއްޗެއް ނޫނެވެ.\nރަށު ފެންވަރުގައި ހިންގާ ނޫސްތަކަކީ ވެސް މީޑިޔާގެ މުހިއްމު ވަސީލަތެއްކަން ގަބޫލުކުރަންޖެހެއެވެ. އަދި އެފަދަ ނޫސްތައް ހިންގާ ފަރާތްތަކުން އެކުރާ މަސައްކަތް ބަލައިގަނެ އެފަދަ ނޫސްތައް ކުރިއެރުވޭނެ ގޮތްތައް ނޫސްވެރިކަން ކުރިއެރުވުމަށް މަސައްކަތްކުރާ ފަރާތްތަކުން ކޮށްދޭންޖެހެއެވެ. އަތޮޅު ތެރޭގެ “ކުދި” ނޫސްތަކަކީވެސް އެ ނޫހެއްގެ ފެންވަރުން ނޫސްވެރިކަމުގައި ހިއްސާވާ އަދި ނޫސްވެރިކަމަށް އެހީތެރިކަން ފޯރުކޮށްދޭ ބައެކެވެ. ބޮޑެތި ނޫސްތަކުގެ އަތޮޅު ތެރޭގެ އެޖެންޓުންގެ ދައުރު ކަމުގައި ވީނަމަވެސް، ނުވަތަ އަތޮޅު ތެރޭގެ ހަބަރުތަކާއި މުހިއްމު ބޮޑެތި ކަންކަމަށް މައުލޫމާތު ހޯދުމުގައި ބޮޑެތި ނޫސްތަކަށް އެހީތެރިކަން ފޯރުކޮށްދޭ ބައެކެވެ. ނޫސްވެރިކަން ކުރިއަރުވާ ނޫސްވެރިކަމަށް ހުރި ގޮންޖެހުންތަކުގެ ވާހަކަ ދައްކާއިރު، މިފަދަ ކަންކަމަށް ވެސް ވިސްނާލުމަކީ ވެސް ހަމަ މުހިއްމު ކަމެކެވެ.


Memberun Lanka Ah Aee Himaayah Hoadhaakah Noon - EC - Vaguthu\nމެންބަރުން ލަންކާއަށް އައީ ހިމާޔަތް ހޯދާކަށް ނޫން - އީސީ\nއިލެކްޝަންސް ކޮމިޝަނުން ބޭއްވި ނޫސްވެރިންގެ ބައްދަލުވުމެއްގެ ތެރެއިން - ވަގުތު އިމޭޖެސް\nއިލެކްޝަންސް ކޮމިޝަންގެ މެންބަރުން ސްރީލަންކާއިން ހިމާޔަަތް ހޯދާފައިވާ ކަމަށް ދެކެވޭ ވާހަކައަކީ ދޮގެއް ކަމަށް އިލެކްޝަން ކޮމިޝަނުން މިއަދު ބުނެފި އެވެ.\nއިލެކްޝަން ކޮމިޝަންގެ ތަރުޖަމާން އަދި މެންބަރު އަހުމަދު އަކުރަމް " އަވަސް" އަށް މައުލޫމާތު ދެއްވަމުން ވިދާޅުވީ، އެއްވެސް މެންބަރަކު އެއްވެސް ގައުމެއްގެ ހިމާޔަތަކަށް އެދިފައި ނުވާނެ ކަމަށާއި މެންބަރުން ރާއްޖެއިން ބޭރަށް ވަޑައިގެންނެވީ އަމިއްލަ އެކި ސަބަބުތަކުގައި ކަމަށެވެ. އަދި ބައެއް މެންބަރުން ބޭރަށް ވަޑައިގަތީ އާއިލީ އެކި ސަބަބުތަކުގައި ކަމަށް ވެސް އަކުރަމް ވިދާޅުވި އެވެ.\n" މެންބަރުން ރާއްޖެ އިން ބޭރަށް ވަޑައިގެންނެވީ އަމިއްލަ އެކި ސަބަބު ތަކުގައި އޭގެ ތެރޭގައު ބިރު ދެއްކުމާއި އިންޒާރުތައް ލިބެމުން ދިޔުން ވެސް ހިމެނޭ " އަކްރަމް ވިދާޅުވިއެވެ.\nއިލެކްޝަންސް ކޮމިޝަނުން މީގެ ކުރިން ރިޔާސީ އިންތިހާބުގެ ނަތީޖާއަށް ފަހު އެކި ވަރުގެ އިންޒާރުތައް ކޮމިޝަންގެ މެންބަރުންނަށް ލިބޭ ކަމަށްވެސް ބުނެފައިވެއެވެ.\nއަކްރަމް އިތުރަށް ވިދާޅުވީ އެއްވެސް މެންބަރަކު ބޭރުގެ ގައުމެއްގެ ހިމާޔަތަށް އެދިފައި ނުވާ ކަމަށާއި އެފަދަ ކަމެއް ކުރަން ޖެހޭ ސަބަބެއް ވެސް ނެތް ކަމަށެވެ.\n"އަޅުގަނޑުމެން ލަންކާއަށް އައީކީ އެ ގައުމުގެ ހިމާޔަތަކަށް ނޫން. އެއްވެސް ގައުމެއްގެ ހިމާޔަތަކަށް އެއްވެސް މެންބަރަކު ހުށަހަޅުއްވާފައެއް ނެތް. އެއީ ކަނޑައެޅިގެން ދޮގެއް،" އަކުރަމް ވިދާޅުވި އެވެ.\nއަކްރަމް މިހެން ވިދާޅުވި އިރު އިލެކްޝަންސް ކޮމިޝަންގެ މެންބަރުން އަވައްޓެރި ސްރީލަންކާ އިން "ހިމާޔަތް ހޯދައިފި" ކަމަށް އެގައުމުގެ ނޫހަކުން ވަނީ ބުނެފައެވެ. ލަންކާގެ ނޫހެއް ކަމަށްވާ "ކޮލަމްބޯ ގެޒެޓް" އިން ބުނީ އިލެކްޝަންސް ކޮމިޝަންގެ މެންބަރުންނަށް ލިބެމުން އަންނަ އިންޒާރުތަކުގެ ސަބަބުން ހަތަރު މެންބަރުން ސްރީލަންކާ އަށް ވަޑައިގެން އެގައުމުން "ހިމާޔަތް ހޯދާފައިވާ ކަމަށެވެ."\nއިލެކްޝަން ކޮމިޝަންގެ ނައިބު ރައީސް އަމްޖަދު މުސްތަފާ އާއި ކޮމިޝަންގެ މެންބަރުން ކަމަށްވާ، އިސްމާއިލް ހަބީބް އަބްދުލްރަހުމާނާއި، އަހްމަދު އަކްރަމާއި، އަލީ ނަޝާތު މިހާރު ތިއްބެވީ އަވައްޓެރި ސްރީލަންކާގައެވެ.\nކަމާލުއްދީނަށް ޕާޓީ އުފައްދަން ހުއްދަ ލިބިއްޖެ\nއޮކްޓޯބަރ 9, 2018 13:10\nހެދުނު ގޯސަ ގަނޑު ފޅަ އަރާފާނެތީ ބިރުން\nއޮކްޓޯބަރ 9, 2018 13:12\nލަންކާ ނޫސް ދިވެހިބަހަށް ތަރުޖަމާކުރުކުމުގެ މައްސަލަ އަކަށް ތިވާނީ. މީ އަބުރުގެ ދައުވާ ކުރެވޭވަރުގެ ކުށެއްބާ؟\nއޮކްޓޯބަރ 9, 2018 13:16\nއާން! ލިބުނު ލާރިތައް ހިފައިގެން ޤައުމީ ޖިހާދެއްކުރަން ލަންކާއަށް ދިޔައީ!\nއޮކްޓޯބަރ 9, 2018 13:19\nކޮންމެ ބަޔަކަށް ވެސް އަމިއްލަ ކަންކަމުގައިވެސް ބޭރުގައުމުތަކަށް ދިއުމުގެ މިނިވަންކަމަކީ ލިބިގެންވާ ޙައްޤެއް.\nއޮކްޓޯބަރ 9, 2018 13:27\nބަލަގަ ކަލޭމެން ބުނީމެއްނު އީސީއޭ ކިޔައިގެން ދޮގުވާހަކަ ފަތުރާ ފަރާތްތަކާ ދެކޮޅަށް ޤާނޫނީ ފިޔަވަޅުއަޅާނަމޭ! އެއީ ދޮގު ވާހަކައެއްކަމަށް ވަނީވިއްޔާ ލަންކާއާ ދެކޮޅަށް ފިޔަވަޅުއަޅަންވީނު! ނޫނީ ބާރަށް އަތްޖަހައި!!!!!!\nއަކުރަމު ތިޔަގޮތައް ބުނާއިރު ކޮމިޝަންގެ ރައީސް އަހުމަދު ޝަރީފު އީޔޫގެ ސަފީރާ ބައްދަލުކުރިއިރު ވިދާޅުވެފައިވަނީ4މެންބަރުން ލަންކާއަށް ދިޔައީ މަރުގެ އިންޒާރު ދޭތީކަމަށެވެ. ނަމަވެސް މިހާރު އަކުރަމު ތިޔަބުނީ އާއިލީ މައްސަލަތަކަކާހުރެ ލަންކާއަށް ދިޔަކަމަށް! ހައްތާވެސް ދޮގު އެއްދޮގު ހަދައިފިއްޔާ ހާސްދޮގު ހަދަންޖެހޭނެ! މިއީވެސް ކޮމިޝަންގެ ނަޒާހަތްތެރިކަން ނެތްކަން ހާމަކޮށްދޭ ކަމެއް!\nއޮކްޓޯބަރ 9, 2018 14:06\nތި ވާނީ ރާޖަޕަކްސާމެން 2020 ރެޑީވާން މިކޮޅު އިލެކްޝަން ކޮމިޝަންގެ ކުދިން ކޮޅެއް ހޯދާލަނީކަމައް..\nއޮކްޓޯބަރ 10, 2018 14:13\nއަންނި ވެސް ބޭރަށް ދިޔައި ހިމާޔަތް ހޯދާކައް ނުން. ހިތުން އެކަމް އާހިރަތުގަ ވީ ކިހިނެއް..ތީ ދިވެހިން ނޭ ބުރޯ


AstraZeneca ge covid vaccine jehun huttaali qaumuthakuge adhadhu 12 ah araifi - vNews.mv\nއެސްޓްރަޒެނެކާގެ ކޮވިޑް ވެކްސިންޖެހުން ހުއްޓާލި ގައުމުތަކުގެ އަދަދު 12 އަށް އަރައިފި\nސައިފް އަޒްހަރު 15 March 2021, 20:09\nއޮކްސްފޯޑް/އެސްޓްރަޒެނެކާގެ ކޮވިޑް-19 ވެކްސިން ޖެހުން ވަގުތީގޮތުން ހުއްޓާލި ގައުމުތަކުގެ އަދަދު 12 އަށް އަރައިފިއެވެ.\nވެކްސިންޖެހި ބައެއް މީހުންނަށް ބްލަޑް ކްލޮޓް ނުވަތަ ލޭގައި ގަނޑުލޭކޮޅު އުފެދުމާއި، ސިއްހީ އެހެންވެސް ބައެއް މައްސަލަތައް ދިމާވަމުންދާ ކަމުގެ ރިޕޯޓްތަކާ ގުޅިގެން މިހާތަނަށް އެސްޓްރަޒެނެކާގެ ވެކްސިން ޖެހުން ހުއްޓާލި ގައުމުތަކުގެ ތެރޭގައި ގިނައީ ޔޫރަޕްގެ ގައުމުތަކެވެ.\nޔޫރަޕުން މި ލިސްޓަށް އެންމެފަހުން އިތުރުވެފައިވަނީ ނެދަރލޭންޑްސްއެވެ.\nތަފާތު އެކި ސިއްހީ ކަންބޮޑުވުންތަކާ ގުޅިގެން އެސްޓްރަޒެނެކާގެ ވެކްސިން އަދި އެސްޓްރަޒެނެކާގެ ބައެއް ބެޗްތަކުގެ ވެކްސިން ޖެހުން ވަގުތީގޮތުން ހުއްޓާލި ގައުމުތަކުގެ ތެރޭގައި ހިމެނެނީ، އޮސްޓްރިއާ، ނޯރވޭ، ޑެންމާކް، އައިސްލޭންޑް، ރޫމޭނިއާ، ތައިލެންޑް، ޑިމޮކްރަޓިކް ރިޕަބްލިކް އޮފް ކޮންގޯ، ބަލްގޭރިއާ، އިޓަލީ، އަޔަރލޭންޑް، ނެދަރލޭންޑްސް އަދި އިންޑޮނޭޝިޔާއެވެ.\nއިންޑޮނޭޝިޔާގެ ހެލްތު މިނިސްޓަރ މިއަދު ވިދާޅުވީ، ޔޫރަޕުން ވެކްސިންޖަހާ ބައެއް މީހުންގެ ލޭގައި ގަނޑުލޭކޮޅު އުފެދޭކަމުގެ ރިޕޯޓްތަކާ ގުޅިގެން އެ ގައުމުގައި އެސްޓްރަޒެނެކާގެ ވެކްސިން ޖެހުން ފަސްކޮށްފައިވާ ކަމަށެވެ.\nކޮވެކްސް ފެސިލިޓީގެ ތެރެއިން އިންޑޮނޭޝިޔާއަށް 1.1 މިލިއަން ޑޯޒްގެ ވެކްސިން ގެންގޮސްފައި ވެއެވެ. އަދި ކުރިއަށްއޮތް2މަސްތެރޭ އިތުރު 10 މިލިއަން ޑޯޒް ގެންދިއުމަށްވެސް ހަމަޖެހިފައި ވެއެވެ.\nއިންޑޮނޭޝިޔާގެ ހެލްތު މިނިސްޓަރ ބުޑީ ގުނާޑީ ސަޑިކިން ވިދާޅުވީ، އެ ވެކްސިން އިންޑޮނޭޝިޔާގައި ޖަހަން ފަށާނީ ދުނިޔޭގެ ސިއްހަތު ޖަމްއިއްޔާގެ ކޮންފަމޭޝަން ލިބުމުން ކަމަށް، އިންޑޮނޭޝިޔާގެ ފޫޑް އެންޑް ޑްރަގް އޭޖެންސީން ނިންމާފައިވާ ކަމަށެވެ.\nނެދަރލޭންޑްސްގައި ވެކްސިންޖެހި މީހުންގެ ތެރެއިން 10 މީހަކަށް ސީރިއަސް ސައިޑްއިފެކްޓްސްގެ މައްސަލަ ދިމާވެފައިވާ ކަމަށް ވެއެވެ. ނަމަވެސް، ބްލަޑް ކްލޮޓްގެ މައްސަލައެއް ރިޕޯޓްކޮށްފައި ނެތްކަމަށް ވެއެވެ.\nއަޔަރލޭންޑުން އެސްޓްރަޒެނެކާގެ ވެކްސިން ޖެހުން މެދުކަނޑާލީ، އެ ވެކްސިން ޖެހި ނޯރވޭގެ ބައެއް މީހުންގެ ލޭގައި ގަނޑުލޭކޮޅު އުފެދުމުގެ މައްސަލަތައް ދިމާވެ އަދި ނޯރވޭއިން ފަހުން ލިބުނު އިތުރު އައު މައުލޫމާތަކާ ގުޅިގެން ރައްކާތެރި ފިޔަވަޅެއްގެ ގޮތުން ކަމަށް ބުނެފައި ވެއެވެ.\nއަޔަރލޭންޑުން އެސްޓްރަޒެނެކާގެ ވެކްސިންޖެހުން ހުއްޓާލީ އަޔަރލޭންޑްގެ ނޭޝަނަލް އިމިއުނައިޒޭޝަން އެޑްވައިޒަރީ ކޮމިޓީން އެކަމަށް ރެކޮމެންޑް ކުރުމާ ގުޅިގެންނެވެ.\nއިޓަލީގައި، އެސްޓްރަޒެނެކާގެ ވެކްސިން ޖެހުން އިއްޔެ ހުއްޓާލާފައިވަނީ، އިޓަލީގެ އުތުރުގެ ޕީޑެމޯ ރީޖަނުގައެވެ. ޕީޑެމޯއިން ޖެހުން ހުއްޓާލީ އެސްޓްރަޒެނެކާގެ ވަކި ބެޗެއްގެ ވެކްސިނެވެ.\nއޭގެކުރިން، އިޓަލީގެ މެޑިސިންސް އޮތޯރިޓީންވަނީ އެސްޓްރަޒެނެކާ ވެކްސިންގެ ވަކި ބެޗެއް އެއްކޮށް މަނާކޮށްފައެވެ.\nއިޓަލީގައި ވެކްސިންގެ ބައެއް ބެޗްތައް ބޭނުންކުރުން މަނާކޮށްފައިވަނީ، ވެކްސިން ޖެހިފަހުން ބައެއް މީހުން މަރުވެފައިވާތީ އެކަން ތަހްގީގު ކުރުމަށެވެ.\nބަލްގޭރިއާއިން މިދިޔަ ހުކުރު ދުވަހުން ފެށިގެން އެސްޓްރަޒެނެކާގެ ވެކްސިން ޖެހުން ހުއްޓާލާފައިވަނީ، ވެކްސިން ޖެހިތާ މާ ގިނައިރެއް ނުވަނީވެސް އުމުރުން 57 އަހަރުގެ އަންހެނަކު މަރުވުމާ ގުޅިގެން، އެކަން ތަހްގީގު ކުރުމަށެވެ.\nޑީއާރް ކޮންގޯއިން އެސްޓްރަޒެނެކާގެ ވެކްސިން ޖެހުން ފަސްކުރީ، އެ ވެކްސިނާމެދު ޔޫރަޕްގައި އުފެދެމުންދާ ކަންބޮޑުވުންތަކާ ގުޅިގެންނެވެ. ކޮވެކްސް ފެސިލިޓީގެ ދަށުން ކޮންގޯއަށް 1.7 މިލިއަން ޑޯޒްގެ ވެކްސިން ގެންގޮސްފައި ވެއެވެ.\nޔޫރަޕުން ބޭރުން، އެސްޓްރަޒެނެކާގެ ވެކްސިން ޖެހުން ފަސްކުރަން ނިންމި ފުރަތަމަ ގައުމަކީ ތައިލެންޑެވެ.\nރޫމޭނިއާއިން ހުއްޓާލީ، އިޓަލީގައިވެސް މައްސަލަ ޖެހިގެންއުޅޭ ވެކްސިންގެ ބެޗެވެ.\nއައިސްލެންޑާއި، ޑެންމާކާއި، ނޯރވޭއިން އެސްޓްރަޒެނެކާގެ ވެކްސިން ޖެހުން ހުއްޓާލާފައިވަނީ މިމަހުގެ 11 ވަނަ ދުވަހުއެވެ. ޑެންމާކުން ވެކްސިން ޖެހުން ހުއްޓާލީ ދެހަފްތާއަށެވެ.\nޔޫރަޕާއި، ދުނިޔޭގެ އެހެން ބައެއް ގައުމުތަކުން އެސްޓްރަޒެނެކާގެ ވެކްސިން ޖެހުން ހުއްޓާލުމާއި، އަދި ދުނިޔޭގެ ބައެއް ގައުމުތަކުން އެ ވެކްސިނާމެދު ކަންބޮޑުވުން ފާޅުކުރަމުން ގެންދާއިރު، ދުނިޔޭގެ ސިއްހަތު ޖަމްއިއްޔާއާއި، ޔޫރަޕިއަން މެޑިސިންސް އޭޖެންސީ އަދި އެސްޓްރަޒެނެކާ ކުންފުނިންވެސް ވަނީ، ވެކްސިންގައި އެއްވެސް މައްސަލައެއް ނެތްކަމަށް ބުނެފައެވެ.\nބައެއް މީހުންނަށް ދިމާވާ ލޭގައި ގަނޑުލޭކޮޅު އުފެދުމާއި ވެކްސިނާ އެއްވެސް ގުޅުމެއް ނެތްކަމަށްވެސް ބުނެފައި ވެއެވެ.\nއެސްޓްރަޒެނެކާއިން އިއްޔެ ވަނީ، އެ ކުންފުނީގެ ވެކްސިން ޖަހާފައިވާ މީހުން ރިވިއުކުރުމަށް ކުރި މަސައްތުގެ ނަތީޖާ ހާމަކޮށްފައެވެ.\nއެ ކުންފުނިން ތަރައްގީކޮށްފައިވާ ވެކްސިން ޖަހައިގެން ބްލަޑް ކްލޮޓް އުފެދުމުގެ ރިސްކް އިތުރުވާންވީ އެއްވެސް ހެއްކެއް ފެނިފައި ނުވާކަމަށްވެސް ބުނެފައި ވެއެވެ.


ފިރާގަށް އެމްޑީޕީގެ ޗެއަރޕާސަން މަރުހަބާ ވިދާޅުވެއްޖެ – Maldivian Democratic Party\nހޮނިހިރު ދުވަހު ބޭއްވި ލޯކަލް ކައުންސިލް އިންތިޚާބުގެ2ބައި އިލެކްޝަންގެ ތެރެއިން އދ.ހަންޏާމީދޫ ކައުންސިލްގެ ބައި އިލެކްޝަން ކާމިޔާބުކުރެއްވި އެރަށު ޝަބްނަމީގޭ އަހުމަދު ފިރާގަށް އެމްޑީޕީގެ ޗެއަރޕާސަން ރީކޯ މޫސާ މަނިކު މަރުހަބާ ވިދާޅުވެއްޖެ އެވެ.\nފިރާގު ހޯއްދެވި ކާމިޔާބީ ފާހަގަކޮށް މަރުހަބާ ވިދާޅުވަމުން މޫސަ ވިދާޅުވީ ހަންޏާމީދޫ އިން އެމްޑީޕީއަށް ލިބިފައިވަނީ ވަރަށް ބޮޑު ކާމިޔާބީއެއް ކަމަށާއި، އެ ކަމަށް ޓަކައި އިންތިޚާބު ކާމިޔާބުކުރެއްވި ފިރާގަށް މަރުހަބާ ވިދާޅުވާ ކަމަށެވެ. އަދި އެމްޑީޕީއަށް މި ގޮނޑި ކާމިޔާބުކޮށްދިނުމަށް މަސައްކަތް ކޮށްދެއްވި ހުރިހާ ފަރާތްތަކަށާއި، ޚާއްސަކޮށް ހަންޏާމީދޫގެ ރައްޔިތުންނަށް ވަރަށް ބޮޑަށް ޝުކުރުއަދާކުރައްވާ ކަމަށް ވިދާޅުވިއެވެ.\n” ހަގީގަތުގައި މި ކާމިޔާބީން ރަމްޒުކޮށްދެނީ ހަންޏާމީދޫގެ ރައްޔިތުން ބަޣާވާތާއި ދެކޮޅު ކަމާއި، އެ ރައްޔިތުންނަކީ ސިޔާސީ ގޮތުން ވަރަށް ދުރުވިސްނޭ، ހިކުމަތްތެރިކަމާ އެކު ގޮތް ކަނޑައަޅާ ބައެއް ކަން. 2008 ގެ ރިޔާސީ އިންތިޚާބުގެ ފުރަތަމަ ބުރުން އަޅުގަނޑުމެންނަށް އެންމެ9ވޯޓު ލިބުނު ރަށަކުން އޭގެ ގާތްގަނޑަކަށް3އަހަރު ފަހުން 190 ވޯޓު ލިބުމަކީ ހަގީގަތުގައި ވެސް ވަރަށް ބޮޑު ކާމިޔާބީއެއް.” މޫސަ ވިދާޅުވިއެވެ. ” މި ކާމިޔާބީ ފާހަގަކޮށް އިންތިޚާބު ކާމިޔާބުކުރެއްވި ފިރާގަށް، އެމްޑީޕީގެ އިސްވެރިންނާއި މެންބަރުންގެ ނަމުގައި އަޅުގަނޑު މަރުހަބާ ދަންނަވަން. އަދި އެމްޑީޕީއަށް މި ގޮނޑި ކާމިޔާބުކޮށްދިނުމަށް މަސައްކަތްކޮށްދެއްވި ހުރިހާ ފަރާތްތަކަށް ޚާއްސަކޮށް ހަންޏާމީދޫގެ ލޮބުވެތި ރައްޔިތުންނަށް ޝުކުރުދަންނަވަން”


ނިއުޒީލެންޑްގެ މަޖިލީހަށް ދިވެހި ކަނބަލެއް ނިއުޒީލެންޑްގެ މަޖިލީހަށް ދިވެހި ކަނބަލެއް\nނިއުޒީލެންޑްގެ މަޖިލީހަށް ދިވެހި ކަނބަލެއް\nނިއުޒީލެންޑްގެ ޤާނުނު ހަދާ މަޖިލީހުން ގޮނޑިއެއް ކާމިޔާބުކުރެއްވި ޑރ. އައިޝާ ވެރޯލް.\nނިއުޒީލެންޑްގެ ގާނޫނު ހަދާ މަޖިލީހަށް ދިވެހި އަންހެން ކަނބަލެއް އިންތިޚާބު ވެޑައިގެންފިއެވެ. އެ ޤައުމުގެ މަޖިލީހަށް ވާދަކުރައްވާ ގޮނޑި ކާމިޔާބުކުރެއްވި ދިވެހި ކަނބަލަކީ ޑރ. އައިޝާ ވެރޯލްއެވެ.\nއެކަމަނާ އިންތިޙާބުގައި ވާދަކުރައްވާފައިވަނީ ނިއުޒީލޭންޑްގެ ބޮޑުވަޒީރުކަމަށް ދެވަނަ ދައުރަކަށް އިންތިޙާބުވެޑައިގެންނެވި ޖަސިންދާ އާޑެންގެ ލޭބާ ޕާޓީންނެވެ. ފުރަތަމަ ފަހަރަށް މަޖިލީހަށް ވާދަކުރައްވާ ޑރ އައިޝާ ކާމިޔާބުކުރެއްވީ އެކަމަނާ ދިރިއުޅުއްވާ ވެލިންޓަން ދާއިރާގެ ގޮނޑިއެވެ.\nޑރ. އައިޝާ ވެރޯލް ނިއުޒީލޭންޑްގެ ބޮޑުވަޒީރުކަމަށް ދެވަނަ ދައުރަކަށް އިންތިޙާބުވެޑައިގެންނެވި ޖަސިންދާ އާޑެންއާއި އެކު.\nޑރ އައިޝާ ވެރޯލްއަކީ ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދުގެ ދެބެންގެ ދެ ދަރި ބޭކަނބަލެކެވެ. ދިވެހި މަންމައަކާއި ނިއުޒިލެންޑް ބައްޕައަކަށް އުފަން ޑރ އައިޝާގެ އަތުގައި ދެ ޤައުމުގެ ޕާސްޕޯޓްވެސް އޮވެއެވެ.\nސިއްހީ ދައިރާއިން ތައުލީމު ހާސިލކުރައްވާފައިވާ ޑރ އައިޝާ ވެރޯލް މަސައްކަތް ކުރައްވަމުން ގެންދަވަނީ ނިއުޒީލެންޑްގެ ވެލިންޓަން ހޮސްޕިޓަލްގެ ޑޮކްޓަރެއްގެ ގޮތުގައެވެ. ޑރ އައިޝާ ވަނީ އައިޖީއެމްއެޗްގައިވެސް މީގެކުރިން މަސައްކަތް ކުރައްވާފައެވެ.\nނިއުޒީލެންޑްގެ ޤާނޫނު ހަދާ މަޖިލީހުގެ 120 ގޮނޑީގެ ތެރެއިން 64 ގޮނޑިވަނީ ލޭބާ ޕާޓީއަށް ޔަޤީންވެފައެވެ. މިއީ 1996ވަނަ އަހަރުގެ ފަހުން އެއް ޕާޓީއަކުން ޤާނޫނު ހަދާ މަޖިލީހުގެ އެހާ ގިނަ ޢަދަދެއްގެ ގޮނޑި ކާމިޔާބުކުރި ފުރަތަމަ ފަހަރެވެ. އިތުރު ޕާޓީއަކާއި އިއްތިހާދު ހެދުމެއް ނެތި ސަރުކާރު ޤާއިމުކުރުމުގެ ފުރުޞަތު ބޮޑުވަޒީރު ޖަސިންދާ އާޑެންގެ ލޭބާ ޕާޓީން މިވަނީ ހޯދާފައެވެ.


Covid-19:4vana hafthaa akah sarukaaru ge office thah bandu | Mihaaru\nކެބިނެޓުގެ ބައްދަލުވުމެއް ކުރިއަށް ދަނީ. --ފޮޓޯ:ރައީސް އޮފީސް\n08 އެޕްރީލް 2020 - 20:19 39 comments\nހަތަރު ވަނަ ހަފުތާއަކަށް ސަރުކާރު ބަންދުކުރީ ދުނިޔޭގައި މިހާރު ހަލުވިކަމާ އެކު ފެތުރެމުންދާ ކޮވިޑް-19 ރާއްޖޭގައި ފެތުރިގެން ހިނގައިދާނެތީ އާއި ރާއްޖޭގައި މިބަލި ޖެހޭ މީހުންގެ އަދަދު އިތުރުވުމުގެ ފުރުސަތު ބޮޑުކަމަށް ބެލެވޭކަމަށް ނޭޝަނަލް އިމަޖެންސީ އޮޕަރޭޝަންސް ސެންޓަރުގެ ޓެކްނިކަލް އެޑްވައިޒަރީ ގްރޫޕް (ޓެގް) އިން ދެއްވާފައިވާ ފަންނީ ލަފަޔާއި އިރުޝާދަށް ރިއާޔަތް ކުރެއްވުމަށް ފަހު ރައްކާތެރިކަމުގެ ފިޔަވަޅެއްގެ ގޮތުންނެވެ.\nއަންނަ ހަފްތާގައި ސަރުކާރު ބަންދު ނަމަވެސް ކޮންމެހެން ކުރަންޖެހޭ މަސައްކަތްތައް ކަމާބެހޭ މުވައްޒަފުންނަށް ގޭގައި ތިބެގެން ކުރެވޭނެ އިންތިޒާމު އޮފީސްތަކުން ހަމަޖެއްސެވުމަށާއި، ކޮންމެހެން ދޭންޖެހޭ ޚިދުމަތެއް ނުވަތަ ކޮންމެހެން ކުރަންޖެހޭ މަސައްކަތެއް ކުރުމަށް އޮފީސް ހުޅުވަންޖެހިއްޖެ ހިނދެއްގައި، އޮފީސް ހުޅުވައިގެން، ވީހާވެސް މަދު މުވައްޒަފުން ނެރެެގެން އެ މަސައްކަތެއް ކުރުމަށް ރައީސް ވަނީ އަންގަވައިފަ އެވެ. ސަރުކާރުގެ އިދާރާތަކުން އޮންލައިންކޮށް ދެއްވެން ހުރި ހުރިހާ ޚިދުމަތެއް އޮންލައިންކޮށް ދިނުމަށް ރައީސް ވަނީ އެދިވަޑައިގެންފަ އެވެ.\nކޮވިޑް-19 ކޮންޓްރޯލް ކުރުމަށް އަޅާ އެންމެ މުހިންމު ފިޔަވަޅަކީ، އެންމެން ވެސް ގޭގައި މަޑުކުރުން ކަމަށްވާތީ، އެކަމަށް މި ދަނޑިވަޅުގައި އެންމެން ވެސް ވަރަށް ޚާއްސަ ސަމާލުކަމެއް ދެއްވުމަށް ރައީސުލް އެދިވަޑައިގެންނެވި އެވެ. އަދި ކޮންމެހެން މުހިއްމު ޒަރޫރީ ބޭނުމަކަށް ނޫނީ ގެއިން ބޭރަށް ނުނިކުމެ ގޭގައި މަޑުކުރުމަކީ، މި ރޯގާ އިން ރައްކާތެރިވުމަށް އެޅޭ އެންމެ މުހިއްމު އެއް ފިޔަވަޅު ކަމަށް ރައީސް ފާހަގަކުރެއްވި އެވެ.\nއިތުރު ލިޔުންތައް ދިވެހި ސަރުކާރު ސިވިލް ސާވިސް ސްކޫލް ޔުނިވާސިޓީ ސިވިލް ސާވަންޓުން ރައީސް އިބްރާހިމް މުހައްމަދު ސޯލިހް ސިއްހަތު


Mi faharu Chuttee gai konmehen ves Meedhoo Eco Garden balaalan vaane - AO News\nމިފަހަރު ޗުއްޓީގައި ކޮންމެހެންވެސް މީދޫ އިކޯ ގާޑަން ބަލާލަންވާނެ!\nއައްޑޫ ސިޓީ މީދޫ މަތިކިޅީގައި ހަދަމުންދާ އިކޯ ގާޑަން އަކީ ގުދުރަތީ ރީތިކަމުން ފުރިގެންވާ ހިތްގައިމު ސަރަހައްދެކެވެ. ބަލާލި ކޮންމެ ދިމާލަކުން ފެންނަނީ ފެހިކަމާއި ރީތިކަމެވެ. މީދޫ މަތިކިޅި ސަރަހައްދަކީ ކުރީ ޒަމާނުގައި މީރު ފެނުގެ އެތައް ފެންގަނޑެއް އޮތް ބޮޑު ކުޅިއެކެވެ. އެހެންނަމަވެސް އެ ފެންގަނޑުތަކުގެ ބޮޑު ބައިވަނީ ޗަސްބިމަކަށް ބަދަލުވެފައެވެ. އެސަރަހައްދަކީ ދިވެހިރާއްޖޭގެ ތިމާވެށި ރައްކާތެރިކޮށް ދެމެހެއްޓުމާބެހޭ ގާނޫނުގެ ދަށުން 2020ވަނަ އަހަރުގެ ސެޕްޓެމްބަރު 22ވަނަ ދުވަހު ހިމާޔަތްކޮށްފައިވާ ސަރަހައްދެކެވެ.\nއައްޑޫ މީދޫ މަތިކިޅި ސަރަހައްދު ހިމާޔަތް ކުރުމުގެ މަސައްކަތް ރަސްމީކޮށް ފެށިގެންދިޔައީ 02 ޑިސެމްބަރު 2017ގައެވެ. ރަށުގެ ބޮޑުބައެއްގެ ގޮތުގައި ހިމެނޭ، އެހެންނަމަވެސް ގެއްލިފައިވާ ގުދުރަތީ މާހައުލުގެ އުފާ ރަށުގެ ރައްޔިތުންނަށާއި، ރަށަށް ޒިޔާރަތްކުރާ ފަރާތްތަކަށް ހޯދައިދިނުމުގައި އެންމެ އިސް ދައުރެއް އަދާކުރީ ދޯދި މުހައްމަދު ސަލާހާއި، ފަނާރު އަބްދު ﷲ ޒުހުރީ އަދި ރޯޝަނީގެ ސިޔާދު އަހްމަދުގެ އިސްނެގުމާ އެކު ރަށުގެ ޒުވާނުންގެ ވެސް އެހީތެރިކަމާއެކުގައެވެ.\nމިހާރުވެސް ކޮންމެ ދުވަހަކު ގިނަ ބަޔަކު މިތަނަށް ޒިޔާރަތްކުރޭ\nމި ސަރަހައްދު ހިމާޔަތްކުރުމަށްޓަކައި އެންމެ ފުރަތަމަ ކުރެވުނު މަސައްކަތަކީ ފެންގަނޑު ތެރޭގައި ހުރި ކުނިބުޏްނާއި ކާފަރުބުރު ފަދަ ވިނަތައް ސާފުކޮށް ރީތި ކުރުމާއި ފެންގަނޑު ވަށައިގެން ހިނގޭނެ ގޮތަށް ވޯލްކުވޭ ހެދުމެވެ. ގިނަ ބައެއްގެ އެހީތެރިކަމާއެކު ފެށިގެން ދިޔަ މި މަސައްކަތުގެ ނަތީޖާވެސް ރަނގަޅެވެ. އެތެއް ޒަމާނެއް ވަންދެން ގެއްލިފައި އޮތް މި ރީތި ސަރަހައްދުގެ އުފާ މީދޫ ރައްޔިތުންގެ އިތުރުން އެތަނަށް ޒިޔާރަތްކުރާ އެންމެންނަށްވެސް ލިބިގެން ދިޔައެވެ.\nމަތިކިޅި ސަރަހައްދު ހިންގާ ބެލެހެއްޓުން އައްޑޫ ސިޓީ ކައުންސިލާއި 05 ޖޫން 2021 ގައި ހަވާލުކޮށްފައިވާއިރު، މިހާރުވެސް އެ ސަރަހައްދުގައި ތަރައްޤީކުރަމުންދާ އިކޯ ގާޑަންގެ ހުރިހާ މަސައްކަތެއް ބަލަހައްޓަމުން ދަނީ އެ ސަރަހައްދުގެ ރީތިކަން ދިވެހިންނަށް ދައްކާލި ޓީމުންނެވެ.. މިހާރުވެސް އެ ސަރަހައްދުގެ މަސައްކަތް މުހައްމަދު ސަލާހުގެ ބެލުމުގެ ދަށުން، ކުރިއަށްދާއިރު، މީގެކުރިން އެ ސަރަހައްދަށް ދިއުމަށް ގިނަ ބަޔަކަށް ދިމާވަމުން ދިޔަ ދަތިތައްވެސް މި ވަނީ ހައްލުއެވެ. މީ މަސައްކަތުގައި އިސްކޮށް ހަރަކާތްތެރިވާ ފަރާތްތަކުގެ ބުރަ މަސައްކަތާއި އެކު ޔުނެސްކޯގެ ގްރީންފަންޑްގެ އެހީތެރިކަން ލިބި މި ސަރަހައްދު މިހާރު ވަނީ ވަރަށް ބޮޑަށް ބަދަލުކޮށްލާފައެވެ.\nއިކޯ ގާޑަން އާއި ހަމައަށް ދެވޭނެ ވޯލްކްވޭ އެއް ހެދުމުގެ މަސައްކަތް މިހާރުވެސް ކުރަމުން އަންނައިރު، މިހާރު އެ ސަރަހައްދުގެ މަންޒަރުވަނީ މީގެ ކުރި އާއި އަޅާ ބަލާއިރު ވަރަށް ބޮޑަށް ބަދަލުވެފައެވެ. މިހާރު އެ ސަރަހައްދު ކުރިއަށްވުރެ ފުރިހަމަވެފައި ރީއްޗެވެ. އިކޯ ގާޑަންގެ ވޯލްކްވޭ ބަދަލުކޮށް، ކުޑަ ދެ ބްރިޖާއި އެކު އިށީންނާނެ ބެންޗުތައްވެސް ވަނީ ޖަހާފައެވެ.\nމިއީ މިފަހަރު ޗުއްޓީގައި އައްޑޫ ސިޓީ މީދޫ އަށް ޒިޔާރަތްކުރާ ކޮންމެ މީހަކުވެސް އެތަނުގެ ރީތިކަމާއި ފުރިހަމަކަން ބަލާލުމަށް އެންމެ އެކަށީގެންވާ އެއް ތަނެވެ. ރީތި ފޮޓޯތަކާއި، ރީތި ވީޑިއޯތައް ނަގާލުމަށް އިކޯ ގާޑަން މިހާރު ވަނީ ފައްކާވެފައެވެ. އެކަމަކު މިތަނަށް ޒިޔާރަތްކުރާ އެންމެންވެސް ހާއްސަ ސަމާލުކަމެއް ދޭންޖެހޭ އެއްކަމަކީ އެ ސަރަހައްދަށް ކުނި ނޭޅުމާއެކު، ގުދުރަތީ ރީތިކަން ގެއްލިދާފަދަ އަމަލުތަކުން ދުރުވުމެވެ. އަދި އެ ސަރަހައްދުގައި ކޮށްފައިވާ މަސައްކަތްތަކަށް ގެއްލުން ނުދީ އެ ސަރަހައްދުގައި އުފާކޮށް މަޖާކޮށްލުމެވެ.\nއައްޑޫ ސިޓީ މީދޫއިކޯ ގާރޑަން\nއައްޑޫ ސިޓީ މީދޫގައި މިސްކިތެއް އިމާރާތްކުރުމުގެ މަސައްކަތްކޮށްދޭނެ ފަރާތެއް ހޯދަނީ\nމީދޫގައި ‘ސްޕޮންސަރ’ އެއް ނެތި ތިބި ބިދޭސީން ‘ސްޕޮންސާރ’ ކުރުމުގެ ފުރުސަތު!


ނުރައްކާތެރި ޙަމަލާތައްދީ މީހުން މެރުން ދުވަހަކުވެސް ނުދާ މިންވަރަށް މި ސަރުކާރު އައިފަހުން އެކަންގޮސް، މުޖުތަމައުގައި ރައްކާތެރިކަން ޤާއިމުކުރުމަށް ނުކުޅެދިފައިވާތީ އެކަން ކުށްވެރިކުރުން – Maldivian Democratic Party\nނުރައްކާތެރި ޙަމަލާތައްދީ މީހުން ގަތުލުކުރަމުންދިއުން ރާއްޖޭގައި ދުވަހަކުވެސް ނުދާ މިންވަރަށް ޢަބްދުﷲ ޔާމިންގެ ސަރުކާރު އައިފަހުން އެކަންގޮސް، މުޖުތަމައުގައި ރައްކާތެރިކަން ޤާއިމުކުރުމަށް ނުކުޅެދިފައިވާތީ އެކަން ދިވެހިރައްޔިތުންގެ ޑިމޮކްރެޓިކް ޕާރޓީ (އެމް.ޑީ.ޕީ) އިން އެންމެ ހަރުއަޑުން ކުށްވެރިކުރަމެވެ.\nމިގޮތުން މާލޭގެ މަގެއްގެ މަތީގައި ރޭގައި ދިން ޙަމަލާއަކުން ވެސް ޒުވާނެއްގެ ފުރާނަ ވަނީ ދުއްވާލާފައެވެ. މިއީ ޢަބްދުﷲ ޔާމިންގެ ސަރުކާރު އައިފަހުން އެކިއެކި ޙަމަލާތަކުން މަރާލެވުނު 26 ވަނަ މީހާއެވެ. އަދި މިއީ ސަރުކާރެއް އޮއްވައި ރާއްޖޭގައި މީހުން މެރުމުގެ ޖަރީމާތައް ހިނގުމުގެ ރެކޯޑު އަދަދެކެވެ.\nމި ފަދަ ގިނަ ޤަތުލުތައް ހިންގާފައިވަނީ ޢާންމު ތަންތާނގައި މީހުންގެ ލޯކުރިމަތީގައިކަމަށް ވެފައި، މައްސަލައެއް ސާބިތުކުރުމަށް ލިބޭނޭ އެންމެ ހަރުދަނާ ހެއްކާއި ޤަރީނާތައް ލިބިދެވޭގޮތަށްކަމަށް ވީނަމަވެސް، އެފަދަ މައްސަލަތަކުގައި އިންސާފު ޤާއިމުކުރުމުގައި މުޅި ދައުލަތް ނުކުޅެދިފައިވާކަން ކަންބޮޑުވުމާއެކު ފާހަގަކުރަމެވެ.\nމީހުން ޤަތުލުކުރުމުގެ ޖަރީމާތައް ހިންގުން މިދަރަޖައަށް ޢާންމުވެ، ފުޅާވެގެން ގޮސްފައިވަނީ ޢަބްދުﷲ ޔާމިންގެ ސަރުކާރުގެ ފަސާދަވެރިކަމުގެ ސަބަބުން ނުރައްކާތެރި މުޖުރިމުންނަށް ހިމާޔަތް ލިބިގެންވާކަން އެ މުޖުރިމުންނަށް ޔަޤީންވާތީކަމުގައި ދެކެމެވެ. ހަމަ އެފަދައިން ދިފާއީ ޚިދުމަތްތަކާއި ޕްރޮސެކިޔުޓަރ ޖެނެރަލް އާއި ކޯޓުތަކާއި އަދި މުޅި ޖިނާޢީ ޢަދުލުގެ ނިޒާމުގެ ބޭނުން ސިޔާސީ ކަންކަން ޙާޞިލުކުރުމަށް ނަހަމަ ގޮތުގައި ހިފައި، އެކަމަށް ހުރިހާ ވަސީލަތްތަކާއި ވަގުތުތަކެއް ދުއްވާލުމުގެ ސަބަބުން، މުޖުތަމައުގެ ސަލާމަތާއި ރައްކާތެރިކަމަށް ދޭންޖެގޭ އަހަމިއްޔަތުކަން އެ މުވައްސަސާތަކުގެ ނަޒަރުގައި ކުޑަވެފައިވުމުންނެވެ.\nއެކަމުގެ އެއް ހެއްކަކީ، ޔާމިން ރަޝީދު އަނިޔާވެރިގޮތެއްގައި މަރާލާފައި ވަނީ ވެސް އޭނާއަށް ތަކުރާރުކޮށް މަރުގެ އިންޒާރުތައް ދީފައިވާކަން އެކި ފަހަރުގެ މަތިން ފުލުހުންނަށް ރިޕޯރޓުކޮށްފައިވަނިކޮށް، އެ މައްސަލަ ބެލުމަށް އިޙުމާލުވެ އޭނާއަށް ރައްކާތެރިކަން ނުދީވަނިކޮށެވެ. ހަމައެފަދައިން ނޫސްވެރިޔާ އަޙްމަދު ރިޟްވާނު ވަގަށް ނެގި މައްސަލައަކީ، ތަޙްޤީޤަކަށް ލިބޭނޭ އެންމެ ފުރިހަމަ ލީޑު ލިބިފައިވާ، އަދި ވިޑިއޯ ހެކިތަކާއި ފޮރެންސިކް ހެކިތައް ލިބިފައިވާ މައްސަލައެއްކަމުގައި ވީނަމަވެސް، އެ މައްސަލައިގައި ހައްޔަރުކުރެވުނު އެއްވެސް މީހަކު ހައްޔަރުގައި ހިފެހެއްޓޭނޭ ގޮތް ނުވެ، އެންމެން ވަނީ ދޫކޮށްލާފައެވެ.\nރާއްޖޭގެ ރައްޔިތުންގެ ހަށިފުރާނަ ރައްކާތެރިކޮށްދިނުމާއި، މުޖުތަމައުގެ ސަލާމަތްތެރިކަން ޤާއިމުކޮށްދިނުމަށް ޢަބްދުﷲ ޔާމިންގެ ސަރުކާރު ނުކުޅެދިފައިވުމުން، މި ސަރުކާރު ބަދަލުކޮށްގެން މެނުވީ މުޖުތަމައު ވެއްޓިފައި މިވާ ނުރައްކަލުން ސަލާމަތްކުރެވެން ނޯންނާނެކަމަށް ދެކެމެވެ.\nތާރީޚް 24 ސެޕްޓެމްބަރ 2017


Modric ah award haggu, Namaves enme molhee Messi\nމޮޑްރިޗަށް އެވޯޑް ހައްގު، ނަމަވެސް އެންމެ މޮޅީ މެސީ\nސްޕެއިންގެ ކޯޗް އެންރީކޭ، އޭނާ ބުނީ މޮޅު ކުޅުންތެރިޔާގެ އެވޯޑް މޮޑްރިޗަށް ހައްގު ކަމަށް ---\nފީފާގެ މޮޅު ކުޅުންތެރިޔާގެ އެވޯޑް ކްރޮއޭޝިއާ ކެޕްޓަން ލުކަ މޮޑްރިޗަށް ހައްގު ކަމަށާއި، ނަމަވެސް ދުނިޔޭގެ އެންމެ މޮޅު ކުޅުންތެރިޔަކީ، އާޖެންޓީނާ އާއި ބާސެލޯނާ ކެޕްޓަން ކަމަށް ސްޕެއިންގެ ކޯޗް ލުއިސް އެންރީކޭ ބުނެފި އެވެ.\nޔޫއެފްއާ ނޭޝަން ލީގްގައި، މިރޭ ކްރޮއޭޝިއާ ދެކޮޅަށް ކުޅޭ މެޗުގެ ކުރިން ވާހަކަ ދައްކަމުން އެންރީކޭ ބުނީ، ކްރޮއޭޝިއާގެ ވާހަކަ ދައްކާނަމަ، މޮޑްރިޗާއި އީވާން ރަކިޓިޗްގެ ވާހަކަ ދައްކާނެ ކަމަށެވެ.\n"ކްރޮއޭޝިއާ އާ ބެހޣޭޮތުން ވާހަކަ ދައްކާނަމަ މޮޑްރިޗް އަދި ރަކިޓިޗްގެ ވާހަކަ އަހަރެން ދައްކާނަން، ސަބަބަކީ އޭގެއިން ކޮންމެ ކުޅުންތެރިޔަކީވެސް ކޮންމެ އެވޯޑެއްވެސް ލިބޭނެ،" އެންރީކޭ ބުންޏެވެ. "ނަމަވެސް ދުނިޔޭގެ އެންމެ މޮޅު ކުޅުންތެރިޔަކީ މެސީ، އޭނާ ހުޅެނީ އެހެން ހުރިހާ ކުޅުންތެރިންނަށް ވުރެ އެއް ފިޔަވަޅު ކުރީގައި."\nބާސެލޯނާގައި އެންރީކޭ ވަނީ މެސީ އަށް ކޯޗު ކޮށްދީފަ އެވެ. މި އަހަރުގެ ފީފާގެ މޮޅު ކުޅުންތެރިޔާގެ އެވޯޑް މޮޑްރިޗް ވަނީ ގަދަ ތިނަކަށް ނޮމިނޭޓް ވެފަ އެވެ. ގަދަ ތިނެއްގައި މެސީގެ ނަމެއް ހިމެނިފައެއް ނުވެ އެވެ. މިދިޔަ މަހު ހޮވި ޔޫރަޕްގެ އެންމެ މޮޅު ކުޅުންތެރިޔާގެ އެވޯޑް ގެންދިޔައީ މޮޑްރިޗެވެ. އެ އެވޯޑްގައިވެސް ގަދަ ތިން ކުޅުންތެރިންގެ ތެރޭގައި މެސީ ހިމެނިފައެއް ނުވެ އެވެ. ނަމަވެސް މެސީ ވަނީ ވޭތުވެދިޔަ 10 އަހަރު ދުނިޔޭގެ އެންމެ މޮޅު ކުޅުންތެރިޔާގެ އެވޯޑަށް ވާދަ ކޮށް ފަސް އަހަރު އެ އެވޯޑް ހޯދި ފުރަތަމަ ކުޅުންތެރިޔާ އެވެ.\nމޮޑްރިޗް ވަނީ ޔޫއެފްއާ ޗެމްޕިއަންސް ލީގް ރެއާލް މެޑްރިޑަށް ހޯދައިދީ، ވޯލްޑްކަޕު ފައިނަލަށް ކްރޮއޭޝިއާ ގެންގޮސް ދިނުމުގައި މުހިންމު ދައުރެއް އަދާ ކޮށްފަ އެވެ. ވޯލްޑްކަޕުގެ އެންމެ މޮޅު ކުޅުންތެރިންޔާގެ އެވޯޑް ހޯދީ މޮޑްރިޗެވެ.\nމެސީ ލުކާ މޮޑްރިޗް\nކޮންމެ ދެއަހަރަކުން ވޯލްޑްކަޕް ބާއްވަން ކަމަކު ނުދޭ